Նախագիծ

**Հավելված**

**ՀՀ կառավարության 2024 թվականի**

**-ի N -Լ որոշման**

**Հայաստանի Հանրապետության տարածքային զարգացման 2024 – 2030 թվականների ռազմավարություն**

Երեվան 2024 թ.

**Բովանդակություն**

[Հապավումներ 3](#_Toc179799860)

[Նախաբան 4](#_Toc179799861)

[Գլուխ 1. Տնտեսությունը և զբաղվածությունը 6](#_Toc179799862)

[1.1 Տնտեսական զարգացման տարածքային անհամաչափությունների մեղմումը 6](#_Toc179799863)

[1.2 Տարածքային տնտեսական զարգացման և զբաղվածության խթանումը 11](#_Toc179799864)

[1.3 Աջակցություն գյուղական բնակավայրերում զարգացման ինստիտուցիոնալ կառուցվածքների ձևավորմանն ու արմատավորմանը 14](#_Toc179799865)

[Գլուխ 2. Կենսամակարդակը և մարդկային կապիտալի զարգացումը 18](#_Toc179799866)

[2.1 Կենսամակարդակը և ժողովրդագրությունը 19](#_Toc179799867)

[2.2 Կրթությունը 23](#_Toc179799868)

[Գլուխ 3. Ենթակառուցվածքները և կոշտ կենցաղային թափոնների կառավարումը 36](#_Toc179799869)

[3.1 Տեղական և համայնքային ճանապարհային ցանցը 36](#_Toc179799870)

[3.2 Ջրամատակարարումը 40](#_Toc179799871)

[3.3 Ոռոգման ծառայությունները 41](#_Toc179799872)

[3.4 Էներգախնայողությունը և արդիական վերականգնվող էներգետիկան 43](#_Toc179799873)

[3.5 Կոշտ կենցաղային թափոնների կառավարումը 46](#_Toc179799874)

[Գլուխ 4. Հանրային կառավարումը և ինստիտուցիոնալ զարգացումը 50](#_Toc179799875)

[4.1 Հանրային վարչական բնույթի ծառայությունները 50](#_Toc179799876)

[4.2 Արդարադատության իրացման տարածքային անհամաչափությունների մեղմումը 51](#_Toc179799877)

[4.3 Համայնքային ֆինանսների կառավարումը 53](#_Toc179799878)

[4.4 Տարածքային կառավարման և տեղական ինքնակառավարման ինստիտուցիոնալ կարողությունների հզորացումը 59](#_Toc179799879)

[Գլուխ 5. Ռազմավարության իրականացման մոնիտորինգը և գնահատումը 61](#_Toc179799880)

# Հապավումներ

|  |  |
| --- | --- |
| ՀՀ | Հայաստանի Հանրապետություն |
| ԱԱՏԳ | ագրոարդյունաբերատեխնոլոգիական գոտի |
| ԱՄՆ | Ամերիկայի Միացյալ Նահանգներ |
| ԲՏ | բազային տարի |
| ԲՈՒՀ | բարձրագույն ուսումնական հաստատություն |
| ԵԿԱ | Եվրոպա և Կենտրոնական Ասիա |
| ԵՄ | Եվրոպական Միություն |
| ԽՍՀՄ | Խորհրդային Սոցիալիստական Հանրապետությունների Միություն |
| ԿԳԹԿԾ | Կոտայքի և Գեղարքունիքի մարզերի կոշտ կենցաղային թափոնների կառավարման ծրագիր |
| ՀՀ ԿԳՄՍՆ | Հայաստանի Հանրապետության կրթության, գիտության, մշակույթի և սպորտի նախարարություն |
| ՀԱՏԶ | համայնքի կողմից առաջնորդվող տեղական զարգացում |
| ՀՆԱ | համախառն ներքին արդյունք |
| ՄՄՈՒՀ | միջին մասնագիտական ուսումնական հաստատություն |
| ՆԴՀ | նախադպրոցական հաստատություն |
| ՆՄՈՒՀ | նախնական մասնագիտական ուսումնական հաստատություն |
| ՋՕԸ | ջրօգտագործողների ընկերություն |
| ՎԶԵԲ | Վերակառուցման և զարգացման եվրոպական բանկ |
| ՏԱԽ | տեղական ակտիվ խումբ |
| ՏԻՄ | տեղական ինքնակառավարման մարմին |
| ՏՀԶԿ | Տնտեսական համագործակցության և զարգացման կազմակերպություն |
| ՏՏ | տեղեկատվական տեխնոլոգիաներ |
| ՏՏԿԱՀ | տնային տնտեսությունների կենսամակարդակի (կենսապայմանների) ամբողջացված հետազոտություն |
|  |  |
|  |  |
|  |  |
|  |  |
|  |  |
|  |  |

# Նախաբան

1. «Հայաստանի Հանրապետության տարածքային զարգացման 2024 – 2030 թվականների ռազմավարությունը» մշակվել է՝ հիմք ընդունելով Հայաստանի Հանրապետության կառավարության 2021թ․ օգոստոսի 18–ի 1363–Ա որոշմամբ հավանության արժանացած Հայաստանի Հանրապետության կառավարության ծրագրի (2021-2026 թթ), ինչպես նաև գործող առանձին ոլորտային ռազմավարական փաստաթղթերի դրույթները։
2. Սույն ռազմավարությամբ կարգավորվում են 2024–2030 թթ․ տարածքային զարգացման ոլորտում վարվող քաղաքականություննների ուղղությունների, նպատակների և դրանց գծով թիրախների սահմանման, ինչպես նաև սահմանված թիրախների ապահովան ուղղությամբ նախատեսվող հիմնական գործողությունների ու միջոցառումների հետ կապված հարաբերությունները։
3. Թեև վերջին տարիներին երկրի սոցիալ–տնտեսական կյանքում արձանագրվել են նշանակալի դրական տեղաշարժեր՝ սոցիալ–տնտեսական զարգացման տարածքային անհամաչափությունները շարունակում են մնալ Հայաստանի Հանրապետության կառավարության օրակարգային առանցքային խնդիրների շարքում։
4. Զարգացման տարածքային անհամաչափությունները պայմանավորված են ինչպես օբյեկտիվ (աշխարհագրական դիրք, բնակլիմայական պայմաններ և այլն), այնպես էլ սուբյեկտիվ (տնտեսական հզորությունների, ֆիզիկական և սոցիալական ենթակառուցվածքների առկայություն և այլն) գործոններով։ Ուստի, այս առումով, օբյեկտիվ գործոններով պայմանավորված սահմանափակումների պարագայում պետական քաղաքականությունը ուղղված է լինելու զարգացման տարածքային անհամաչափությունները պայմանավորող սուբյեկտիվ գործոնների ազդեցության հնարավորինս նվազեցմանը՝ նման կերպ մեղմելով զարգացման մեջ առկա տարածքային անհամաչափությունները և/կամ սահմանափակելով դրանց հետագա խորացումը։
5. Այս համատեքստում, առաջիկա տարիներին Հայաստանի Հանրապետության կառավարության կողմից վարվող քաղաքականությունն ու իրականացվող միջոցառումները, մասնավորապես, ուղղված են լինելու՝
6. տնտեսական բարձր աճի (տարեկան 7 տոկոս և ավելի) ապահովման համար պայմանների և միջավայրի ստեղծմանը․
7. տեղական մակարդակում տնտեսական ակտիվության բարձրացմանը, մասնավորապես՝ խրախուսող քաղաքականության արդյունքում նպաստավոր պայմաններ ստեղծելով համայնքների և/կամ միջհամայնքային միավորումների տարածքներում ագրոարդյունաբերատեխնոլոգիական գոտիների ձևավորման համար․
8. տարածքային գործոններով պայմանավորված մարդկային կապիտալի զարգացման խոչընդոտների մեղմմանը, մասնավորապես՝ նախադպրոցական կրթության հասանելիության զգալի ընդլայնման, հանրակրթության որակի բարելավման, միջին մասնագիտական և բարձրագույն կրթության բնագավառում պետական աջակցության մեխանիզմների արդիականացման ճանապարհով.
9. թվային տեխնոլոգիաների կիրառմամբ մի շարք ծառայությունների մատչելիության բարձրացմանը ու հասանելիության դյուրինության ապահովմանը.
10. պետական ներդրումային ծրագրերի իրականացման արդյունքում տեղական առաջնային ֆիզիկական ենթակառուցվածքի (մասնավորապես՝ ճանապարհներ և ջրամատակարարման համակարգ) բարելավմանը․
11. ՀՀ բոլոր մարզերում միջազգային չափանիշներին համապատասխանող աղբահանության ինտեգրված համակարգերի ներդրմանը՝ նվազեցնելով կոշտ կենցաղային թափոնների ներգործությունը մարդու առողջության և շրջակա միջավայրի վրա։
12. Ընթացքի մեջ գտնվող վարչատարածքային բարեփոխումների համատեքստում ուշադրության կենտրոնում շարունակելու են մնալ նաև ինստիտուցիոնալ բարեփոխումներն ու տեղական ինքնակառավարման մարմինների կարողությունների հզորացմանն ուղղված պետական աջակցությունը։
13. Տարածքային զարգացման քաղաքականության մշակման և համապատասխան միջոցառումների իրականացման համատեքստում խիստ կարևորվում է պետություն-համայնք – մասնավոր հատված – քաղաքացիական հասարակություն սերտ համագործակցությունը և կառավարությունը շարունակելու է ջանքեր գործադրել ու աջակցել այդ համագործակցության խորացմանը և արդյունավետության բարձրացմանը։

# Տնտեսությունը և զբաղվածությունը

## Տնտեսական զարգացման տարածքային անհամաչափությունների մեղմումը

1. **Իրավիճակի վերլուծություն։** ՀՀ 2016-2025 թվականների տարածքային զարգացման ռազմավարության[[1]](#footnote-1) երկու առանցքային թիրախներից մեկը վերաբերում էր մարզերում մեկ շնչի հաշվով ՀՆԱ-ի ցուցանիշին։ Նախատեսվում էր, որ 2025 թվականի դրությամբ առանձին վերցված յուրաքանչյուր մարզում մեկ շնչի հաշվով ՀՆԱ-ն կգերազանցի մեկ շնչի հաշվով ՀՆԱ-ի միջին հանրապետական ցուցանիշի 60 տոկոսը և մեկ շնչի հաշվով ՀՆԱ-ի 70 տոկոսից ցածր կգտնվի մարզերի բնակչության ոչ ավելի, քան 30 տոկոսը։
2. Այս թիրախների հիմքում դրված են եղել 2015 թ. բազային ցուցանիշները և այդ ժամանակ ձևավորված տնտեսական աճի միտումները՝ ցածր տնտեսական աճ և տնտեսության հարաբերականորեն կայուն կառուցվածք։ 2015 թվականին մեկ շնչի հաշվով ՀՆԱ–ի ՀՀ միջին ցուցանիշի նկատմամբ 60 տոկոսը չեն գերազանցել երկու մարզ՝ Գեղարքունիք (55.9 տոկոս) և Տավուշ (54.5 տոկոս): 2015 թվականին մեկ շնչի հաշվով ՀՆԱ–ի՝ ՀՀ միջին ցուցանիշի նկատմամբ 70 տոկոսից պակաս մակարդակ է արձանագրվել 4 մարզերում, որտեղ բնակվել է մարզերի բնակչության շուրջ 39 տոկոսը։ Այդպիսով, 2025 թվականի համար սահմանված թիրախները կարելի էր համարել իրատեսական միայն հետևյալ երկու հիմնական ենթադրությունների պարագայում՝
3. 2016-2025 թվականներին մայրաքաղաք Երևանի տնտեսական աճը ցածր է լինելու երկրի տնտեսական աճից։ Նման ենթադրությունը բավականին խնդրահարույց է միջազգային փորձի առումով։ Կատարված վերլուծությունները վկայում են, որ վերջին քսան տարիներին Արևելյան Եվրոպայի բոլոր մայրաքաղաքներն ավելացրել են իրենց մասնաբաժինը տնտեսությունում.
4. 2016-2025 թվականներին գյուղատնտեսության մասնաբաժինը տնտեսությունում ավելանալու է։ Այս ենթադրությունը նույնպես բավականին խնդրահարույց է բարձր տնտեսական աճ արձանագրող զարգացող երկրների համար, որտեղ բազային տարում գյուղատնտեսության մասնաբաժինը տնտեսությունում զգալի է։ 2015 թվականին Հայաստանի տնտեսությունում գյուղատնտեսության մասնաբաժինը միջինում կազմել է 19 տոկոս, այդ թվում՝ Արմավիրի, Գեղարքունիքի և Արագածոտնի մարզերում՝ 40 և ավելի տոկոս, իսկ Շիրակի և Տավուշի մարզերում՝ 30 և ավելի տոկոս։
5. Վերլուծությունները ցույց են տալիս, որ վերջին տարիներին ՀՀ տնտեսական զարգացման տարածքային անհամաչափությունների գնահատականները աճման միտում են ցուցաբերել։ Այսպես, 2015 թվականի նկատմամբ՝ 2022 թվականին բոլոր մարզերում, բացառությամբ՝ Սյունիքի և Կոտայքի, մեկ շնչի հաշվով ՀՆԱ–ի հարաբերակցությունը ՀՀ միջին ցուցանիշի նկատմամբ նվազել է: Այդ նվազումը առավել տեսանելի է եղել Լոռիի, Շիրակի, Արագածոտնի և Գեղարքունիքի մարզեըում։
6. Նման միտումները մեծապես պայմանավորված են եղել տնտեսության կառուցվածքային փոփոխություններով։ Դիտարկվող ժամանակաշրջանում, գյուղատնտեսության ավելացված արժեքը բացասական աճ է ունեցել՝ բաղադրյալ միջին տարեկան տնտեսական աճի (CAGR) բացասական 1.5 տոկոս ցուցանիշով, իսկ ծառայությունների ոլորտը արձանագրել է զգալի տնտեսական աճ՝ արձանագրելով անվանական CAGR 7.7 տոկոս ցուցանիշ։ Արդյունքում, գյուղատնտեսության մասնաբաժինը ՀՆԱ-ում նվազել է (2015 թ․ համեմատ շուրջ երկու անգամ)՝ հիմնականում ծառայությունների և որոշ չափով առևտրի մասնաբաժնի ավելացման հետևանքով։ Այս զարգացումների արդյունքում հիմնականում տուժել են գյուղատնտեսության բարձր (40 տոկոս և ավելի) մասնաբաժնով մարզեըը՝ Արմավիր, Գեղարքունիք, Արագածոտն, ինչպես նաև այն տարածքները, որտեղ ծառայությունների ոլորտը նշանակալի մասնաբաժին չունի։ Պետք է նշել, որ Երևանի մասնաբաժինը տնտեսությունում զգալի ավելացել է՝ հիմնականում ծառայությունների մասնաբաժնի ավելացման հետևանքով։ Ինչ վերաբերում է Սյունիքին, ապա այս մարզի մասնաբաժինը տնտեսության մեջ վերջին տարիներին զգալի ավելացել է հանքագործության մասնաբաժնի զգալի ավելացման հետևանքով։ Այսպես, դիտարկվող ժամանակահատվածում հանքագործության ՀՆԱ-ի անվանական բաղադրյալ աճի տեմպը կազմել է ավելի, քան 23 տոկոս։
7. Հարկ է նշել նաև, որ մարզի կտրվածքով մեկ շնչի հաշվով ՀՆԱ–ի և համապատասխան ՀՀ միջին ցուցանիշի հարաբերակցության ցուցանիշը թույլ չի տալիս ամբողջական կերպով գնահատել տարածքային անհամաչափությունները և դրանց միտումները։ Օրինակ՝ պետական քաղաքականության առումով դժվար է պնդել, որ երկիրը հասել է իր տարածքային անհամաչափությունների նվազեցման նպատակին, եթե որևէ մարզի ցուցանիշը բարելավում է մեկ տոկոսային կետով և գերազանցում է թիրախը, իսկ մեկ այլ մարզի ցուցանիշը վատթարանում է հինգ տոկոսային կետով, բայց շարունակում է մնալ սահմանված թիրախից բարձր։ Այդպիսով, այս ցուցանիշի կիրառումը բարդացնում է ընդհանուր պետական տարածքային քաղաքականության նպատակադրումների առաջադրումը և թիրախավորումը։ Մյուս կողմից՝ պետք է արձանագրել, որ համայնքների խոշորացման պայմաններում աստիճանաբար անցում է կատարվելու ինչպես մարզային, այնպես էլ համայնքային մակարդակներում տարածքային անհամաչափությունների գնահատմանը, որի դեպքում մեկ շնչի հաշվով ՀՆԱ–ի հարաբերակցությունը ՀՀ միջին ցուցանիշին կիրառելի չի կարող համարվել։
8. Հաշվի առնելով վերոգրյալը՝ տնտեսական զարգացման տարածքային անհամաչափությունների ավելի ամբողջական գնահատման և թիրախավորման նպատակով ռազմավարության շրջանակում դիտարկվելու է ըստ մարզերի մեկ շնչի հաշվով ՀՆԱ–ի ցուցանիշների հիման վրա հաշվարկված Թեյլի ինդեքսը[[2]](#footnote-2), որը կիրառվում է նաև Տնտեսական համագործակցության և զարգացման կազմակերպության (ՏՀԶԿ) անդամ երկրներում։ Կիրառական առումով Թեյլի ինդեքսն ունի հետևյալ հիմնական առանձնահատկությունները՝
9. այն հնարավորություն է տալիս ավելի ընդգրկուն գնահատել տնտեսական զարգացման տարածքային անհամաչափությունները և դրանց միտումները․
10. թիրախավորում է տարածքային զարգացման անհամաչափությունների ընդհանուր մակարդակը՝ ի տարբերություն տարածքային անհամաչափության անհատական համեմատականների, ինչը հատկապես կարևորվում է համայնքային մակարդակում տարածքային անհամաչափությունների գնահատման պարագայում.
11. ավելի կիրառական է նաև միջազգային համեմատականների համատեքստում։
12. Ըստ գնահատականների՝ Թեյլի ինդեքսը 2015 թ. կազմել է 0.052, իսկ 2021 թ․՝ 0.117 կամ աճը կազմել է շուրջ 2.2 անգամ։ Ինդեքսի վարքագիծը 2015 – 2022 թթ․ ներկայացված է ստորև բերվող գծապատկերում։

Գծապատկեր 1. Տնտեսական զարգացման մակարդակի տարածքային անհամաչափությունների գնահատման Թեյլի ինդեքսի վարքագիծը 2015 – 2022 թթ․

1. **Տնտեսական զարգացման դիտարկված սցենարները։** Տնտեսական զարգացման տարածքային անհամաչափությունների գնահատման և ռազմավարության շրջանակում թիրախավորման նկատառումներից ելնելով՝ դիտարկվել են հետևյալ երեք սցենարները՝
2. 2015 – 2023 թթ. միտումների շարունակման սցենար,
3. ռազմավարության (հիմնական) սցենար,
4. ցածր տնտեսական աճի սցենար:
5. 2015 – 2023 թթ․ միտումների շարունակման պարագայում, ըստ գնահատականների, տնտեսական զարգացման տարածքային անհամաչափությունները կարող են ավելի սրվել։ Գնահատվում է, որ այդ պարագայում 2030 թ․ Թեյլի ինդեքսը կարող է կազմել 0.2 կամ գրեթե 1.6 անգամ գերազանցել 2023 մակարդակը։
6. **Ռազմավարության սցենարը**, որը հիմք է հանդիսացել ռազմավարության շրջանակում համապատասխան թիրախների սահմանման համար, հիմնվում է ընդհանուր առմամբ տնտեսության և տնտեսության առանձին ոլորտներում ծրագրային ժամանակահատվածում միջին տարեկան աճի հետևյալ նպատակադրումների վրա՝
7. իրական ՀՆԱ՝ 7 տոկոս (ինչը համահունչ է ՀՀ Կառավարության 2021 – 2026 թթ․ ծրագրի նպատակադրումներին),
8. արդյունաբերություն՝ 7-8 տոկոս,
9. շինարարություն՝ 10-11 տոկոս,
10. ծառայությունների ոլորտ՝ 7-8 տոկոս:
11. ենթադրվում է նաև, որ գյուղատնտեսության մասնաբաժինը ՀՆԱ–ի կառուցվածքում նվազելու է։
12. Առանձին ոլորտներում աճին նպաստելու են պետության կողմից իրականացվող խրախուսող քաղաքականությունը և միջոցառումները։ Մասնավորապես՝ արդյունաբերության ոլորտում աճը հիմնականում ապահովվելու է մշակող արդյունաբերության հաշվին։ ՀՀ կառավարությունը խրախուսող քաղաքականությամբ նպաստավոր պայմաններ է ստեղծելու մարզերում, խոշոր համայնքներում և միջհամայնքային կազմավորումներում ագրոարդյունաբերատեխնոլոգիական գոտիների, վերականգնվող էներգետիկայի գոտիների (պարկերի) ստեղծման համար։ Շինարարության ոլորտում շեշտադրվելու է մարզային ենթակառուցվածքների բարելավումը, իսկ ծառայությունների ոլորտում հատուկ ուշադրություն է դարձվելու մարզերում մասնագիտական, գիտական և տեխնիկական գործունեության, ինչպես նաև զբոսաշրջության զարգացմանը՝ վերջինի պարագայում, մասնավորապես, կարևորելով կեցության և հանրային սննդի կազմակերպման հարցերը։
13. Ռազմավարության սցենարով Երևանի տնտեսական զարգացումը չի հակադրվում մարզերի և համայնքների զարգացմանը։ Ենթադրվում է, որ առաջիկա տարիներին Երևանը կարող է ավելացնել իր դերը ՀՀ տնտեսությունում, որը համահունչ է վերջին տարիներին Արևելյան Եվրոպայի երկրների փորձին։
14. Միաժամանակ, ակնհայտ է, որ մարզերի և համայնքների ներուժի թերօգտագործումը չի կարող նպաստել ՀՀ տնտեսական զարգացման բարձր տեմպերի ապահովմանը։ Այդ իսկ պատճառով, պետական քաղաքականության հատուկ ուղղություն է լինելու մարզերի և առանձին համայնքների զարգացման խոչընդոտների մեղմումը:
15. Ռազմավարության սցենարը ենթադրում է նաև՝
16. համայնքների ֆիսկալ ինքնուրույնության ավելացման հաշվին առավել արդյունավետ ներդրումային ծրագրերի իրականացման ապահովում.
17. համայնք-մասնավոր համագործակցության ներուժի բացահայտման և ամրապնդման նպատակով օրենսդրական փոփոխությունների և կարողությունների զարգացման աջակցության պետական ծրագրերի իրականացում.
18. համայնքների մարդկային կապիտալի զարգացման խոչընդոտների վերացման պետական աջակցություն՝ մասնավորապես, միջին մասնագիտական և բարձրագույն կրթության բնագավառներում։
19. Ռազմավարության սցենարը 2030 թ․ համար թիրախավորում է Թեյլի ինդեքսի 0.13–ը չգերազանցող մակարդակ։
20. Ցածր տնտեսական աճի սցենար։ Այս սցենարի ներքո ենթադրվում է ՀՀ ՀՆԱ իրական աճի լինելու է 4 տոկոսից ցածր։ Այդ պարագայում հնարավոր է, որ գյուղատնտեսությունը պահպանի իր տեսակարար կշիռը տնտեսությունում, իսկ ծառայությունների ոլորտի աճը՝ զգալիորեն դանդաղի։ Արդյունքում՝ նման պայմաններում, Թեյլի ինդեքսը կարող է նույնիսկ բարելավվել։
21. Այդուհանդերձ, սույն սցենարը դիտարկվել է, նպատակ ունենալով շեշտադրել, որ ցածր տնտեսական աճի պայմաններում հնարավոր է բարելավել տնտեսական զարգացման մակարդակի տարածքային անհամաչափությունները։ Սակայն, նման պարագայում ռազմավարության նպատակները ապահովված համարվել չեն կարող։
22. Ստորև բերվող գծապատկերն ամփոփում է տնտեսական զարգացման տարածքային անհամաչափությունները բնութագրող Թեյլի ինդեքսի վարքագիծը 2017-2030 թթ․՝ դիտարկված երեք սցենարների պարագայում։

Գծապատկեր 1. Տնտեսական զարգացման մակարդակի տարածքային անհամաչափությունների գնահատման Թեյլի ինդեքսի վարքագիծը՝ ըստ դիտարկված սցենարների 2017 – 2030 թթ․

1. **Ռազմավարական թիրախներ։** Ծրագրվող ժամանակահատվածում որպես տնտեսական զարգացման անհամաչափությունները բնութագրող հիմնական ցուցանիշ դիտարկվելու է մեկ շնչի հաշվով ՀՆԱ–ի տարածքային արժեքների հիման վրա գնահատված Թեյլի ինդեքսը, որի գծով թիրախներ են սահմանվել ռազմավարության սցենարին համապատասխանող մեծությունները։
2. Ստորև բերվող աղյուսակը ամփոփում է ռազմավարության սցենարով տնտեսական զարգացման տարածքային անհամաչափությունների Թեյլի ինդեքսի գծով թիրախները՝

|  | **Ցուցանիշ** | **Չափի միավոր** | **2022** | **2026** | **2028** | **2030** |
| --- | --- | --- | --- | --- | --- | --- |
|  |  |  | *Բազային արժեք* | *Թիրախ* | *Թիրախ* | *Թիրախ* |
| Թ1.1.1 | Տնտեսական զարգացման (մեկ շնչի հաշվով ՀՆԱ–ի ցուցանիշ) տարածքային անհամաչափությունների Թեյլի ինդեքս (ք․ Երևան և ՀՀ մարզեր) | գործակից | 0.1171 | <0.1246 | <0.1281 | <0.1314 |

## Տարածքային տնտեսական զարգացման և զբաղվածության խթանումը

1. **Իրավիճակի վերլուծություն։** Տարածքային տնտեսական զարգացման անհամաչափությունների հիմնական պատճառը աշխատանքի արտադրողականության տարբերություններն են, որոնք իրենց հերթին հիմնականում պայմանավորված են տնտեսությունում գյուղատնտեսության բարձր մասնաբաժնով։ Չնայած վերջին տարիներին տնտեսությունում գյուղատնտեսության մասնաբաժինը արձանագրում է հստակ նվազման միտումներ, այնուհանդերձ, ներկայումս գյուղատնտեսությամբ զբաղվածների մասնաբաժինը ընդամենը զբաղվածությունում մնում է շատ բարձր՝ շուրջ 22 տոկոս (մոտ 250 հազար մարդ)։ Գյուղատնտեսությունում աշխատանքի արտադրողականությունը (մեկ զբաղվածի հաշվով ՀՆԱ) շարունակում է շատ ցածր մնալ՝ 2.5 անգամ զիջելով տնտեսության միջին ոչ գյուղատնտեսական աշխատանքի արտադրողականությանը՝ 2022 թվականին համապատասխանաբար կազմելով շուրջ 8600 և 21600 ԱՄՆ դոլար։
2. Գյուղական և փոքր քաղաքային բնակավայրերը, որոնք հեռու են գտնվում Երևանից խոցելի են ոչ գյուղատնտեսական ապրանքների արտադրության և ծառայությունների մատուցման ոլորտների զարգացման առումով, որը հիմնականում պայմանավորված է բնակչության ցածր խտությամբ, համապատասխան ենթակառացվածքների բացակայությամբ կամ թերզարգացվածությամբ, համապատասխան տարածքների ոչ գյուղատնտեսական նշանակության հողերի սահմանափակությամբ, մասնագիտական ծառայությունների դժվար մատչելիությամբ և աշխատուժի մասնագիտական կրթության ավելի ցածր մակարդակով։ Հաշվի առնելով համայնքների ֆիսկալ հնարավորությունների սահմանափակությունը՝ այս խոչընդոտների վերացման կամ մեղման համար կպահանջվի պետական զգալի և ուղղորդված միջամտություն, որն ուղղված է լինելու առավել խոցելի տարածքների համար մասնավոր ներդրումների գրավչության ավելացմանը։
3. **Ռազմավարական թիրախներ։** Տարածքային տնտեսական զարգացման հիմնական նպատակներից է լինելու գյուղատնտեսության բարձր մասնաբաժին ունեցող մարզերում միջին հանրապետականի նկատմամբ աշխատանքի արտադրողականության առաջանցիկ աճի ապահովումը՝ ի հաշիվ զբաղվածության կառուցվածքային զգալի փոփոխությունների։ Հիմնական թիրախը լինելու է գյուղատնտեությունում զբաղվածության էական կրճատումը ի հաշիվ ոչ գյուղատնտեսական՝ հիմնականում մշակող արդյունաբերության, մեծածախ և առցանց առևտրի, տրանսպորտի, շինարարության, ինֆորմացիոն տեխնոլոգիաների ոլորտներում, ինչպես նաև ջերմոցային տնտեսություններում ֆորմալ զբաղվածության ավելացման։
4. Այս նպատակին հասնելու առանցքային ուղղություններից է լինելու ագրոարդյունաբերատեխնոլոգիական գոտիների (ԱԱՏԳ) ստեղծումը և առաջխաղացումը։
5. ԱԱՏԳ-ները հատուկ տարածքներ են տարածաշրջանում, որոնք ստեղծվում են պետություն, համայնք և մասնավոր գործընկերության շրջանակներում: ԱԱՏԳ-ների ստեղծումը կարող է նախաձեռնել համայնքը, համայնքները, տարածքային ասոցիացիաները, ինչպես նաև մասնավոր հատվածը` ըստ նախապես օրենսդրորեն սահմանված կանոնների և տարածքային տեղաբաշխման սխեմաների։ ԱԱՏԳ ստեղծման հիմնական պարտադիր պայմանը լինելու է ԱԱՏԳ ծածկույթը՝ բնակչության թվաքանակը այն բնակավայրերում, որտեղից ցամաքային տրանսպորտով ԱԱՏԳ հասնելու ժամանակը չի գերազանցում 45 րոպեն։ ԱԱՏԳ-ներում չեն սահմանափակվի տնտեսական գործունեության տեսակները, ինչպես նաև կթույլատրվի կիրառել օրենսդրությամբ չարգելված կառավարման ցանկացած ձև։ ԱԱՏԳ-ների ստեղծման և առաջխաղացման նպատակով կստեղծվի հատուկ պետական կառույց, որի կարգավիճակը, գործունեության շրջանակը և ֆինանսական ռեսուրսների պահանջարկը կհստակեցվի հատուկ հետազոտության հիման վրա։
6. ԱԱՏԳ-ների ստեղծման ծրագիրը կմշակվի երկու տարում և կիրականացվի հաջորդ տասը տարիների ընթացքում։ Ընդհանուր առմամբ, նախնական գնահատականներով, նախատեսվում է ստեղծել տասը ԱԱՏԳ, որոնք կունենան մեկ միլիոն բնակչության ծածկույթ, իսկ յուրաքանչյուր ԱԱՏԳ-ն կզբաղեցնի միջինում 40 հա տարածք։
7. ԱԱՏԳ-ներում զբաղվածների թվաքանակը կազմելու է շուրջ 100 հազար մարդ (մեկ հեկտարի հաշվով միջինում 250 զբաղված) և նպատակ է հետապնդվելու ապահովել աշխատանքի միջին արտադրողականության 40 հազար ԱՄՆ դոլար մակարդակ   
   (2022 թ․ հաստատուն գներով)։
8. Ըստ գնահատականների՝ ԱԱՏԳ-ների գործունեության արդյունքում ՀՆԱ-ն ընդլայնվելու է 2022 թվականի ՀՆԱ-ի 15 տոկոսի չափով, իսկ տնտեսական զարգացման (մեկ շնչի հաշվով ՀՆԱ–ի ցուցանիշ) տարածքային անհամաչափությունների Թեյլի ինդեքսը նվազելու է 20 տոկոսով։
9. ՀՀ կառավարությունը նախատեսում է ԱԱՏԳ-ներին տրամադրել պետական ֆինանսական աջակցություն՝ մեկ զբաղվածի հաշվով երկու միլիոն դրամ (2022 թ․ հաստատուն գներով)։
10. Ստորև բերվող աղյուսակը ամփոփում է ռազմավարության շրջանակում դիտարկվող ժամանակահատվածի հիմնական թիրախային ցուցանիշները և դրանց գծով թիրախները՝

|  | **Ցուցանիշ** | **Չափի միավոր** | **2022** | **2026** | **2028** | **2030** |
| --- | --- | --- | --- | --- | --- | --- |
|  |  |  | *Բազային արժեք* | *Թիրախ* | *Թիրախ* | *Թիրախ* |
| Թ1.2.1 | Գործող ագրոարդյունաբերա-տեխնոլոգիական գոտիների (ԱԱՏԳ) թիվը | հատ | 0 | ․․․ [[3]](#footnote-3) | 3 | 7 |
| Թ1.2.2 | ԱԱՏԳ-ներում բնակչության ծածկույթը | հազ․ մարդ | ․․․ | ․․․ | 300 | 700 |
| Թ1.2.3 | ԱԱՏԳ-ներում զբաղվածների թվաքանակը | հազ․ մարդ |  |  | 30 | 70 |
| Թ1.2.4 | ԱԱՏԳ-ներում  աշխատանքի միջին արտադրողականությունը | ԱՄՆ դոլար (2022 թ․ հաստա-տուն գներով)։ | ․․․ | ․․․ | 40 հազ․ | 40 հազ․ |
| Թ1.2.5 | Պահանջվող ֆինանսական աջակցությունը՝ մեկ զբաղվածի հաշվով | ՀՀ դրամ (2022 թ․ հաստա-տուն գներով) |  |  | 2 մլն | 2 մլն |

1. **Քաղաքականությունը և նախատեսվող միջոցառումները։** Նախ և առաջ, ՀՀ կառավարությունը նախաձեռնելու է ԱԱՏԳ-ների ձևավորման և առաջխաղացման ծրագրի մշակումը։ ԱԱՏԳ-ների զարգացման գործում հատուկ նշանակություն է ունենալու պետական ֆինանսական և ընթացակարգային աջակցությունը։ Մասնավորապես, ԱԱՏԳ-ներում գործունեություն իրականացնողներին կտրամադրվեն այդ նպատակով օրենսդրորեն սահմանված ֆինանսական խթանների փաթեթներ, ինչպես նաև հնարավորինս կդյուրինացվի համապատասխան ենթակառուցվածքների հասանելիությունը ու հուսալիությունը։
2. Այս գոտիների հաջող զարգացումը և շահագործումը մեծապես կախված է համապատասխան ենթակառուցվածքների և ծառայությունների առկայությունից, ինչպես նաև համապատասխան մասնագիտական որակավորում ունեցող աշխատուժի առակայությունից՝
3. *տրանսպորտային ենթակառուցվածք․*որակյալ ճանապարհային կապը հիմնական մայրուղիներին կարևոր նշանակություն ունի ապրանքների և անձնակազմի արդյունավետ տեղաշարժի համար: Երկաթուղուն և օդանավակայաններին մոտ լինելը առանցքային նշանակություն ունի բեռնափոխադրումներով և միջազգային առևտրով զբաղվող արդյունաբերության համար․
4. *Էլեկտրաէներգիա.* հուսալի և բավարար էներգիայի մատակարարումը չափազանց կարևոր է ցանկացած տնտեսական գործունեության համար: ԱԱՏԳ-ներին առանց լրացուցիչ ընթացակարգերի, այդ թվում՝ հողի կատեգորիայի փոփոխության, կթույլատրվի կառուցել և շահագործել էլեկտրաէներգիա և ջերմային էներգիա արտադրող կայաններ, ինչպես նաև էլեկտրաէներգիայի կուտակիչներ, ենթակայաններ և բաշխիչ ցանցեր։ Այդ նպատակով ՀՀ կառավարությունը կսահմանի հատուկ ընթացակարգեր․
5. *ջրամատակարարում (խմելու, կենցաղային և ոռոգման) և ջրահեռացում․*ջրամատակարարման և կեղտաջրերի մաքրման համապատասխան սարքավորումներն առանցքային դեր ունեն ինչպես գործառնական կարիքների, այնպես էլ բնապահպանական համապատասխանության համար: ՀՀ կառավարությունը, շահագրգիռ այլ մարմինների հետ համատեղ, գործող օպերատորների հետ համաձայնեցված՝ կմշակի ԱԱՏԳ-ներին խմելու և կենցաղային, ինչպես նաև ոռոգման ջրի մատակարարման և կոյուղագծերի կառուցման և շահագործման ընթացակարգերը և պայմանները․
6. *հեռահաղորդակցություն.* ժամանակակից տնտեսական գործունեությունը պահանջում է հզոր թվային կապի ցանցեր, ներառյալ գերարագ ինտերնետի առկայություն և մատչելիություն։ ՀՀ կառավարությունը գործող օպերատորների հետ համաձայնեցված կմշակի և կիրականացնի ԱԱՏԳ-ներին այս ծառայություններով ապահովելու ծրագիր․
7. *թափոնների կառավարում, կոշտ և վտանգավոր թափոնների հեռացում*. ԱԱՏԳ-ների գործունեությունը կարող է առաջացնել զգալի քանակությամբ թափոններ՝ պահանջելով պինդ և վտանգավոր թափոնների կառավարման արդյունավետ համակարգեր, որոնք պետք է համապատասխանեն դրանց համար սահմանված կանոնակարգերին․
8. *հակահրդեհային ծառայություններ.* ԱԱՏԳ-ներում իրականացվող տնտեսական գործունեությունը, հատկապես դյուրավառ նյութերի հետ առնչվող ոլորտները, կարիք ունեն առաջադեմ հակահրդեհային պաշտպանության ծառայությունների․
9. *անվտանգություն.* ԱԱՏԳ-ների տարածքը և ակտիվները պաշտպանելու համար պահանջվելու են անվտանգության համարժեք միջոցներ․
10. *Կարգավորող և վարչական աջակցություն․*

*հողի կատեգորիա*․ ԱԱՏԳ-ների տարածքները կունենան օրենսդրությամբ սահմանված հատուկ կատեգորիա․

*թույլտվություններ և լիցենզավորում.* ՀՀ կառավարությունը քայլեր է ձեռնարկելու անհրաժեշտ թույլտվությունների և լիցենզիաների ստացման պարզեցված ընթացակարգերի ներդրման ուղղությամբ, որոնք կարող են մեծապես նպաստել ապրանքների արտադրության և ծառայությունների մատուցման կազմակերպմանը և շարունակական գործունեությանը․

*ստուգում և համապատասխանություն.* առանձին միջոցառումներ են իրականացվելու ԱԱՏԳ-ներում ապրանքների արտադրության և ծառայությունների մատուցման՝ տեղական և ազգային կանոնակարգերին համապատասխանության ապահովման ուղղությամբ, որը կարևոր է անվտանգ և կայուն գործունեության համար․

1. *աշխատուժի մասնագիտական կրթություն և վերապատրաստում.* տարբեր ոլորտների աշխատուժի պահանջները բավարարելու առումով կարևորվելու են հմուտ աշխատուժ պատրաստելու և զարգացնելու ծրագրերը: Այդ ծրագրերը կմշակվեն համապատասխան կրթական ծրագրեր իրականացնող կազմակերպությունների հետ քննարկումների արդյունքում։
2. Տեղական ինքնակառավարման մարմինները ևս առանցքային դեր են խաղալու ԱԱՏԳ-ների ստեղծման և հաջողության գործում՝ ապահովելով տարածքների տրամադրումը ինչպես ԱԱՏԳ-ներին, այնպես էլ համապատասխան ենթակառուցվածքների կառուցման նպատակով։ Տեղական ինքնակառավարման մարմինները մեծ դերակատարում են ունենալու նաև կառուցված ճանապարհների շահագործման, հանրային տրանսպորտով աշխատողների տեղափոխման, թափոնների կառավարման համակարգերի ներդրմանն աջակցման և հնարավոր միասնական կառավարման, ինչպես նաև առաջնային բուժօգնության ծառայությունների, նախադպրոցական և հանրակրթական ծառայությունների մատուցման կազմակերպման հարցերում։

## Աջակցություն գյուղական բնակավայրերում զարգացման ինստիտուցիոնալ կառուցվածքների ձևավորմանն ու արմատավորմանը

1. **Իրավիճակի վերլուծություն։** Գյուղական կամ փոքր քաղաքային բնակավայրերի տարածքային զարգացման մարտահրավերները և հնարավորությունները էապես տարբերվում են՝ պայմանավորված այդ բնակավայրերի բնապահպանական, սոցիալ-տնտեսական, աշխարհագրական և ինստիտուցիոնալ բնութագրերից։
2. Հասցեագրված յուրաքանչյուր մարտահրավեր և հնարավորություն ունի նաև իր աշխարհագրությունը և այն հաճախ չի համապատասխանում որոշումների կայացման վարչական իրավասությանը: Այսինքն՝ հարևան վարչական տարածքներում ընդունված որոշումները հաճախ կարևոր նշանակություն ունեն ընդհանուր խնդիրների լուծման համար։ Այդ իսկ պատճառով պահանջվում են համագործակցության և ռեսուրսների փոխլրացման նոր ձևեր։
3. Տարածքային և տեղական զարգացման ռազմավարություններում հիմնական խնդիրը զարգացման ներուժ ունեցող տարածքի բացահայտումն է տեղաբնակների կողմից։ Սահմանելով կոնկրետ տարածքը, այն դառնում է գործառնական զարգացման սուբյեկտ պետական քաղաքականության օրակարգում սահմանված նպատակներին հասնելու համար:
4. Տարածքային ինտեգրումը հաճախ հիմնված է մի քանի տարածքային վարչական միավորների միավորման գաղափարի վրա, որոնք գործառութային կերպով կապված են, այսպես կոչված, ֆունկցիոնալ տարածքների հետ։ Այն նկարագրում է այնպիսի տարածք, որը ներառում է վայրերի միջև փոխկապակցվածությունը՝ անկախ դրանց վարչական սահմանների պատկանելիությունից։
5. Տեղական նշանակության զարգացման ռազմավարությունները սահմանում են իրենց տարածքային ուղղվածությունը և հաճախ այն չի հետևում վարչական սահմաններին, այլ ցուցաբերում է ավելի գործառնական (ֆունկցիոնալ) մոտեցում, որը կարող է մեծ արժեք ունենալ տարածքային մասշտաբով մարտահրավերներին դիմակայելու համար, ինչը նպաստում է.
6. ոչ միայն վարչարարական սահմանափակումներով մշակված ռազմավարությունների իրագործմանը, այլև առկա ֆունկցիոնալ հարաբերությունների խորացմանը, տարածական փոխլրացումների և սիներգիաների արժևորմանը․
7. տեղական գործունեության անարդյունավետության հաղթահարմանը և ֆինանսավորման նոր ու արդյունավետ մեխանիզմների մշակմանը․
8. ռազմավարական կարողությունների ընդլայնմանը` տնտեսական աճից բացի հաշվի առնելով նաև զարգացման բնապահպանական և սոցիալական հարթությունները․
9. բազմաստիճան կառավարման նոր մոտեցումների և տարածքային համագործակցության արդյունավետ շրջանակների ստեղծմանը։
10. Ֆունկցիոնալ տարածքները կարող են շրջանցել համայնքային և մարզային սահմանները: Սա կարող է վերաբերել վայրերի աշխարհագրությամբ ձևավորված տարածքներին (օրինակ՝ գետերի ավազաններ, լեռնաշղթաներ և այլն), ինչպես նաև պատմական, մշակութային և սոցիալ-տնտեսական առանձնահատկություններ ունեցող տարածքների համար, որոնք դուրս են վարչական սահմաններից:
11. Այս համատեքստում կարևորվում է տարբեր դերակատարների՝ հանրային հատված, մասնավոր հատված և քաղաքացիական հասարակության միջև արդյունավետ կապերի ու գործուն համագործակցության մեխանիզմների ձևավորումն ու արմատավորումը։
12. Գյուղական բնակավայրերում տարածքային զարգացման մոտեցումներից է LEADER-ը։ LEADER-ը (ֆրանսերեն հապավմամբ՝ «Գյուղական տնտեսության զարգացման գործողությունների միջև կապեր») ԵՄ նախաձեռնություն մեթոդ և ծրագրային գործիք է, որի նպատակն է աջակցել գյուղական տարածքների զարգացմանը՝ գյուղական/փոքր քաղաքային բնակավայրերը վերաբացահայտելու և տեղական տնտեսական գործունեություն ծավալելու համար: Այն դիտվում է նաև որպես «համայնքի (տեղական բնակչության հանրույթի) կողմից առաջնորդվող տեղական զարգացում» (ՀԱՏԶ):
13. LEADER-ը խարսխվում է հետևյալ 7 հիմնարար սկզբունքների վրա՝
14. ներքևից վերև մոտեցում,
15. տարածքահեն մոտեցում,
16. կապերի հաստատում,
17. համագործակցություն,
18. տեղական գործընկերություն,
19. նորարարություն,
20. ինտեգրված և բազմոլորտ ռազմավարություն:
21. LEADER-ի հիմնական գործիքը՝ Տեղական ակտիվ խումբն է (ՏԱԽ)[[4]](#footnote-4),  որը ձևավորվում է տեղական գործընկերների կողմից ներքևից վերև սկզբունքով: ՏԱԽ-ը պատասխանատու է զարգացման գործում տեղական կառավարման համար և ներկայացնում է հանրային, գործարար և քաղաքացիական հասարակության ոլորտները: ՏԱԽ-երը որոշում են իրենց գործունեության տարածքային սահմանները, ստեղծում գործընկերություններ, մշակում և հաստատում են գյուղական/քաղաքային համայնքների/բնակավայրերի ինտեգրված տեղական զարգացման ռազմավարութ­յուններ, որոնց հիման վրա իրագործում են տարածքային զարգացմանն աջակցող նախաձեռնություններ ու միջոցառումներ։
22. ՏԱԽ-ի կազմում տարբեր դերակատարներ (հանրային հատված, մասնավոր (գործարար) հատված և քաղաքացիական հասարակություն) ներգրավված են 33.3 տոկոս հավասար համամասնությամբ։ Ընդ որում, ըստ LEADER-ի մեթոդաբանության, վերջիններիս անդամների առնվազն 50 տոկոս + 1 անձ համամասնությունը ներկայացնում է գործարար և քաղաքացիական հասարակության հատվածները, իսկ անդամների 50 տոկոս - 1 անձ համամասնությունը՝ հանրային տեղական մարմինները (պետական և ՏԻՄ հաստատությունները)։
23. Ըստ LEADER մեթոդաբանության՝ համայնքը դիտարկվում է ոչ միայն որպես վարչատարածքային միավոր,  այլև խրախուսվում է տարածքի զարգացումը դիտարկել համայնքի վարչատարածքային սահմաններից դուրս՝ ելնելով կարևոր այն սկզբունքից, որ համայնքը նաև բնակիչների հանրություն է, որոնք ունեն վարչական սահմաններով չպայմանավորված  ընդհանրություններ։ Բացի այդ LEADER մեթոդաբանությունը նկատի է առնում, որ համայնքի վարչական տարածքում գործում են ինչպես հանրային կառավարման (պետական և տեղական), այնպես էլ  քաղաքացիական հասարակության և գործարար ոլորտների տարբեր սուբյեկտներ։ Այսպիսով, տարածքային զարգացումը դիտարկվում է ինտեգրացված մոտեցմամբ՝ ներառելով բոլոր տեղական շահագրգիռ դերակատարներին։
24. Հայաստանի Հանրապետության գյուղական բնակավայրերում այս մոտեցումը փորձարկվել է ԵՄ Տեղական դերակատարների զորեղացում հանուն զարգացման Լոռու, Տավուշի և Շիրակի մարզերում» ծրագրի շրջանակներում՝ որպես ԵՄ «LEADER»/Համայնքի կողմից առաջնորդվող տեղական զարգացման (ՀԱՏԶ) հայեցակարգի մաս և նպատակ է հետապնդում տեղական դերա­կատարներին ու բնակչությանն ակտիվորեն ներգրավել զարգացման գործընթաց­ներում, ստեղծել տեղական զարգաց­մանն օժանդակող ենթակառուցվածքներ և բարելավել համապատասխան նախարա­րութ­յունների ու մարմինների կարողություններն՝ ի նպաստ Հայաստանում ԵՄ ՀԱՏԶ մոտեցման հաջող իրականացմանը և կայունության ապահովմանը։
25. ՀՀ Լոռիի, Տավուշի և Շիրակի մարզերում ստեղծվել և ներկայումս գործում են թվով 8 Տեղական ակտիվ խմբեր (ՏԱԽ)։ ՏԱԽ-երը կազմել և հաստատել են իրենց քառամյա տեղական զարգացման ռազմավարությունները և գործողությունների երկամյա պլանները։
26. ՏԱԽ-երի ռազմավարությունները, որպես կանոն, ներդաշնակեցված են տեղական ինքնակառավարման մարմինների կողմից հաստատված համայնքների զարգացման Ծրագրերի բովանդակությանը։ Ի տարբերություն այդ ծրագրերի՝ ՏԱԽ-ի մշակած ռազմավարությունը ինտեգրված զարգացման ռազմավարություն է, որը ներառում է գործարար, ՏԻՄ և քաղաքացիական հասարակության գործառույթների շրջանակները և ուղղված է ՏԱԽ-ի տարածքի զարգացմանը։ Ռազմավարական գործողությունների ծրագիրը  հիմնված է ՏԱԽ-ի անդամների համաձայնության վրա, որոնք ներկայացնում են բոլոր տեղական շահագրգիռ կողմերին և իրագործվում են բոլոր կողմերի փոխադարձ համաձայնությամբ ու համատեղ կառավարմամբ։
27. **Քաղաքականությունը և նախատեսվող միջոցառումների ուղղությունները։** Հաշվի առնելով ԵՄ ֆինանսավորմամբ ներկայումս ընթացքի մեջ գտնվող ծրագրի փորձը և քաղված դասերը՝ ՀՀ կառավարությունը մտադիր է միջնաժամկետ հատվածում ընդլայնել նոր նախաձեռնության աշխարհագրական ծածկույթը՝ աստիճանաբար ներառելով այլ մարզերի բնակավայրեր ևս։
28. Առաջիկա երկու տարիների ընթացքում մշակվելու է նախաձեռնության ներդրման մանրամասն ճանապարհային քարտեզը և, ըստ անհրաժեշտության, պահանջվող օրենսդրական, ինստիտուցիոնալ և ընթակարգային շրջանակները։
29. ՀՀ կառավարությունը մտադիր է նաև իրականացնել լրացուցիչ ուսումնասիրություն, որի արդյունքում կմշակվի պետական բյուջեից ՏԱԽ-երի ֆինանսավորման ուղղություններն ու մեխանիզմները նկարագրող կարգը։ Պետական ֆինանսավորումը ունենալու է երկու հիմնական ուղղություն՝ ՏԱԽ-երի գործունեության աջակցություն և տեղական զարգացման ռազմավարությունների իրականացման խթանում։

# Կենսամակարդակը և մարդկային կապիտալի զարգացումը

1. Մարդկային կապիտալը գիտելիքների, հմտությունների և առողջության այն ամբողջությունն է, որ մարդիկ կուտակում են իրենց կյանքի ընթացքում, ինչը նրանց հնարավորություն է տալիս իրացնել իրենց ներուժը որպես հասարակության արդյունավետ անդամներ: Բնակչության կրթության, առողջության և արտադրողական հմտությունների կուտակումը մեծացնում է անհատի բարեկեցությունը և ազգային արտադրությունն ու արտադրողականությունը, խթանում է նորարարությունը և երկարաժամկետ հեռանկարում տնտեսական աճը դարձնում ավելի կայուն և արդար: Մարդկային կապիտալի կուտակումը կարևոր նշանակություն ունի ոչ միայն տնտեսության ճկունության, այլև նրա քաղաքական, սոցիալական և քաղաքացիական ինստիտուտների կայուն գործունեության համար։ Հետևաբար, այն հանդիսանում է աճի, զարգացման և մրցունակության առանցքային գործոն:
2. Մարդկային կապիտալը արտադրության կարևոր գործոն է՝ հատկապես Հայաստանի համար։ Դրա հզորացման միջոցով ներառական տնտեսական աճը ՀՀ Կառավարության 2021-2026 թթ. ծրագրի հիմնական նպատակներից է: 2020 թ.-ին Հայաստանը ՀԲ մեթոդաբանությամբ[[5]](#footnote-5) հաշվարկված մարդկային կապիտալի համաթվի մեծությամբ 82-րդ տեղում էր՝ աշխարհի 174 երկրների շարքում, 43-րդ տեղում՝ Եվրոպայի և Կենտրոնական Ասիայի (ԵԿԱ) 48 երկրների շարքում և 11-րդ տեղում՝ նախկին ԽՍՀՄ 15 երկրների շարքում[[6]](#footnote-6)։ 2020 թ․ ՀՀ մարդկային կապիտալի համաթվի մեծությունը՝ 0․58, նշանակում է, որ Հայաստանում մարդկային կապիտալում կատարվող ներդրումների ներկա պայմաններում ծնված երեխան իր կյանքի հասուն փուլում կկարողանա իրացնել՝ կրթական ու առողջապահական ծառայությունների լիարժեք ստացման պարագայում իր սպասվելիք արտադրողական ներուժի ընդամենը 58 տոկոսը։

Գծապատկեր 3․ Մարդկային կապիտալի համաթիվը 2020 թ․-ին Հայաստանում՝ այլ երկրների և երկրների խմբերի համեմատ

*Աղբյուրը՝ World Bank. 2020. The Human Capital Index 2020 Update: Human Capital in the Time of COVID-19. World Bank, Washington, DC.։*

1. Նկատի ունենալով այս գնահատականները, ինչպես նաև հաշվի առնելով, որ ներդրումները մարդկային կապիտալում մեծապես նպաստում են նորարար, գիտելիքահեն տնտեսությամբ և աշխատանքի բարձր արտադրողականությամբ երկարաժամկետ կայուն սոցիալ-տնտեսական զարգացմանը, ներառական աճի խթանմանը և աղքատության ու անհավասարության նվազեցմանը, կարևորվում է ինչպե՛ս մարդկային կապիտալի զարգացմանն ուղղվող ծառայությունների որակի ու հասանելիության բարձրացումը, այնպես էլ դրանց ներերկրյա տարածքային անհամաչափությունների վերացումը:

## Կենսամակարդակը և ժողովրդագրությունը

1. **Իրավիճակի վերլուծություն։** Մարդկային կապիտալը, որպես կուտակված գիտելիքների, հմտությունների և առողջության ամբողջություն, մեծապես պայմանավորում է բնակչության կենսամակարդակը։ ՀՀ բնակչության կենսամակարդակը յուրաքանչյուր տարի գնահատվում է ՀՀ վիճակագրական կոմիտեի «Տնային տնտեսությունների կենսապայմանների ամբողջացված հետազոտության» (ՏՏԿԱՀ) միջոցով, որը հնարավորություն է տալիս գնահատել աղքատ բնակչության ներկայացվածությունը Հայաստանում և մարզերում։
2. ՏՏԿԱՀ-ի ընտրանքը, որի հիմքի վրա ստացվում են աղքատության մակարդակի մարզային ցուցանիշները, ունի մարզային նվազագույն ներկայացուցչականություն, ինչը պայմանավորում է աղքատության մակարդակի մարզային ցուցանիշների ցածր արժանահավատություն։
3. ՏՏԿԱՀ-ի մեթոդաբանության պարբերական փոփոխությունները (վերջին փոփոխությունը՝ 2019 թվականին) ապահովում է աղքատության մակարդակների տվյալների համադրելիություն միայն համեմատաբար կարճ ժամանակահատվածների համար։ Մարզային կտրվածքով տվյալները նույնիսկ կարճ ժամանակահատվածում խիստ տատանողական են և հաճախ դրսևորում են անբացատրելի միտումներ, ինչը հնարավորություն չի տալիս վեր հանել աղքատության մարզային համեմատականների և անհամաչափությունների երկարաժամկետ միտումները՝ քաղաքականությունների մշակման համար։
4. Աղքատության մակարդակների մարզային ցուցանիշների շարժընթացը վկայում է մարզային մեծ անհամաչափությունների գոյությունը, սակայն դրանք մեծապես պայմանավորված են առանձին մարզերի ցուցանիշների ակնհայտորեն ցածր արժանահավատությամբ։
5. Այս իրողությունները սահմանափակում են տարածքային համաչափ զարգացման ռազմավարության համատեքստում աղքատության մարզային ցուցանիշների օգտագործումը և վկայում են բնակչության կենսամակարդակն ու կենսապայմանները մոտարկող այլ ցուցանիշի/ների ընտրության անհրաժեշտության մասին։
6. Որպես այդպիսին հնարավոր է դիտարկել սոցիալական աջակցության համակարգի ամենամեծ ծրագրին՝ ընտանիքի կենսամակարդակի բարձրացման նպաստների համակարգին դիմած, ինչպես նաև անապահով ճանաչված և նպաստի իրավունք ստացած բնակչության մարզային ներկայացվածությունը։ Սակայն, նկատի ունենալով, որ ընտանիքների անապահովության գնահատման և կենսամակարդակի բարձրացման նպաստների համակարգերը ներկայումս գտնվում են բարեփոխման փուլում, քաղաքականությունների կառուցումն այս տվյալների հիման վրա ևս նպատակահարմար չէ։
7. Կենսամակարդակի տարածքային անհամաչափությունների գնահատման համար կա՛մ ՏՏԿԱՀ մեթոդաբանությունը պետք է փոխվի՝ առնվազն մարզային ներկայացուցչական պատկեր ստանալու համար, կա՛մ պետք է իրականացվեն այլ լրացուցիչ հետազոտություններ՝ մարզային և համայնքային մակարդակով աղքատության գնահատականներ ստանալու համար։
8. Սակայն, եկամուտների պարտադիր հայտարարագրման համակարգի համատարած գործարկումից հետո բնակչության կենսամակարդակի գնահատականները հնարավոր կլինի ստանալ թե՛ մարզային և թե՛ համայնքային մակարդակներում՝ բնակչության եկամուտները համընդհանուր ստանդարտի (նվազագույն սպառողական կամ պարենային զամբյուղների) հետ համեմատելով, որոնք անհրաժեշտ կլինի պաշտոնապես ընդունել յուրաքանչյուր տարվա համար։
9. Այս պարագայում բնակչության կենսամակարդակի տարածքային անհամաչափությունը բնութագրելու համար կարելի է օգտագործել մոտարկող ցուցանիշներ։ Որպես այդպիսիք կարելի է օգտագործել ժողովրդագրական որոշ հիմնական ցուցանիշներ, քանի որ բնակչության կենսամակարդակի ու սոցիալ-տնտեսական զարգացման տարածքային անհամաչափությունները հանգեցնում են ինչպե՛ս եկամուտների գեներացման սահմանափակ հնարավորությունների պատճառով արտաքին ու ներքին միգրացիոն գործընթացների, այնպե՛ս էլ բնակչության բնական աճի էական տարբերությունների։
10. 2015-2022 թթ․ ընթացքում ՀՀ մշտական բնակչությունը կրճատվել է մոտ 49 հազար մարդով կամ 1․6 տոկոսով։ Մշտական բնակչության թվաքանակի տվյալները, որոնք հիմնված են 2011 թ․ -ի մարդահամարի վրա և հաշվի են առնում բնակչության բնական աճն ու արտաքին և ներքին միգրացիան, վկայում են բնակչության թվաքանակի աճի հսկայական տարածքային անհամաչափությունների մասին։ Եթե Երևանում բնակչության թվաքանակը նույն ընթացքում աճել է մոտ 21 հազար մարդով (կամ 2 տոկոսով), ապա բոլոր մարզերում այն կրճատվել է։ Ամենամեծ կրճատումը տեղի է ունեցել Վայոց Ձորի, Լոռու, Շիրակի, Տավուշի, Արագածոտնի մարզերում (համապատասխանաբար՝ 7․4, 7․1, 6․5, 5․5, 5․1 տոկոսով)[[7]](#footnote-7)։
11. Բնակչության թվաքանակի կրճատման հետ միասին առկա են նաև բնակչության ծերացման միտումներ, որոնք դրսևորում են տարածքային էական անհամաչափություններ։ 2015-2022 թթ․ ընթացքում աշխատունակ բնակչության թվաքանակի հարաբերական ցուցանիշը (1,000 բնակչի հաշվով) երկրում կրճատվել է 5․7 տոկոսով, աշխատունակ տարիքից բարձր բնակչության նույն ցուցանիշն աճել է 23 տոկոսով, իսկ 0-15 տարեկան երեխաների ցուցանիշն աճել է ընդամենը 4․6 տոկոսով։ Աշխատունակ տարիքից բարձր բնակչության հարաբերական ցուցանիշի ամենամեծ աճը դիտվել է Սյունիքի, Արարատի, Արմավիրի, Կոտայքի մարզերում՝ 28-30 տոկոս։ 0-15 տարեկանների հարաբերական թվաքանակը նվազել է Սյունիքի, Տավուշի, Գեղարքունիքի և Արմավիրի մարզերում (համապատասխանաբար 5, 2․3, 1․5 և 1․3 տոկոսով) [[8]](#footnote-8)։
12. Բնակչության թվաքանակի նվազման, ինչպես նաև ծերացման այս միտումները էապես կրճատում են նշված մարզերում առկա մարդկային ներուժը և խոչընդոտում մարդկային կապիտալի կուտակմանը՝ նպաստելով նաև տնտեսական զարգացման հնարավորություններին և դրա տարածքային անհամաչափությունների հետագա խորացմանը։
13. Եթե բնակչության թվաքանակի ցուցանիշը իր մեջ պարունակում է արտաքին ու ներքին միգրացիայի բաղադրիչ, ապա բնակչության բնական հավելաճի տվյալները հիմնված են ծնվածների և մահացածների թվաքանակի տարբերության վրա և չեզոքացնելով արտաքին և ներքին միգրացիայի ազդեցությունը բնակչության թվաքանակի վրա, կարող են բնութագրել բնակչության սոցիալական ու տնտեսական, և որպես հետևանք ու պատճառ՝ ժողովրդագրական իրավիճակն ընդհանուր առմամբ, վեր հանելով մարդկային ներուժի լրացուցիչ տարածքային առանձնահատկություններ։
14. 2015-2022 թթ․ ընթացքում ՀՀ բնակչության գումարային բացարձակ բնական հավելաճը կազմել է ընդհանուր առմամբ շուրջ 70 հազար մարդ։ Երևանն ապահովել է այդ հավելաճի 53 տոկոսը։ Երևանում 2015-2022 թթ․ արձանագրված գումարային բնական հավելաճը 13 տոկոսով գերազանցել է ՀՀ 10 մարզերի ընդհանուր բացարձակ բնական հավելաճին։ Լոռու և Տավուշի մարզերում 2015-2022 թթ․ ընթացքում բնական հավելաճը եղել է բացասական։ Ամենափոքր դրական բնական հավելաճը դիտվել է Սյունիքի, Վայոց Ձորի, Շիրակի մարզերում[[9]](#footnote-9)։
15. Նույն ժամանակահատվածում բնական հավելաճի հարաբերական ցուցանիշը (1,000 բնակչի հաշվով) երկրում նվազել է շուրջ 30 տոկոսով՝ 2022 թ․ 1,000 բնակչի հաշվով կազմելով 3․3 մարդ: Այս նվազումը տեղի է ունեցել բացառապես Երևանի, Լոռու, Շիրակի, Գեղարքունիքի մարզերում բնական հավելաճի հարաբերական ցուցանիշի նվազման հաշվին (համապատասխանաբար՝ 74, 75, 27 և 14 տոկոսով), մինչդեռ մնացած մարզերում այն աճել է։ 2022 թ․ բնական հավելաճի հարաբերական ցուցանիշն ամենափոքրն է եղել Լոռու, Տավուշի, Շիրակի, Սյունիքի մարզերում և Երևանում (համապատասխանաբար՝ 0․3, 1․1, 2․6, 3․6 և 1․6 մարդ՝ 1,000 բնակչի հաշվով)[[10]](#footnote-10)։
16. Տարածքներում մարդկային ներուժը բնութագրող բնակչության թվաքանակի և բնական հավելաճի ցուցանիշների անկումը ժամանակի մեջ մեծապես պայմանավորված է ծնունդների և ամուսնությունների ցածր ցուցանիշներով, ինչպես նաև ամուսնանալու ու մայրանալու միջին տարիքի աճով։ 2022 թ․ Հայաստանում 1,000 բնակչի հաշվով ծնվել է 12․2 մարդ և 2015 թ․ նկատմամբ այս ցուցանիշը նվազել է 12․4 տոկոսով։ Նկատի ունենալով բնակչության ծերացումը և դրա հետ կապված մահացությունների քանակի հետագա սպասվող աճը, ծնունդների քանակի այս միտումը կարող է բերել բնակչության բնական հավելաճի է՛լ ավելի կրճատման։ Ծնունդների հարաբերական ցուցանիշն ու դրա շարժընթացն ունեն էական տարածքային անհամաչափություններ։ Ամենամեծ անկումը 2015-2022 թթ․ և ամենափոքր ցուցանիշը 2022 թ․ դիտվել է Երևանում (33․6 տոկոս անկում, 9․9 ծնունդ՝ 1,000 բնակչի հաշվով)։ Ծնունդների հարաբերական թվի անկում է դիտվել նաև Շիրակի, Գեղարքունիքի և Լոռու մարզերում (համապատասխանաբար՝ 14․9, 6․6 և 5․9 տոկոսով), ինչը պայմանավորել է ցուցանիշի տարածքային անհամաչափությունները։
17. Նկատի ունենալով, որ Հայաստանում ծնվածների մեկ երրորդը առաջին ծնունդներն են, ծնունդների քանակի ավելացումը մեծապես պայմանավորված է ամուսնությունների թվով։ 2022 թ․ ամուսնության ընդհանուր գործակիցը կազմել է 5․6՝ 1,000 բնակչի հաշվով,   
    2015 թ. նկատմամբ նվազելով 3․9 տոկոսով։ Ամենամեծ անկումը գրանցվել է Երևանում, Արմավիրի և Վայոց Ձորի մարզերում (համապատասխանաբար՝ 11․9, 8․3, 6․5 տոկոսով)[[11]](#footnote-11)։
18. Ծնունդների և ամուսնությունների թվի ցուցանիշները կարող են մոտարկել բնակչության կենսամակարդակը և սոցիալ-տնտեսական զարգացման ընդհանուր վիճակն ու անհամաչափությունները տարածքային մակարդակում։ Դրանք կարող են օգտագործվել թիրախային տարածքային քաղաքականությունների մշակման համար։ Այդ քաղաքականությունները պետք է ուղղված լինեն նշված ցուցանիշների աճին թե՛ տարածքներում, թե՛ ընդհանուր առմամբ երկրում՝ թիրախավորելով այն տարածքները, որտեղ դրանք դրսևորում են վատթարագույն, և որպես վերջնարդյունք՝ երկրի տնտեսական, սոցիալական և ժողովրդագրական անվտանգության համար վտանգավոր միտումներ։
19. **Ռազմավարական թիրախներ։** Վերը բերված վերլուծություններն ու դրանց ամփոփումը հնարավորություն է տալիս սահմանել բնակչության կենսամակարդակը մոտարկող ժողովրդագրական ցուցանիշների՝ մարդկային կապիտալի կուտակմանն ուղղված տարածքային զարգացման ռազմավարական թիրախները։ Դրանք են՝
20. ծնունդների թվաքանակի հարաբերական ցուցանիշի աճ և միաժամանակ՝ դրանց տարածքային անհամաչափությունների մեղմում․
21. ամուսությունների թվաքանակի հարաբերական ցուցանիշի աճ և միաժամանակ՝ դրանց տարածքային անհամաչափությունների մեղմում։
22. Ստորև բերվող աղյուսակը ամփոփում է հիմնական թիրախային ցուցանիշները և դրանց գծով թիրախները՝

|  | **Ցուցանիշ** | **Չափի միավոր** | **2022** | **2026** | **2028** | **2030** |
| --- | --- | --- | --- | --- | --- | --- |
|  |  |  | *Բազային արժեք* | *Թիրախ* | *Թիրախ* | *Թիրախ* |
| Թ2.1.1 | Ծնունդների թվաքանակը 1,000 բնակչի հաշվով՝ նվազագույն ցուցանիշը ՀՀ բոլոր մարզերի և Երևան քաղաքի թվում | մարդ | 9․9 | 11․0 | 15․0 | 17․0 |
| Թ2.1.2 | Ամուսնությունների թվաքանակը 1,000 բնակչի հաշվով՝ նվազագույն ցուցանիշը ՀՀ բոլոր մարզերի և Երևան քաղաքի թվում | քանակ | 5․0 | 6․5 | 7․5 | 8․0 |

1. **Քաղաքականությունը և նախատեսվող միջոցառումները։** Վարվելիք հիմնական քաղաքականություններն ու միջոցառումներն են՝
2. ծնելիության և ամուսնությունների աճի խրախուսում՝ համայնքի հարկային դաշտի փոփոխությունների օգտագործմամբ․
3. գյուղական բնակավայրերում նորաստեղծ ընտանիքներին ոչ գյուղատնտեսական, պահուստային հողերի տրամադրման մեխանիզմների մշակում՝ բնակարանաշինության նպատակով․
4. նշված ցուցանիշների գծով լավագույն առաջընթաց ունեցող համայնքների/տարածքների խրախուսման մեխանիզմների մշակում և ներդրում։

## Կրթությունը

1. **Իրավիճակի վերլուծություն։** Հայաստանում կրթության ոլորտը կարևորվում է որպես երկրի կայուն առաջընթացի, մարդկային կապիտալի զարգացման նախապայմաններից մեկը, ուստի այս ոլորտի զարգացումը երկրի զարգացման գերակայություններից մեկն է: Առաջնային խնդիրներ են կրթական համակարգի բոլոր մակարդակներում կրթության հավասար մատչելիության ապահովումը բոլորի համար, որակի և արդյունավետության բարձրացումը, դրանց համապատասխանեցումը միջազգային ստանդարտներին: Այդ նպատակներին հասնելու համար ներկայումս երկրում համապարփակ բարեփոխումներ են իրականացվում կրթության բոլոր մակարդակներում՝ մատչելի և բարձրորակ կրթություն ապահովելու և ոլորտի արդյունավետությունը բարձրացնելու համար։ Այնուամենայնիվ, կրթության ոլորտի հիմնական ցուցանիշները դրսևորում են զգալի տարածքային անհամաչափություններ։
2. **Նախադպրոցական կրթություն.**
3. Մարդկային կապիտալի զարգացման տեսանկյունից հատկապես կարևորվում են վաղ մանկությունից այդ նպատակով կատարվող ներդրումները: Այսինքն, կարևոր է կրթական համակարգի համընդհանուր հասանելիությունը՝ սկսած նախադպրոցական կրթությունից։ 2018-2022 թթ․ Հայաստանում նախադպրոցական հաստատությունների (այսուհետ՝ ՆԴՀ) քանակն աճել է 12 տոկոսով (հասնելով 981-ի՝ 2018 թ․-ի 884-ի դիմաց)[[12]](#footnote-12), սակայն դրանցում համախառն ընդգրկվածության ցուցանիշը (0-5 տարեկան երեխաների թվում) դեռևս մնում է ցածր և նույն ընթացքում էական փոփոխություն չի կրել (34․0 տոկոս՝ 2018թ․-ի 32․6 տոկոսի դիմաց)։ ՆԴՀ-ների քանակի աճն առաջանցիկ է եղել գյուղական բնակավայրերում (16․5 տոկոս՝ քաղաքայինի 5․9 տոկոսի համեմատ) և հիմնականում գյուղական բնակչությամբ մարզերում (Գեղարքունիք, Արարատ, Արագածոտն)։ Այնուամենայնիվ, գյուղական բնակավայրերում 0-5 տարեկան երեխաների համախառն ընդգրկվածության ցուցանիշը ՆԴՀ-ներում մնում է անհամեմատ ցածր քաղաքային բնակավայրերի նույն ցուցանիշից (27․4 տոկոս՝ քաղաքայինի 37․5 տոկոսի համեմատ)։
4. Չնայած նոր մանկապարտեզների կառուցմանը և 2021 թ․-ից փոքր գյուղական բնակավայրերում նախադպրոցական կրթության ծախսարդյունավետ այլընտրանքային մոդելների ներդրման մեկնարկին, ՆԴՀ-ների նախագծային հզորությունները դեռևս խիստ սահմանափակ են համակարգում 0-5 տարեկան երեխաների բարձր ընդգրկվածությունն ապահովելու համար։ ՆԴՀ-ների նախագծային հզորությունները կարող են ընդգրկել 0-5 տարեկանների ընդամենը շուրջ 40 տոկոսին, իսկ 3-5 տարեկանների 79 տոկոսին՝ մարզային մեծ անհամաչափություններով։ Նախագծային հզորությունների ամենամեծ անհամապատասխանությունը 0-5 տարեկան երեխաների քանակին դիտվում է Արագածոտնի, Գեղարքունիքի, Շիրակի, Լոռու մարզերում և նույնիսկ Երևանում, ուր դրանք կարող են ընդգրկել 0-5 տարեկանների 40 տոկոսից էլ փոքր քանակություն։ ՆԴՀ-ների ու դրանց նախագծային հզորությունների քանակների սահմանափակությունը առաջ է բերում ընդունելության հերթեր և սահմանափակում համակարգում ընդգրկվածության հնարավորությունները։ Միևնույն ժամանակ, առկա նախագծային հզորությունները բեռնված են շուրջ 86 տոկոսով, ինչը վկայում է դրանց մի մասի շենքային պայմանների, կադրային ու նյութատեխնիկական համալրման անբավարար վիճակի մասին[[13]](#footnote-13)։ Այս հանգամանքները կարևորում են ՆԴՀ-ների կառուցման, հիմնանորոգման, վերակառուցման, պահպանման ֆինանսական մեխանիզմների ընդլայնման և բարելավման, ինչպես նաև դրանց ծախսարդյունավետ մոդելների կիրառման անհրաժեշտությունը՝ հատկապես այն տարածքներում, ուր 0-5 տարեկանների ծածկույթը ՆԴՀ-ների նախագծային հզորություններով ամենափոքրն է։
5. Չնայած ՀՀ մարզային կտրվածքով ՆԴՀ-ներում ընդգրկվածության ցուցանիշներ չեն հրապարակվում, այնուամենայնիվ, կատարված գնահատականների համաձայն ՆԴՀ-ներում 0-5 տարեկանների ընդգրկվածության ցածր մակարդակը երկրում պայմանավորված է մարզային խորը անհամաչափություններով՝ Գեղարքունիքի, Շիրակի, Արագածոտնի, Լոռու մարզերում և Երևանում առավել ցածր ընդգրկվածության ցուցանիշներով, մինչդեռ Սյունիքի, Տավուշի, Վայոց Ձորի, Արմավիրի, Արարատի և Կոտայքի մարզերում այդ ցուցանիշն էապես ավելի բարձր է՝ թե՛ Երևանի և թե՛ ՀՀ միջինի համեմատ։ ՆԴՀ-ների համընդհանուր հասանելիության ապահովման նպատակով անհրաժեշտ է քաղաքականության առաջնահերթությունը տալ առավել հիմնախնդրային տարածքներին։
6. 0-5 տարեկանների ընդգրկվածության ցածր ցուցանիշները մեծապես պայմանավորված են մինչև 3 տարեկանների ցածր ընդգրկվածությամբ։ ՆԴՀ-ներ հաճախող երեխաների գերակշիռ մասը (95 տոկոսը) 3 և ավելի տարեկաններն են, ինչը մասնավորապես պայմանավորված է ՆԴՀ-ների ընդհանուր թվում վաղ տարիքի (0-2 տարեկանների) զարգացման ծառայություններ մատուցող հաստատությունների՝ մսուրների, մսուր-մանկապարտեզների փոքր ներկայացվածությամբ (բոլոր ՆԴՀ-ների 25․7 տոկոսը՝ ընդամենը 252 այդպիսի հաստատություն՝ մսուր-մանկապարտեզներ)։ 2022 թ․-ին ՆԴՀ-ներում 3-5 տարեկանների զուտ ընդգրկվածության ցուցանիշն ավելի բարձր է՝ 64․7 տոկոս՝ մարզային որոշակի անհամաչափություններով՝ ամենափոքր ընդգրկվածությունը Գեղարքունիքի և Շիրակի մարզերում։
7. 2022 թ․-ին Հայաստանում ՆԴՀ է հաճախել մինչև 3 տարեկան ընդամենը 3,759 երեխա։ Այս հանգամանքը խիստ փոքրացնում է աշխատանքի շուկայում մինչև 3 տարեկան երեխաների մայրերի ընդգրկվածության հնարավորությունները՝ մի կողմից, և վաղ տարիքից երեխաների զարգացման հիմքերի ստեղծումը՝ մյուս կողմից։ Մսուր-մանկապարտեզների քանակը մարզային կտրվածքով խիստ անհամաչափ է։ Դրանց 68 տոկոսը կենտրոնացած է Երևանում, մինչդեռ Արմավիրի և Վայոց Ձորի մարզերում դրանք բացակայում են, իսկ մնացած մարզերում առկա են փոքր հզորություններով։ Սրանով պայմանավորված, ՆԴՀ-ներում ընդգրկված մինչև 3 տարեկան երեխաների շուրջ կեսը՝ 46․4 տոկոսը Երևանում է, այն պայմաններում, երբ նույն տարիքի երեխաների կեսից ավելին՝ շուրջ 60 տոկոսը ՀՀ մարզերում է[[14]](#footnote-14)։
8. **Միջնակարգ կրթություն.**
9. Հանրակրթական հիմնական ծրագրերի առաջին և երկրորդ մակարդակներում՝ տարրական և միջին դպրոցում համախառն ընդգրկվածության ցուցանիշը Հայաստանում բարձր է՝ համապատասխանաբար 93․9 և 91․5 տոկոս 2022 թ․-ին։ Ցուցանիշի էական տարածքային/մարզային անհամաչափություններ չեն նկատվում, ինչը վկայում է հանրակրթության այս մակարդակների համընդհանուր մատչելիության մասին։
10. Սակայն, մարզային անհամաչափություններն ի հայտ են գալիս հիմնական կրթության (1-9 դասարաններ) կրթական վերջնարդյունքները, կամ որ նույնն է աշակերտների ստացած կրթության որակը գնահատող՝ 9-րդ դասարանի ավարտական քննությունների արդյունքներում։ Դրանցից հիմնականների՝ հայոց լեզվի և մաթեմատիկայի հանրապետական միջին միավորները 2021 թ․-ին եղել են համապատասխանաբար 13․7 և 12․1՝ քսան հնարավորից։ Ընդհանուր առմամբ, հանրապետությունում հայոց լեզվից 14 և ավելի, կամ միջակից բարձր միավոր է ստացել մասնակիցների մոտ կեսը՝ 50․8 տոկոսը, իսկ մաթեմատիկայից՝ ընդամենը 32․6 տոկոսը։ 14 միավորից բարձր հավաքած աշակերտների ամենացածր ներկայացվածությունը գրանցվել է Վայոց Ձորի, Արարատի, Արմավիրի, Տավուշի, Արագածոտնի, մարզերում, ամենաբարձրը՝ Երևանում։ Գյուղական բնակավայրերում նշված կրթական արդյունքներն զիջում են քաղաքային բնակավայրերի արդյունքներին՝ հայոց լեզվի պարագայում 37․4 տոկոս քաղաքայինի 58․4 տոկոսի, իսկ մաթեմատիկայի պարագայում՝ 23․1 տոկոս քաղաքայինի 38․3 տոկոսի դիմաց։ Սա վկայում է հանրակրթության 1-9 դասարաններում կուտակված կրթական ցածր արդյունքների վրա տարածքային անհամաչափությունների մեծ ազդեցության մասին[[15]](#footnote-15)։
11. Հանրակրթության երրորդ մակարդակում՝ ավագ դպրոցում, կամ միջնակարգ դպրոցի 10-12-րդ դասարաններում համախառն ընդգրկվածության ցուցանիշը Հայաստանում բարձր չէ՝ 54 տոկոս: Դա, մասամբ պայմանավորված է նրանով, որ հիմնական կրթության ավարտից հետո աշակերտների մի մասը նախընտրում է 12-ամյա կրթությունը ստանալ ՆՄՈՒՀ/ՄՄՈՒՀ-ներում։ 2022 թ․-ին հիմնական դպրոցը (1-9 դասարաններ) ավարտական փաստաթղթով ավարտածների 59․2 տոկոսն է ուսումը շարունակել ավագ դպրոցում, իսկ մոտ մեկ երրորդը՝ 31․9 տոկոսն ընդունվել է ՆՄՈՒՀ կամ ՄՄՈՒՀ, ընդգրկվելով մասնագիտական ուսուցման ծրագրերում, որոնք ապահովում են նաև 12-ամյա պարտադիր կրթության ստացումը։ Արդյունքում, 12-ամյա պարտադիր կրթության համակարգում է մնացել է հիմնական կրթությունն ավարտածների 91․1 տոկոսը, իսկ նրանց 8․9 տոկոսը այդ համակարգից ընդհանրապես դուրս է եկել։ Այս միտումը շարունակական բնույթ ունի։ Տարածքային կտրվածքով առկա են անհամաչափություններ, որոնք վկայում են, որ 12-ամյա պարտադիր կրթության համակարգից դուրս մնացած երեխաների մասնաբաժինը ամենամեծն է Արմավիրի և Կոտայքի մարզերում (հիմնական կրթությունն ավարտածների համապատասխանաբար 12․2 և 18․7 տոկոսը)[[16]](#footnote-16)։ Այս միտումները հիմնախնդրային են դարձնում երաշխավորված անվճար տասներկուամյա կրթության ապահովումը որոշ մարզերում և վկայում են ավագ դպրոցի և ՆՄՈՒՀ-ների ու ՄՄՈՒՀ-ների համակարգային հիմնահարցերի (կրթության որակ, կրթական ծրագրեր, ուսուցչական անձնակազմ, նյութատեխնիկական հագեցվածություն և այլն) և կրթության շարունակականության հնարավորությունների մարզային տարբերությունների մասին։ Միևնույն ժամանակ, 12-ամյա պարտադիր կրթության համակարգից դուրս մնացած երեխաների հաշվառման համակարգը թերի է և չի ներառում նրանց հայտնաբերում, ուղղորդում և ներգրավում։
12. Միջնակարգ կրթությունն (1-12 դասարաններ) ավարտական փաստաթղթով 2022 թ․-ին ավարտածների շուրջ 60 տոկոսն ընդունվել է ՄՄՈՒՀ կամ ԲՈՒՀ, ընդգրկվելով մասնագիտական ուսուցման ծրագրերում։ Մարզային կտրվածքով ուսումը մասնագիտական ծրագրերի մակարդակում շարունակողներն ամենափոքր, 50 տոկոսից ցածր ներկայացվածություն են ունեցել Արմավիրի, Արարատի և Գեղարքունիքի մարզերի շրջանավարտների թվում (համապատասխանաբար՝ 45․8, 46․9 և 47․8 տոկոս)[[17]](#footnote-17)։
13. Հանրակրթության համակարգի արդյունավետությունը մեծապես կապված է դպրոցների բեռնվածության և աշակերտական համակազմի հետ։ Հայաստանում գործող 1,400 դպրոցների նախագծային հզորությունները նախատեսված են շուրջ 661 հազար աշակերտի համար, մինչդեռ աշակերտների թիվը 2022/2023 ուսումնական տարում կազմել է շուրջ 406 հազար, ապահովելով նախագծային հզորությունների ընդամենը 61․4 տոկոսի բեռնվածություն։ Գեղարքունիքի, Արագածոտնի, Սյունիքի և Վայոց Ձորի մարզերում դպրոցների բեռնվածության մակարդակը փոքր է 50 տոկոսից։ ՀՀ դպրոցների 30․7 տոկոսն ունի մինչև 100 աշակերտ, իսկ ևս 33․8 տոկոսը՝ 101-300 աշակերտ[[18]](#footnote-18)։ Դրանք հիմնականում գյուղական բնակավայրերի փոքր դպրոցներն են։ Մինչև 100 աշակերտ ունեցող դպրոցների մասնաբաժինն ամենաբարձրն է Սյունիքի, Վայոց Ձորի, Արագածոտնի մարզերում։ Մարզային, հատկապես փոքր դպրոցներում նկատվում է առարկայական ուսուցիչների պակաս, որն ազդում է դպրոցի կրթական վերջնարդյունքների վրա։ Փոքր դպրոցների կառավարման արդյունավետությունն ապահովելու, ինչպես նաև առարկայական ուսուցիչների պակասը լրացնելու նպատակով կարևորվում են դրանց կառավարման համակարգի բարեփոխումները։
14. Հանրակրթության արդյունքային ցուցանիշները մեծապես կախված են ուսուցչական անձնակազմի և նրանց աշխատանքի վարձատրության բնութագրիչներից։ Հանրակրթական դպրոցների ուսուցիչների շուրջ 90 տոկոսը բարձրագույն կրթություն ունի, նրանց 20 տոկոսը կենսաթոշակային ու նախակենսաթոշակային (1-2 տարի՝ մինչև կենսաթոշակի անցնելը) տարիքի են, և նշված համամասնությունները տարածքային առումով անհամաչափություններ չեն դրսևորում։ Կամավոր ատեստավորման համակարգով, որը հնարավորություն է տալիս իրականացնել տարբերակված վարձատրություն և մասնագիտական հետագա կատարելագործման համար ստեղծում խրախուսման խթաններ, ատեստավորվել է ուսուցիչների 22 տոկոսը և ատեստավորվածների ներկայացվածությունը մարզային կտրվածքով ևս անհամաչափ չէ[[19]](#footnote-19):
15. Նկատի ունենալով, որ ուսուցչական մեկ դրույքի նվազագույն վարձատրությունը ներկայումս (108,000 դրամ) մոտ 2 անգամ փոքր է երկրում միջին աշխատավարձից, իսկ ուսուցիչների մեկ երրորդը՝ 33 տոկոսը աշխատում է մինչև 0․75 դրույք ծանրաբեռնվածությամբ, ուսուցիչների նյութական խթանների և աշխատանքի արդյունավետության բարձրացման նպատակով խիստ կարևորվում է ուսուցչական դրույքի նվազագույն վարձատրության բարձրացումն ու մոտեցումը երկրում միջին աշխատավարձին, միաժամանակ ներդնելով հեռավոր համայնքներում ու բնակավայրերում, ոչ լրիվ ծանրաբեռնվածությամբ աշխատող, ինչպես նաև պակասող՝ բնագիտական ու ՏՏ առարկաների ուսուցիչների լրացուցիչ ֆինանսական խրախուսման մեխանիզմներ: Միևնույն ժամանակ, ատեստավորված ուսուցիչների քանակը պետք է ավելանա՝ սակայն պահպանելով տարածքային համաչափությունը։ Դա, տարակարգերի համակարգի զարգացման հետ միասին, հնարավորություն կտա է՛լ ավելի բարձրացնել ուսուցիչների միջին աշխատավարձը, միաժամանակ թույլ չտալով բարձր որակավորում ունեցող ուսուցիչների և կրթության որակի կենտրոնացում միայն որոշակի գրավչություն ունեցող տարածքներում ու դպրոցներում։
16. **Նախնական և միջին մասնագիտական կրթություն.**
17. ՆՄՈՒՀ-ներում և ՄՄՈՒՀ-ներում համախառն ընդգրկվածության ցուցանիշները երկրում բավական ցածր են՝ համապատասխանաբար 5․6 և 15․3 տոկոս՝ 2022 թ․-ին։ Թեև այս ցուցանիշները մարզային կտրվածքով հասանելի չեն, այնուամենայնիվ, երկրի մակարդակով այսպիսի ցածր ցուցանիշները և հաստատությունների ու ուսանողների կենտրոնացվածությունը Երևանում (հաստատությունների 32.7 տոկոսը, ուսանողների 55.8 տոկոսը) վկայում են մարզային բնակչության փոքր ընդգրկվածության մասին։ Նկատի ունենալով, որ ՆՄՈՒՀ-ների և ՄՄՈՒՀ-ների ուսանողների գերակշիռ մասը (ՆՄՈՒՀ-ներում՝ 90, իսկ ՄՄՈՒՀ-ներում՝ 62 տոկոսը) անվճար հիմունքներով է սովորում, սա պայմանավորված է ոչ այնքան ՆՄՈՒՀ-ներում և ՄՄՈՒՀ-ներում կրթության ցածր ֆինանսական մատչելիությամբ, որքան մասնագիտական կրթության այս օղակի համակարգային խնդիրներով՝ դրանց աշխարհագրությամբ, մասնագիտացման ուղղություններով, նյութատեխնիկական և մասնագիտական հագեցվածությամբ, ուսանողների համար կացարանների առկայությամբ, կրթության որակով, կրթական մոդելներով։ Այս տեսանկյունից կարևորվում է մի կողմից՝ նշված համակարգային խնդիրների լուծումը, մյուս կողմից՝ հիմնական դպրոցի վերջին դասարաններում և ավագ դպրոցում մասնագիտական կողմնորոշման հնարավորությունների ստեղծումը՝ այդ նպատակով վերապատրաստված ուսուցիչների և խմբակների ստեղծման և ՆՄՈՒՀ-ների, ՄՄՈՒՀ-ների և ԲՈՒՀ-երի հետ կապերի հաստատման միջոցով։
18. ԲՈՒՀ-ական կրթության առաջին մակարդակում համախառն ընդգրկվածության ցուցանիշը 2022 թ․-ին կազմել է 53․4 տոկոս: Մարզային մակարդակում ընդգրկվածության ցուցանիշները հասանելի չեն։ Այնուամենայնիվ, նկատի ունենալով, որ ԲՈՒՀ-ական կրթությունը գերակշռորեն վճարովի է, ինչպես նաև այն, որ ԲՈՒՀ-երը և դրանցում ուսանողները հիմնականում կենտրոնացված են Երևանում, որտեղ բնակչության կենսամակարդակը՝ մարզերի համեմատ բարձր է, հեռավոր մարզերի ուսանողների համար բարձրագույն կրթությունը դառնում է խիստ ծախսատար և դժվարամատչելի։ Այդ տեսանկյունից, առաջնահերթ է մարզերի բնակիչների համար բարձրագույն կրթություն ստանալու համար ֆինանսական աջակցության նոր մեխանիզմների ներդրումը՝ մասնավորապես, իրատեսական տոկոսադրույքով ուսանողական վարկերի տեսքով։
19. **Ռազմավարական թիրախներ։** Վերը բերված վերլուծություններն ու դրանց ամփոփումը հնարավորություն է տալիս սահմանել կրթության ոլորտում մարդկային կապիտալի զարգացմանն ուղղված տարածքային զարգացման ռազմավարական թիրախները։ Դրանք են՝
20. ՆԴՀ-ների համընդհանուր հասանելիության ապահովում, դրանցում ընդգրկվածության տարածքային համաչափ աճ, ներառյալ վաղ մանկության տարիքի (0-2 տարեկանների) կրթական ծառայությունները․
21. Հանրակրթական դպրոցի 2-րդ մակարդակում՝ հիմնական դպրոցում կրթության որակի և վերջնարդյունքների տարածքային համաչափ աճ.
22. 12-ամյա պարտադիր կրթության համատարած ապահովում և դրանից դուրս մնացածների ներկայացվածության տարածքային անհամաչափությունների վերացում.
23. հանրակրթական դպրոցների գործունեության արդյունավետության բարձրացումը, ուսուցիչների վարձատրությունն ու դրանց տարածքային անհամաչափությունների մեղմումն ապահովող կառավարման և ֆինանսավորման բարեփոխումների իրականացում.
24. որակյալ և արդիական մասնագիտական կրթության համատարած մատչելիության ապահովում դրա բոլոր մակարդակներում (ՆՄՈՒՀ, ՄՄՈՒՀ, ԲՈՒՀ), և ընդգրկվածության ցուցանիշների տարածքային անհամաչափությունների վերացում։
25. Ստորև բերվող աղյուսակը ամփոփում է հիմնական թիրախային ցուցանիշները և դրանց գծով թիրախները՝

|  | **Ցուցանիշ** | **Չափի միավոր** | **2022** | **2026** | **2028** | **2030** |
| --- | --- | --- | --- | --- | --- | --- |
|  |  |  | *Բազային արժեք* | *Թիրախ* | *Թիրախ* | *Թիրախ* |
| Թ3.2.1 | ՆԴՀ-ներում ընդգրկված 3-5 տարեկան երեխաները՝ համապատասխան տարիքի (3-5 տարեկան) 1,000 բնակչի հաշվով՝ նվազագույն ցուցանիշը ՀՀ բոլոր մարզերի թվում | Մարդ | 523 | 750 | 800 | 900 |
| Թ3.2.2 | ՆԴՀ-ներում ընդգրկված մինչև 3 տարեկան երեխաները՝ համապատասխան տարիքի (մինչև 3 տարեկան) 1,000 բնակչի հաշվով՝ նվազագույն ցուցանիշը ՀՀ բոլոր մարզերի թվում | Մարդ | 1 | 65 | 100 | 200 |
| Թ3.2.3 | Հանրակրթական դպրոցի 9-րդ դասարանի հայոց լեզվի գրավոր ավարտական քննության արդյունքներով 14 և ավելի միավոր հավաքածների մասնաբաժինը մասնակիցների թվում՝ նվազագույն ցուցանիշը ՀՀ բոլոր մարզերի թվում | Տոկոս | 36․6 (2021 թ.) | 40․0 | 50․0 | 65․0 |
| Թ3.2.4 | Հանրակրթական դպրոցի 9-րդ դասարանի մաթեմատիկայի գրավոր ավարտական քննության արդյունքներով 14 և ավելի միավոր հավաքածների մասնաբաժինը մասնակիցների թվում՝ նվազագույն ցուցանիշը ՀՀ բոլոր մարզերի թվում | Տոկոս | 23․2  (2021 թ.) | 35․0 | 45․0 | 55․0 |
| Թ3.2.5 | 12-ամյա պարտադիր կրթության համակարգից դուրս մնացածների մասնաբաժինը հիմնական կրթությունն ավարտածների թվում՝ առավելագույն ցուցանիշը ՀՀ բոլոր մարզերի թվում | Տոկոս | 18․7 | 12․0 | 7․0 | 5․0 |
| Թ3.2.6 | Միջնակարգ կրթությունն (1-12 դասարաններ) ավարտական փաստաթղթով ավարտածների թվում ՄՄՈՒՀ կամ ԲՈՒՀ ընդունվածների մասնաբաժինը՝ նվազագույն ցուցանիշը ՀՀ բոլոր մարզերի թվում | Տոկոս | 45․8 | 50․0 | 55․0 | 60․0 |
| Թ3.2.7 | Մինչև 300 աշակերտ ունեցող դպրոցների թվում՝ կենտրոնացված վարչատնտեսական կառավարման անցածների մասնաբաժինը՝ նվազագույն ցուցանիշը ՀՀ բոլոր մարզերի թվում | Տոկոս | 0․0 | 40․0 | 60․0 | 100․0 |
| Թ3.2.8 | 1,000 վճարովի հիմունքներով սովորող ուսանողի հաշվով ուսանողական վարկեր ստացածների մասնաբաժինը՝ նվազագույն ցուցանիշը ՀՀ բոլոր մարզերի թվում | Մարդ | ․․․ | 200 | 300 | 500 |

1. **Քաղաքականությունը և նախատեսվող միջոցառումները։** Մարդկային կապիտալի համաչափ զարգացումը տարածքային մակարդակում ապահովելու նպատակով կրթության ոլորտում վարվելիք հիմնական քաղաքականություններն ու միջոցառումներն են՝
2. **նախադպրոցական կրթության ոլորտում՝** ՆԴՀ-ների (ներառյալ՝ մսուրների ու մսուր-մանկապարտեզների) կառուցման, հիմնանորոգման ու վերանորոգման նպատակով սուբվենցիաների տրամադրումը՝ առաջնահերթությունը տալով այն մարզերին ու բնակավայրերին (հիմնականում գյուղերում ու փոքր քաղաքներում), որտեղ ընդգրկվածության ցուցանիշներն առավել ցածր են; հարկային որոշ արտոնությունների տրամադրումը համայնքներին՝ ՆԴՀ-երի մասով; ՆԴՀ-ների տեղերի քանակն ավելացնելու և ավելի քիչ ծախսատար, շահագործման ու պահպանման ծախսերը փոքրացնող մեխանիզմների կիրառման նպատակով՝ ՆԴՀ-ների ծառայությունների տեղակայումը այն հանրակրթական դպրոցների շենքերում, որտեղ նախագծային հզորությունները թափուր են մնում՝ աշակերտների թվաքանակի փոքրության պատճառով; ՆԴՀ-ների գործունեության այընտրանքային, ծախսարդյունավետ այլ մոդելների ներդրման խրախուսումը՝ համայնքի հարկային դաշտի փոփոխությունների օգտագործմամբ.
3. **միջնակարգ կրթության ոլորտում**՝ փոքր դպրոցների ծախսարդյունավետությունն ապահովելու, ինչպես նաև նրանցում առարկայական ուսուցիչների պակասի հիմնահարցերը լուծելու նպատակով այդպիսի դպրոցների վարչատնտեսական կենտրոնացված կառավարման համակարգի ներդրում; 12-ամյա պարտադիր կրթության համակարգից դուրս մնացած երեխաների հաշվառման համակարգի կատարելագործում, որն ուղղված կլինի նրանց հայտնաբերմանը, ուղղորդմանը և պարտադիր կրթության լիարժեք ապահովմանը; ուսուցիչների նյութական խրախուսման և աշխատանքի վարձատրության բարձրացման մեխանիզմների ստեղծում՝ ավարտական քննությունների ցածր արդյունքներ գրանցող մարզերում ու համայնքներում, ինչպես նաև հեռավոր գյուղական բնակավայրերում ատեստավորված, տարակարգ ունեցող, կամ բարձր որակավորմամբ ուսուցիչների ներգրավման համար; հեռավոր համայնքներում ու բնակավայրերում ոչ լրիվ ծանրաբեռնվածությամբ աշխատող, ինչպես նաև պակասող՝ բնագիտական ու ՏՏ առարկաների ուսուցիչների լրացուցիչ ֆինանսական խրախուսման մեխանիզմների ներդրում՝ ինտեգրված դպրոցների մեկ աշակերտի հաշվով ֆինանսավորման համակարգում; ավագ դպրոցների կրթական վերջնարդյունքների և գրավչության բարձրացման նպատակով դրանց նյութատեխնիկական և լաբորատոր սարքավորումների բազայի արդիականացում և ընդլայնում; հեռավոր, առարկայական ուսուցիչների պակաս ունեցող, փոքր դպրոցներում առցանց, հեռավար ուսուցման հնարավորությունների և համացանցային ռեսուրսներից օգտվելու հնարավորությունների ստեղծում և զարգացում.
4. **մասնագիտական կրթության ոլորտում՝** հիմնական դպրոցի վերջին դասարաններում և ավագ դպրոցում համատարած մասնագիտական կողմնորոշման հնարավորությունների ստեղծում՝ այդ նպատակով վերապատրաստված ուսուցիչների և խմբակների ստեղծման և ՆՄՈՒՀ-ների, ՄՄՈՒՀ-ների և ԲՈՒՀ-երի հետ կապերի հաստատման միջոցով, մարզերում գյուղացիական տնտեսությունների վարման, անասնաբուծության ու անասնաբուժության ուղղվածության նախնական ու միջին մասնագիտական արդիական կրթական ծառայություններ տրամադրող հաստատությունների ցանցի ընդլայնում; ԲՈՒՀ-երի, ինչպես նաև ՄՄՈՒՀ-ների՝ վճարովի հիմունքներով սովորող ուսանողներին կրթության վարկերի տրամադրում՝ առաջնահերթությունը տալով հեռավոր մարզերի բնակիչներին։
5. **Բարձրագույն կրթությունը․**
6. **Իրավիճակի վերլուծություն։** Մարդկային կապիտալի տեսությունը պնդում է, որ կրթական բարձր մակարդակը մեծացնում է ինչպես երկրի և դրա առանձին տարածքների, այնպես էլ յուրաքանչյուր քաղաքացու արտադրողականությունը՝ նպաստելով ինչպես ՀՆԱ–ի, այնպես էլ աշխատանքի արտադրողականության և վարձատրության մակարդակների աճի: Ըստ տարբեր հետազոտությունների՝ բարձրագույն կրթությունը, կախված մասնագիտությունից, երկրից և տարածաշրջանից, հանգեցնում է աշխատանքի արտադրողականության և վարձատրության աճի՝ 30 տոկոսից մինչև երկու անգամ։
7. Հայաստանում բարձրագույն կրթության մակարդակը 2022 թ․ 25-34 տարիքային խմբում կազմել է 38 տոկոս, որը 8 տոկոսային կետով զիջում է ՏՀԶԿ երկրների միջին ցուցանիշին` 46 տոկոս։ Վերջին տասնամյակների ընթացքում զգալի աճել է բարձրագույն կրթություն ստացած 25-34 տարեկան մասնաբաժինը ինչպես զարգացած, այնպես էլ զարգացող երկրներում: 2000-2021 թվականներին ՏՀԶԿ երկրներում այն աճել է 21 տոկոսային կետով՝ 25 տոկոսից մինչև 46 տոկոս: Նույն ժամանակահատվածում Հայաստանում այս ցուցանիշը նույնպես աճել է՝ համաձայն 2022 թ. մարդահամարի նախնական արդյունքների կազմելով շուրջ 38 տոկոս՝ 2001 թվականի 22 տոկոսի համեմատ աճելով շուրջ 16 տոկոսային կետով։ Այսպիսով, վերջին տարիներին Հայաստանի և ՏՀԶԿ երկրների երիտասարդ բնակչության բարձրագույն կրթության մակարդակների ճեղքվածքը ավելացել է շուրջ հինգ տոկոսային կետով, որը ինքնին անհանգստացուցիչ է[[20]](#footnote-20)։
8. Հայաստանում ԲՈՒՀ ավարտածների թվաքանակը զգալիորեն նվազել է և շարունակում է դրսևորել նվազման հստակ միտում։ Բարձրագույն կրթության անհամաչափությունները հանգեցնում են անհամաչափությունների տարածքային և սոցիալական զարգացման գործընթացներում։
9. **Տարածքային անհամաչափությունները։** Մարդահամարը թույլ է տալիս ստանալ բարձրագույն կրթության մակարդակները ըստ քաղաքային և գյուղական բնակչության։ Համաձայն 2011 թվականի մարդահամարի՝ 25-34 տարիքային խմբում բարձրագույն կրթություն ստացածների մասնաբաժինը քաղաքային բնակավայրերում կազմել է 37 տոկոս, այն դեպքում երբ գյուղական բնակավայրերում այն կազմել է ընդհամենը 13 տոկոս՝ տարածքային մակարդակների եռակի տարբերություն։ Չնայած 2022 թ. մարդահամարի տվյալներով այս անհամաչափությունը նվազել է, այնուհանդերձ, այն շարունակում է մնալ զգալի, քաղաքային՝ 47 տոկոս և գյուղական՝ 24 տոկոս։ Քաղաքաբնակ 25-34 տարեկանների կրթության մակարդակը շուրջ երկու անգամ գերազանցում է գյուղական բնակչության բարձրագույն կրթության մակարդակը։
10. Միաժամանակ, բարձրագույն կրթության մակարդակի տարածքային անհամաչափության վրա զգալի ազդեցություն ունի հեռավորությունը ք․ Երևանից, որտեղ կենտրոնացված են հանրապետության ԲՈՒՀ-երի շուրջ 85 տոկոսը[[21]](#footnote-21), քանի որ համաձայն գնահատականների Երևանում այլ բնակավայրերից վճարովի ուսուցմամբ ուսանողների ծախսերը գրեթե կրկնապատկվում են։
11. Վերջին տարիներին 10000 բնակչի հաշվով ԲՈՒՀ ընդունվածների քանակի առումեվ առավել անբարենպաստ վիճակում է գտնվում Տավուշի և Գեղարքունիքի մարզերը, որտեղ գյուղական բնակչության մասնաբաժինը կազմում է համապատասխանաբար՝ 60 և 70 տոկոս, միաժամանակ նույն ցուցանիշի միջինի նկատմամբ բարձր ցուցանիշ է ապահովել Արագածոտնի մարզը, որտեղ գյուղական բնակչության մասնաբաժինը էլ ավելի է՝ 79 տոկոս։ Այդպիսով, կարելի արձանագրել, որ Հայաստանում Երևանից հեռու գտնվող բնակավայրերում բնակվող երիտասարդները բարձրագույն կրթության հասանելիության առումով առավել խոցելի են ։
12. **Գենդերային անհամաչափությունները։** Կանանց կրթական մակարդակը գերազանցում է տղամարդկանցը` 1.46 անգամ, ի հակառակ դրան կանանց միջին աշխատավարձը զգալիորեն ցածր է տղամարդկանց միջին աշխատավարձից՝ 1.7 անգամ։ Տղամարդկանց համեմատ, կանանց ավելի բարձր ընդգրկվածությունը կրթության և առողջապահության ոլորտներում այս իրավիճակի հիմնական պատճառներից է։ Այս ոլորտները ամենաբարձր պահանջարկն են ներկայացնում բարձրագույն կրթությամբ մասնագետների նկատմամբ և միաժամանակ միջին աշխատավարձը էականորեն զիջում է ՀՀ միջին աշխատավարձին։
13. Պետք է նշել, որ Հայաստանում երիտասարդ կանայք ավելի հավանական է, որ բարձրագույն կրթություն ստանան, քան տղամարդիկ՝ սեռային հավասարության ցուցանիշը 2022 2023 (տղամարդկանց համախառն ընդգրկվածության ցուցանիշի նկատմամբ կանանց համախառն ընդգրկվածության ցուցանիշի հարաբերակցության գործակիցը) կազմել է 1.46, այն դեպքում երբ 2012-2013 ուսումնական տարում այն կազմել է ընդամենը 1.07: Այս երևույթը հատկանշական է զարգացած երկրների համար, այսպես՝ ՏՀԶԿ-ի երկրներում 2021 թվականին 25-34 տարեկան կանանց 54 տոկոսն ուներ բարձրագույն որակավորում՝ համեմատած իրենց հասակակիցների արական սեռի 33 տոկոսի հետ` սեռային հավասարության գործակիցը` 1.64։
14. **Ֆինանսական մատչելիությունը։** Ներկայումս բարձրագույն կրթության մատչելիությունը Հայաստանում խնդրահարույց է ոչ միայն հեռավոր, գյուղական բնակավայրերում ապրող ընտանիքների համար, այլ խնդիրը վերաբերում է ՀՀ ընտանիքների գրեթե 70 տոկոսին՝ անկախ բնակության վայրից։ Այսպես, համաձայն 2022 թ. իրականացված ՏՏԿԱՀ-ի արդյունքների, 10-րդ ամենաբարձր դեցիլում գտնվող ընտանիքի մեկ շնչի հավով միջին ամսական դրամական եկամուտները 2022 թվականին կազմել են 77.5 հազար դրամ, այդպիսով երկու վճարովի ուսուցմամբ ուսանողի ֆինանսավորելու դեպքում այս ընտանիքի միջին ամսական եկամուտը չի գերազանցի աղքատության ստորին շեմը։ Ավելին, ըստ գնահատականների, երկու միջին աշխատավարձ ստացող ծնողները երկու երեխայի բարձրագույն կրթությունը այլ բնակավայրում ֆինանսավորելու համար պետք է տասը տարի շարունակ խնայեն իրենց եկամտի շուրջ 25 տոկոսը, որի դեպքում ընտանիքի մեկ անդամին ընկնող եկամուտը տասը տարի շարունակ չի գերազանցի աղքատության վերին շեմը[[22]](#footnote-22)։ Իրավիճակը ծանրանում է ավելի շատ երեխա ունեցող, միջին աշխատավարձից ավելի ցածր մակարդակ ունեցող ընտանիքների համար, որոնց մեծ մասը գտնվում են մարզերի գյուղական բնակավայրերում։
15. Ներկայիս բանկային վարկի տոկոսային վճարների և ժամկետայնության պայմանները հանգեցնում են ուսանողական վարկերի ցածր մատչելիության ու գրավչության՝ հատկապես գրավով չապահոված վարկերի պարագայում։ Հարկ է հաշվի առնել, որ վարկը գույքային ապահովությամբ բավարարելը ավելի բարդ է սոցիալապես խոցելի, մարզերում բնակվող ընտանիքների համար։
16. Բարձրագույն կրթությունում ներդրումները ոչ միայն հանգեցնում են երկրի մարդկային կապիտալի հզորացմանը և, այդպիսով, նպաստում տնտեսական ներուժի ավելացմանը, այլ նաև ուղղակի ֆիսկալ օգուտների։ Ըստ գնահատականների[[23]](#footnote-23)՝ Հայաստանում բարձրագույն կրթությունում հանրային ներդրումների ֆիսկալ փոխհատուցման գործակիցը (IRR) կազմում է 8 տոկոս։ Այնուհանդերձ, չնայած վերջին տարիներին ՀՀ-ում զգալի բարելավել է պետական եկամուտների և ծախսերի ընդհանուր մակարդակը՝ բարձրագույն կրթության վրա կատարվող ծախսերը շարունակում են զգալիորեն զիջել ՏՀԶԿ երկրների համապատասխան ցուցանիշներին։ ՏՀԶԿ երկրները բարձրագույն կրթության վրա ծախսում են համախմբված բյուջեի միջինում 2.8 տոկոսը, իսկ Հայաստանում համապատասխան ցուցանիշի մակարդակը կազմում է 0.4 տոկոս։ ՏՀԶԿ երկրների մակարդակին հասնելու համար ՀՀ պետական բյուջեից կպահանջվի լրացուցիչ շուրջ 60 մլրդ ՀՀ դրամ, որը առաջիկա տարիներին իրատեսական չի կարող համարվել՝ հաշվի առնելով այլ գերակա ծախսային ուղղությունների՝ մասնավորապես, հանրակրթության և առողջապահության ոլորտների ընթացիկ ծախսերի ավելացման խիստ անհրաժեշտությունը։
17. Զարգացած երկրներում բարձրագույն կրթության մատչելիության խնդիրը լուծվում է երկու հիմնական մոտեցումներով՝ պետական ուղղակի աջակցություն ուսանողներին և/կամ բուհերին կամ պետության կողմից ֆինանսավորվող և վերահսկվող հատուկ վարկային համակարգերի կիրառմամբ։ Առաջին մոտեցման սահմանափակումը այն է, որ բարձրագույն կրթությունը հանգեցնում է ինչպես հանրային այնպես էլ անձնական օգուտների։ Ուստի, համատարած անվճար բարձրագույն կրթության գաղափարը բարդ է ընդունել որպես բացարձակ հանրային շահ։ Վերջին տասնամյակներում առավել մեծ տարածում է ստացել այն գաղափարը, որ բարձրագույն կրթությունում հանրային ծախսումները պետք է դիտարկվեն որպես հանրային ներդրումներ։ Դրանց ետբերման ընդունելի մակարդակը մեծապես պետք է կախված լինի հանրային և անձնական օգուտների բաշխումից՝ հանրության ներդրման հետբերման արագությունը փոխկապակցվում է բարձրագույն կրթությամբ գեներացված հավելավճարի մակարդակին։
18. **Բարձրագույն կրթության ազդեցությունը եկամուտների վրա։** Ինչպես այլ երկրներում, Հայաստանում ևս բարձրագույն կրթություն ունեցող չափահասներն ունեն ավելի բարձր զբաղվածության մակարդակ և ավելի դիմակայուն են տնտեսական անկումներին, քան կրթական ցածր մակարդակ ունեցողները: Հայաստանում բարձրագույն կրթությունը ավելացնում է զբաղված լինելու հավանականությունը շուրջ 40 տոկոսով՝ ի հաշիվ ավելի բարձր տնտեսապես ակտիվ լինելուն և ավելի ցածր գործազրկության մակարդակի։ Բացի այդ, թեև Հայաստանում բարձրագույն կրթություն ստացած աշխատողները ստանում են ավելի ցածր աշխատավարձի հավելավճար, քան ՏՀԶԿ երկրների միջինը, այդուհանդերձ, նրանք 27 տոկոսով ավելի են վաստակում, քան ավելի ցածր կրթական մակարդակ ունեցող աշխատողները:
19. Բարձրագույն կրթության վրա կատարված մասնավոր ներդրումների փոխհատուցման մակարդակը, ըստ գնահատականների, միջինում կազմում է 12 տոկոս[[24]](#footnote-24)։ Այս ցուցանիշը էականորեն կախված է ուսուցման վայրից և ապագա զբաղվածության ոլորտից։ Այսպես, ցուցանիշը բացասական է կրթության և առողջապահության ոլորտների համար և զգալի ավելի մեծ է մի շարք այլ ոլորտներում՝ տեղեկատվական տեխնոլոգիաների ոլորտում՝ 70 տոկոս, ֆինանսական և ապահովագրական ոլորտում՝ 40 տոկոս։ Ըստ գնահատականների՝ Հայաստանում բարձրագույն կրթության վրա կատարված ներդրումների մասնավոր փոխհատուցման գործակիցը (private educational investment IRR) կազմում է 11 տոկոս, իրենց բնակավայրից դուրս սովորող ուսանողների համար և 19 տոկոս այն ուսանողների համար, ովքեր սովորում են իրենց բնակավայրում[[25]](#footnote-25)։
20. Պետք է նշել, որ Հայաստանի առանձնահատկություններից է այն, որ բարձրագույն կրթությամբ աշխատողների առավել բարձր պահանջարկ ներկայացնող ոլորտներից՝ կրթություն և առողջապահություն ոլորտների աշխատավարձերի հարաբերակցությունը միջին աշխատավարձին զգալիորեն ցածր է ՏՀԶԿ երկրների ցուցանիշից։ Այսպես, ՏՀԶԿ երկրներում առողջապահության բնագավառի աշխատողների միջին աշխատավարձը գրեթե 80 տոկոսով ավելի է միջին աշխատավարձից, այն դեպքում երբ Հայաստանում այն գգալիորեն ցածր է միջին աշխատավարձից։ Նույնը վերաբերում է նաև կրթության ոլորտի բոլոր մակարդակներին՝ հատկապես բարձրագույն կրթությանը։ Այս իրավիճակը չի նպաստում բարձրագույն կրթության նկատմամբ պահանջարկի ավելացմանը։ Ավելին, այն զգալիորեն ազդում է կրթության որակի վրա՝ կանխարգելելով որակյալ մասնագետների ներգրավումը համակարգ։ Միաժամանակ, հաշվի առնելով, որ ներկայումս մարզերում բարձրագույն կրթությամբ մասնագետների պահանջարկը հիմնականում ձևավորում են կրթության և առողջապահության ոլորտները, այս իրավիճակը զգալիորեն նվազեցնում է բարձրագույն կրթության գրավչությունը մարզերում բնակվող երիտասարդների համար։
21. **Ռազմավարական թիրախները։** Հաշվի առնելով իրավիճակի վերլուծությունը և բացահայտված խնդիրները՝ ռազմավարությունը թիրախավորում է 2030 թվականին 25-34 տարիքային խմբի բարձրագույն կրթության միջին մակարդակը հասցնել 58 տոկոսի, այդ թվում՝ քաղաքային բնակավայրերում՝ 64 տոկոս գյուղական բնակավայրերում՝ 48 տոկոս:
22. Ստորև բերվող աղյուսակը ամփոփում է հիմնական թիրախային ցուցանիշները և դրանց գծով թիրախները՝

|  | **Ցուցանիշ** | **Չափի միավոր** | **2022** | **2030** |
| --- | --- | --- | --- | --- |
|  |  |  | *Բազային արժեք* | *Թիրախ* |
| Թ3.2.9 | 25-34 տարիքային խմբի բարձրագույն կրթության միջին մակարդակը, այդ թվում | տոկոս | 38 | 58 |
|  | *քաղաքային բնակավայրեր* | *տոկոս* | *47* | *64* |
|  | *գյուղական բնակավայրեր* | *տոկոս* | *24* | *48* |

1. **Քաղաքականությունը և նախատեսվող միջոցառումները։**
2. Բարձրագույն կրթություն ստանալու ցանկություն ունեցող ցանկացած երիտասարդ պետք է հնարավորություն ունենա ֆինանսավորելու իր ապագան՝ անկախ իր ծնվելու և բնակվելու վայրից։ Միաժամանակ, հաջողակ լինելու դեպքում, նույն հնարավորությունը ստեղծելով հաջորդ սերունդների համար՝ վարկը ետ վերադարձնելու միջոցով։ Տարածքային զարգացման քաղաքականության առումով նոր համակարգի միջոցով տրամադրված վարկերը պետք է բավարարեն փոխհատուցելու ինչպես ուսման վարձը, այնպես էլ կեցության ծախսերը։ Համակարգի ներդրմամբ անհրաժեշտություն է առաջանալու վերաիմաստավորելու ներկայումս գործող ուսանողական նպաստների (անվճար ուսուցման) համակարգը։ Տարածքային զարգացման քաղաքականության տեսանկյունից էական նշանակություն է ունենալու ուսանողական կացարանների ընդլայնումը՝ հատկապես հիմնական ԲՈՒՀ-երի գտնվելու տարածքում։
3. Համակարգը կներդրվի փուլային՝ ամբողջական գործարկման հասնելով 6-7 տարվա ընթացքում։ Ներկայիս դրությամբ գործող գներով (ուսման վարձ, վարձակալություն, կեցության ծախսեր) առաջին տարվա ընթացքում պահանջվող ներդրումների մակարդակը կկազմի մոտ 8 մլրդ ՀՀ դրամ ամբողջական գործարկումից հետո հասնելով մոտ 50 մլրդ ՀՀ դրամի և այնուհետև տարիների ընթացքում կունենա նվազման տենդենց, ըստ նախնական գնահատականների հասնելով 20-25 մլրդ դրամի, կախված տնտեսության զարգացման տեմպերից և բարձրագույն կրթության նկատմամբ տնտեսության պահանջարկից և վարձատրության մակարդակից։
4. Պետական, բարձրագույն կրթություն պահանջող աշխատատեղերի վարձատրության մակարդակը նախատեսվում է համապատասխանեցնել բարձրագույն կրթության առնվազն 12 տոկոս ետվերադարձի մակարդակի։

# Ենթակառուցվածքները և կոշտ կենցաղային թափոնների կառավարումը

## Տեղական և համայնքային ճանապարհային ցանցը

1. **Իրավիճակի վերլուծություն։** Տեղական ճանապարհները վճռորոշ դեր են խաղում տարածաշրջանային զարգացման գործում՝ ազդելով տարածաշրջանի սոցիալական, տնտեսական և բնապահպանական տարբեր ասպեկտների վրա՝
2. տնտեսական զարգացում․

*մուտք դեպի շուկաներ*. տեղական ճանապարհները բարելավում են ապրանքների և ծառայությունների շուկայական հասանելիությունը՝ հեշտացնելով գյուղատնտեսական արտադրանքի, արտադրված ապրանքների և այլ ապրանքների տեղաշարժը: Սա օգնում է տեղական ձեռնարկություններին ընդլայնել իրենց շուկան և բարձրացնել իրենց մրցունակությունը․

*ներդրումների ներգրավում.* տեղական ճանապարհների բարելավված ենթակառուցվածքը նպաստում է ներդրումների ներգրավմանը՝ նվազեցնելով տրանսպորտային և գործառնական ծախսերը ձեռնարկությունների համար: Դա հատկապես առանցքային է այն տարածաշրջաններում, որոնց նպատակն է զարգացնել արդյունաբերական պարկերը կամ հատուկ տնտեսական գոտիները․

1. սոցիալական զարգացում․

*հիմնական ծառայությունների մատչելիություն.* ճանապարհները մեծացնում են հիմնական ծառայությունների մատչելիությունը, ինչպիսիք են առողջապահությունը, կրթությունը և շտապ օգնության ծառայությունները՝ զգալիորեն բարելավելով կյանքի որակը և համայնքի բարեկեցությունը․

*սոցիալական ինտեգրում*. հեռավոր տարածքները քաղաքային կենտրոնների հետ կապելով՝ ճանապարհները օգնում են ինտեգրվել տարբեր համայնքների սոցիալական և մշակութային առումով՝ խթանելով միասնությունը և համատեղ մշակութային փորձը․

1. էկոլոգիական կայունություն.

*պատասխանատու զարգացում*. ռազմավարական պլանավորման միջոցով տեղական ճանապարհների զարգացումը կարող է հավասարակշռվել շրջակա միջավայրի կայունության հետ՝ նվազեցնելով աճելավայրերի ոչնչացումը և աղտոտվածությունը՝ միաժամանակ բարելավելով ենթակառուցվածքները,

*Աջակցություն կայուն պրակտիկաներին*. ճանապարհները նպաստում են կայուն գործելակերպի տարածմանը` ապահովելով մուտք դեպի վերականգնվող էներգիայի նախագծեր և էկոլոգիապես մաքուր արտադրանքի շուկաներ․

1. կյանքի որակի բարելավում.

*նվազեցված մեկուսացում.* ճանապարհները նվազեցնում են աշխարհագրական և սոցիալ-տնտեսական մեկուսացումը` ապահովելով մուտք դեպի տնտեսական հնարավորություններ և սոցիալական ցանցեր,

*ընդլայնված շարժունակություն.* գյուղական վայրերում, մասնավորապես, բարելավված տեղական ճանապարհային ցանցերը մեծացնում են շարժունակությունը՝ զգալիորեն նվազեցնելով ճանապարհորդության ժամանակը և ծախսերը․

1. արտակարգ իրավիճակների ծառայություններ.

արդյունավետություն արտակարգ իրավիճակներում. լավ տեղական ճանապարհային ցանցերը վճռորոշ նշանակություն ունեն արտակարգ իրավիճակների ծառայությունների արդյունավետ գործունեության համար, ինչպիսիք են ոստիկանությունը, հրշեջ և շտապօգնության ծառայությունները՝ ապահովելով ճգնաժամերի ժամանակ արագ արձագանքման հնարավորությունը․

1. զբոսաշրջության զարգացում.

*տեղական զբոսաշրջության խթանում.* ճանապարհները զբոսաշրջային ուղղություններն ավելի մատչելի են դարձնում, հատկապես քիչ հայտնի կամ գյուղական վայրերը: Սա կարող է դիվերսիֆիկացնել տնտեսական հիմքերը և խթանել տեղական մշակույթը:

1. Այսպիսով, տեղական ճանապարհներում ներդրումներ կատարելը ոչ միայն տրանսպորտի բարելավումն է, այլ համապարփակ ռազմավարություն, որն ազդում է տարածաշրջանի ընդհանուր սոցիալ-տնտեսական կառուցվածքի և շրջակա միջավայրի կայունության վրա: Այս բարելավումները կարող են օգնել հասնելու ավելի լայն զարգացման նպատակների, ներառյալ՝ աղքատության կրճատումը, տնտեսական դիվերսիֆիկացումը և տարածաշրջանային հավասարությունը:
2. Հայաստանի Հանրապետությունում կան 3801 կմ տեղական նշանակության ճանապարհներ՝ 22․8 քառ. կմ մակերեսով, որից միայն 15 տոկոսն է բարվոք վիճակում։ Ուստի, ռազմավարությունը նպատակ է հետապնդելու բարելավել այս ցուցանիշը։
3. Համայնքային/քաղաքային ճանապարհները անբաժանելի են տարածաշրջանային զարգացման համար՝ առաջարկելով մի քանի կարևոր առավելություններ, որոնք խթանում են տնտեսական աճը, բարձրացնում սոցիալական բարեկեցությունը և աջակցում կայուն ուրբանիզացիային: Այս առումով հատուկ ուշադրության են արժանի հետևյալ կտրվածքները՝
4. տնտեսական աճ և զբաղվածության ընդլայնում.

*բիզնեսի արդյունավետություն*. քաղաքային ճանապարհները նվազեցնում են փոխադրման ժամանակահատվածը և ծախսերը՝ ուղղակիորեն օգուտ բերելով բիզնեսին՝ բարելավելով լոգիստիկայի և մատակարարման շղթայի արդյունավետությունը, ինչը շատ կարևոր է ապրանքների ժամանակին առաքման և մրցունակության բարձրացման առումով,

*աշխատատեղերի ստեղծում.* ճանապարհների շինարարությունը և սպասարկումը ոչ միայն ուղղակի զբաղվածության հնարավորություններ են ստեղծում, այլ նաև խթանում են աշխատատեղերի աճը այնպիսի ոլորտներում, ինչպիսիք են մանրածախ առևտուրը, անշարժ գույքը և ծառայությունները, որոնք բարելավում են մատչելիությունը․

1. մատչելիության բարձրացում.

*մատչելիություն դեպի շուկաներ և ծառայություններ.* քաղաքային ճանապարհները հեշտացնում են մուտքը շուկաներ՝ թույլ տալով բիզնեսներին հասնել հաճախորդների ավելի լայն բազայի և բնակիչներին հնարավորություն տալով օգտվել ծառայությունների և ապրանքների ավելի լայն շրջանակից՝ հատկապես խիտ բնակեցված տարածքներում,

*շարժունակություն բոլորի համար.* լավ նախագծված քաղաքային ճանապարհները մեծացնում են շարժունակությունը բոլոր քաղաքացիների համար, ներառյալ խոցելի խմբերը: Ինտեգրելով հասարակական տրանսպորտը և ոչ շարժիչային տրանսպորտի տարբերակները, ինչպիսիք են հեծանվային ուղիներն ու մայթերը, ճանապարհները կարող են նպաստել ներառականությանը․

1. սոցիալական և մշակութային առավելությունները.

*համայնքային փոխազդեցություններ.* քաղաքային վայրերում ճանապարհները խթանում են սոցիալական փոխազդեցությունները և մշակութային փոխանակումները՝ միացնելով տարբեր թաղամասերը: Սա կարող է հանգեցնել ավելի ինտեգրված համայնքային կառուցվածքի և խթանել քաղաքային համախմբվածությունը,

*Նվազեցված քաղաքային տարածում.* արդյունավետ քաղաքային ճանապարհային ցանցերը կարող են օգնել վերահսկել քաղաքների տարածումը` նպաստելով ավելի բարձր խտության, խառը օգտագործման զարգացմանը, որն ավելի լավ է օգտագործում հողը և ռեսուրսները․

1. շրջակա միջավայրի վրա ազդեցություն.

*կրճատված գերբեռնվածություն և արտանետումներ.* քաղաքային ճանապարհների արդյունավետ պլանավորումը կարող է նվազեցնել երթևեկության գերբեռնվածությունը՝ հանգեցնելով ջերմոցային գազերի արտանետումների նվազմանը և օդի որակի բարելավմանը: Սա ներառում է երթևեկության կառավարման համակարգերի ներդրում և տրանսպորտային այլընտրանքային եղանակների խթանում,

*աջակցություն կայուն քաղաքային պլանավորմանը.* քաղաքային ճանապարհները, որոնք նախագծված են կանաչ ենթակառուցվածքներով, ինչպիսիք են թափանցելի մայթերը և քաղաքային կանաչ ճանապարհները, նպաստում են շրջակա միջավայրի կայունությանը և բարձրացնում քաղաքային դիմադրությունը կլիմայի ազդեցությանը․

1. աջակցություն հասարակական տրանսպորտին.

*ինտեգրում հանրային տրանսպորտի հետ.* ճանապարհները, որոնք լավ ինտեգրված են հասարակական տրանսպորտի ցանցերին (օրինակ՝ ավտոբուսների արագ տարանցման համակարգերը կամ մետրոյի կայարանները) կարող են զգալիորեն բարձրացնել հասարակական տրանսպորտի արդյունավետությունն ու գրավչությունը՝ նվազեցնելով կախվածությունը մասնավոր տրանսպորտային միջոցներից․

1. կյանքի որակի բարելավումներ.

*անվտանգություն և առողջություն.* քաղաքային ճիշտ նախագծված ճանապարհները կարող են բարելավել անվտանգությունը բոլոր օգտագործողների համար, ներառյալ հետիոտները և հեծանվորդները՝ նվազեցնելով վթարների մակարդակը և խրախուսելով առողջ ապրելակերպը ակտիվ տրանսպորտի միջոցով․

1. զբոսաշրջություն և հանգիստ.

*քաղաքային տարածքների գրավչությունը.* լավ ճանապարհային ենթակառուցվածքը կարող է քաղաքներն ավելի գրավիչ դարձնել զբոսաշրջիկների համար՝ բարելավելով տեսարժան վայրերի և օբյեկտների հասանելիությունը՝ խթանելով տեղական տնտեսությունը:

1. Հետևաբար, համայնքային/քաղաքային ճանապարհային ենթակառուցվածքներում ներդրումները ոչ միայն աջակցում են տրանսպորտային անհապաղ կարիքներին, այլև նպաստում են ավելի համապարփակ նպատակների ապահովմանը, ինչպիսիք են տնտեսական ճկունությունը, սոցիալական հավասարությունը և շրջակա միջավայրի կայունությունը: Այս բազմաչափ ազդեցությունը քաղաքային ճանապարհները դարձնում է առանցքային տարր տարածաշրջանային զարգացման ընդհանուր ռազմավարության մեջ:
2. Հայաստանի Հանրապետությունում կան 3,985 կմ համայնքային/քաղաքային նշանակության ճանապարհներ՝ 43,9 քառ. կմ մակերեսով, որից միայն 40 տոկոսն է բարվոք վիճակում։ Այս առումով, ռազմավարությունը նպատակաուղղված է լինելու վերոհիշյալ ցուցանիշի բարելավմանը։
3. **Ռազմավարական թիրախներ։** ՀՀ կառավարությունը նպատակ է հետապնդելու լավ որակի տեղական նշանակության ճանապարհների մասնաբաժինը ընդհանուրի մեջ 2030 թ․ հասցնել 50 տոկոսի, իսկ համայնքային/քաղաքային նշանակության ճանապարհներինը՝ 70 տոկոսի` ներկայումս արձանագրված համապատասխանաբար 15 տոկոս և 40 տոկոս ցուցանիշների համեմատ։
4. Նշված ցուցանիշների ապահովման նպատակով տեղական և համայնքային/քաղաքային նշանակության ճանապարհների ներդրումները գծով 2025-2030 թվականներին պահանջվող ֆինանսական ռեսուրսների գնահատականը կազմում է համապատասխանաբար 145 մլրդ դրամ և 285 մլրդ դրամ։ Այս ներդրումները ֆինանսավորվելու են պետական բյուջեի միջոցների հաշվին՝ նկատի ունենալով տեղական բյուջեների ռեսուրսների խիստ սահմանափակությունը։
5. Ստորև բերվող աղյուսակը ամփոփում է հիմնական թիրախային ցուցանիշները և դրանց գծով թիրախները՝

|  | **Ցուցանիշ** | **Չափի միավոր** | **2022** | **2026** | **2028** | **2030** |
| --- | --- | --- | --- | --- | --- | --- |
|  |  |  | *Բազային արժեք* | *Թիրախ* | *Թիրախ* | *Թիրախ* |
| Թ3.1.1 | Լավ որակի տեղական նշանակության ճանապարհների մասնաբաժինը ընդհանուրի մեջ | տոկոս | 15 | 26 | 38 | 50 |
| Թ3.1.2 | Լավ որակի համայնքային/քաղաքային նշանակության ճանապարհների մասնաբաժինը ընդհանուրի մեջ | տոկոս | 40 | 50 | 60 | 70 |
| Թ3.1.3 | Տեղական նշանակության ճանապարհների գծով պետական ներդրումներ | մլրդ դրամ | ․․․ |  |  | 145\* |
| Թ3.1.4 | Համայնքային/քաղաքային նշանակության ճանապարհների գծով պետական ներդրումներ | մլրդ դրամ | ․․․ |  |  | 285\* |

*\* Կուտակային գնահատական՝ 2025-2030 թթ․ համար։*

## Ջրամատակարարումը

1. **Իրավիճակի վերլուծություն։** Պատշաճ ջրամատակարարումը կարևոր դեր ունի ինչպես բնակչության կենսամակարդակի բնութագրիչների շարքում, այնպես էլ կարևոր գործոն է ներդրումային և տնտեսական գործունեության գրավչության առումով։
2. Համաձայն 2022 թ․ մարդահամարի տվյալների՝ Հայաստանի տնային տնտեսությունների ջրամատակարարման հիմնական աղբյուրը բնակելի միավորում կենտրոնացված ջրամատակարարումն է (92 տոկոս երկրի կտրվածքով, 96 և 83 տոկոս՝ համապատասխանաբար քաղաքային և գյուղական բնակավայրերում)։ Այդուհանդերձ, առկա են ինչպես ջրամատակարարման հասանելիության և շարունակականության, այնպես էլ ինստիտուցիոնալ բնույթի խնդիրներ, որոնք, մասնավորապես ավելի ակնառու են ՀՀ մարզերում և, հատկապես, գյուղական բնակավայրերում։
3. Հայաստանի բնակավայերի շուրջ 40 տոկոսում (ներառյալ՝ Երևանը) ջրամատակարարման (և ջրահեռացման) ծառայությունները ապահովվում են միասնական օպերատորի կողմից՝ վարձակալական պայմանագրի ներքո, մինչդեռ թվով 571 բնակավայրերում ջրամատակարարումն իրականացվում է համայնքային մակարդակով, և այդ գծով տեղեկատվությունը բացակայում է կամ խիստ հատվածական է:
4. Հայաստանի բնակչության համար խմելու ջրի մատչելիությունը խիստ տարբերվում է ինչպես առանձին բնակավայերի, այնպես էլ քաղաք/գյուղ կտրվածքով։ Այսպես, համաձայն 2022 թ․ ՏՏԿԱՀ-ի արդյունքների՝ հանրապետության կտրվածքով տնային տնտեսությունների 5.8 տոկոսի համար (քաղաքային բնակավայրերում 1.7, իսկ գյուղական բնակավայրերում՝ 14.3 տոկոս) ջուրը մատչելի է եղել օրական 1-5 ժամ, իսկ օրական 6-12 ժամ ջրամատակարարման մատչելիություն է ունեցել տնային տնտեսությունների 9.7 տոկոսը (քաղաքային բնակավայրերում 5.6, իսկ գյուղական բնակավայրերում՝ 18.3 տոկոս):
5. Ի հավելումն այս տարբերությունների, գյուղական բնակավայրերում բնակչության որոշ մասի համար ջրամատակարարման հիմնական աղբյուր է հանդիսանում բերովի ջուրը կամ ջրամատակարարման ոչ անվտանգ աղբյուրները։ Այսպես, ըստ 2022 թ․ մարդահամարի արդյունքների՝ գյուղական բնակավայրերում տնային տնտեսությունների շուրջ 4 տոկոսի համար ջրամատակարարման հիմնական աղբյուրը հանդիսացել է բերովի/գնովի ջուրը, իսկ մոտ 5 տոկոսը ապավինել է գետերի/աղբյուրների կամ ստորերկրյա քաղցրահամ ջրերին։
6. **Ռազմավարական թիրախները և քաղաքականության հիմնական ուղղությունները։** ՀՀ կառավարության քաղաքականությունը միտված է լինելու ջրամատակարարման ծառայությունների մատչելիության ավելացմանը, դրանց հուսալիության և անվտանգության ապահովմանը։
7. ՀՀ կառավարության համար առաջնահերթ գերակայություն է հանդիսանալու օրական մինչև 8 ժամ ջրամատակարարման շարունակականություն ունեցող բնակավայրերում իրավիճակի շտկումը։ Դա համապատասխանաբար արտացոլվելու է պետական ներդրումային քաղաքականությունում՝ այն տրամաբանությամբ, որ մինչև 2030 թ․ բացառվի Հայաստանում օրական մինչև 8 ժամ ջրամատակարարման շարունակականություն ունեցող բնակավայրերի առկայություն։
8. Տարածքային կտրվածքով ջրամատակարարման շարունակականության ավելացման առումով հաջորդ գերակայությունը լինելու են օրական 8-12 ժամ ջրամատակարարման տևողություն ունեցող բնակավայրերը։ Այս առումով, գործողություններն ուղղված են լինելու մինչև 2030 թ․ նման համայնքներում ջրամատակարարման օրական տևողության շարունակական ավելացմանը։
9. ՀՀ կառավարությունը հատուկ կարևորություն է տալու այն բնակավայրերում ջրամատակարարման խնդիրներին, որոնք ներկայումս չեն սպասարկվում լիցենզավորված մասնագիտացված կազմակերպությունների կողմից։ Այս առումով, նախ և առաջ, իրականացվելու է մանրամասն ուսումնասիրություն՝ քարտեզագրելով նման բնակավայրերը և փաստաթղթավորելով հիմնական խնդիրներն ու առանձնահատկությունները։
10. Հիմք ընդունելով ուսումնասիրության արդյունքները՝ մշակվելու է համապարփակ ճանապարհային քարտեզ, որը նպատակ է հետապնդելու մինչև 2030 թ․ ապահովել ՀՀ բոլոր բնակավայրերում ջրամատակարարման ծառայությունների ապահովումը լիցենզավորված մասնագիտացված կազմակերպությունների կողմից։ Այս առումով դիտարկվելու է մի քանի այլընտրանքների նպատակահարմարությունն ու արդյունավետությունը։ Մասնավորապես, դիտարկվելու են հետևյալ այլընտրանքները՝ նման բնակավայերի ներառումը ներկայումս գործառնող միասնական օպերատորի սպասարկման տարածք, համայնքային օպերատորների ձևավորումը կամ պետություն-համայնք-մասնավոր հատված գործընկերության շրջանակում նոր մեխանիզմի ներդրումը։
11. Ստորև բերվող աղյուսակը ամփոփում է հիմնական թիրախային ցուցանիշները և դրանց գծով թիրախները՝

|  | **Ցուցանիշ** | **Չափի միավոր** | **2022** | **2026** | **2028** | **2030** |
| --- | --- | --- | --- | --- | --- | --- |
|  |  |  | *Բազային արժեք* | *Թիրախ* | *Թիրախ* | *Թիրախ* |
| Թ3.2.1 | Օրական մինչև 8 ժամ ջրամատակարարում ունեցող բնակավայրերի թվի փոփոխությունը՝ բազային արժեքի համեմատ | տոկոս | … | -30 | -75 | -100 |
| Թ3.2.2 | Լիցենզավորված, մասնագիտացված կազմակերպությունների կողմից ջրամատակարարման ծառայություններ չստացող բնակավայրերի թիվը | քանակ | 571 |  |  | 0 |

## Ոռոգման ծառայությունները

1. **Իրավիճակի վերլուծություն։** Ներկայիս ինստիտուցիոնալ կառուցվածքների պարագայում, որպես կանոն, ոռոգման ծառայությունները դուրս են համայնքային ծառայությունների շրջանակից։ Այդուհանդերձ, տարածքային զարգացման առումով այս ծառայությունները ունեն կարևոր նշանակություն՝ հատկապես այն մարզերում, որտեղ գերակշռում է գյուղական բնակչությունը և գյուղատնտեսությունից եկամուտների մասնաբաժինը համեմատաբար մեծ է տնային տնտեսությունների եկամուտների կառուցվածքում։
2. Վերջին տարիներին պետական բյուջեից ոռոգման համակարգերում կատարվել են նշանակալի ներդրումներ (օրինակ՝ ջրամբարաշինության ծրագրեր)՝ նպատակ հետապնդելով ավելացնել ոռոգման ծառայությունների մատչելիությունը և համակարգի գործունեության արդյունավետությունը։
3. Սակայն, համակարգերի ընթացիկ պահպանման առումով խնդրահարույց է շարունակում մնալ փաստացի ծախսածածկման ցածր մակարդակը, որը 2023 թ․ կազմել է 30 տոկոսից փոքր-ինչ ավելի։ Նման իրավիճակը, մի կողմից պայմանավորված է ոռոգման ջրի դիմաց սահմանված վճարների ցածր մակարդակով, մյուս կողմից՝ վճարների հավաքագրման ցածր աստիճանով։ Այսպես, ոռոգման ծառայություններ մատուցող կազմակերպությունների (ջրօգտագործման ընկերություններ (ՋՕԸ)) կողմից հասույթից գանձումները 2023 թ․ կազմել են 4.6 մլրդ դրամ, իսկ նույն ժամանակահատվածում պետական բյուջեից ֆինանսական աջակցությունը գերազանցել է այդ մեծությունը ավելի, քան 2 անգամ՝ կազմելով 10.1 մլրդ դրամ։ Ընթացիկ ծախսածածկման ցածր աստիճանը միջնաժամկետ հատվածում հանգեցնելու է նոր ներդրումների անհրաժեշտության, որոնք լրացուցիչ ֆինանսական բեռ են հարուցելու պետական բյուջեի համար՝ կասկածի տակ դնելով ծախսերի արդյունավետությունը։ Խնդիրներ է հարուցում նաև ոռոգման ծառայություններ մատուցող կազմակերպությունների ոչ պատշաճ ֆինանսական կարգապահությունը, ինչը, մասնավորապես, դրսևորվում է տարեց-տարի կրեդիտորական նոր պարտքերի ձևավորմամբ։
4. Մյուս կողմից, ոռոգման ջրի դիմաց 2023 թ․ փաստացի հավաքագրված վճարների և բուսաբուծական համախառն արտադրանքի (2023 թ․՝ 447.6 մլրդ դրամ) հարաբերակցությունը կազմել է սոսկ 1 տոկոս։ Եթե նույնիսկ դիտարկենք այն հանգամանքը, որ, ըստ տարբեր գնահատականների, բուսաբուծական արտադրանքի միայն 70-80 տոկոսն է արտադրվում ոռոգելի հողատարածքներում՝ այդ հարաբերակցությունը շարունակում է միջազգային համեմատականների առումով շատ ցածր մնալ (մի շարք երկրներում այս ցուցանիշը տատանվում է 3-7 տոկոս միջակայքում):
5. **Ռազմավարական թիրախները և քաղաքականության հիմնական ուղղությունները։**ՀՀ կառավարության քաղաքականությունը միտված է լինելու ոռոգման ծառայությունների մատչելիության ավելացմանը և հուսալիության ապահովմանը։
6. Այդ նպատակով նախատեսվող միջոցառումները ուղղված են լինելու՝
7. ներդրումային բնույթի ծախսերի իրականացմանը և ոլորտում ներդրումային գրավչության ավելացմանը՝ դիտարկելով պետական-մասնավոր գործընկերության մեխանիզմների ներդրման հնարավորությունները․
8. ոռոգման ծառայություններ մատուցող կազմակերպությունների ինստիտուցիոնալ հզորացմանը․
9. ոռոգման ծառայություններ մատուցող կազմակերպությունների ֆինանսական կայունության և հուսալիության ամրապնդմանը` վերանայելով պետական ֆինանսական աջակցության ձևերն ու մոտեցումները․
10. դրանց պատշաճ ֆինանսական կարգապահության ապահովմանը՝ կիրառելով խթանիչ գործիքակազմ․
11. պետական կառավարման և ոռոգման ծառայություններ մատուցող կազմակերպությունների մակարդակում թափանցիկության ավելացմանը՝ թվային տեխնոլոգիաների կիրառման ընդլայնմանբ։
12. ՀՀ կառավարությունը միջնաժամկետ հատվածում մտադիր լինելով քայլեր ձեռնարկել գործող ինստիտուցիոնալ կառուցվածքները հզորացնելու ուղղությամբ, այդուհանդերձ, դիտարկելու է նաև այլընտրանքային կառուցվածքների ներդրման նպատակահարմարությունը՝ միտված ծառայությունների որակի բարելավմանը, համակարգի արդյունավետության բարձրացմանը և ոլորտում պետական ծախսարդյունավետությանը։
13. Ստորև բերվող աղյուսակը ամփոփում է հիմնական թիրախային ցուցանիշները և դրանց գծով թիրախները՝

|  | **Ցուցանիշ** | **Չափի միավոր** | **2023** | **2026** | **2028** | **2030** |
| --- | --- | --- | --- | --- | --- | --- |
|  |  |  | *Բազային արժեք* | *Թիրախ* | *Թիրախ* | *Թիրախ* |
| Թ3.3.1 | Ոռոգման ծառայություններ մատուցող կազմակերպությունների փաստացի հավաքագրված եկամուտների և բուսաբուծական համախառն արտադրանքի հարաբերակցություն | տոկոս | 1.0 | 1.7 | 2.8 | 3.0 |
| Թ3.3.2 | Ոռոգման ծառայություններ մատուցող կազմակերպությունների փաստացի ընթացիկ ծախսածածկում | տոկոս | 33 | 55 | 90 | 100 |

## Էներգախնայողությունը և արդիական վերականգնվող էներգետիկան

1. **Իրավիճակի վերլուծություն։** Էներգախնայողության և վերականգնվող էներգետիկայի բնագավառների միջնաժամկետ և երկարաժամկետ հատվածներում համապետական մակարդակով ՀՀ կառավարության նպատակները, թիրախները և քաղաքականության նախանշված ուղղությունները մանրամասնած են, մասնավորապես, «Հայաստանի Հանրապետության էներգետիկայի բնագավառի զարգացման ռազմավարական ծրագիր (մինչև 2040 թվականը)», ինչպես նաև «Էներգախնայողության և վերականգնվող էներգետիկայի 2022-2030 թվականների ծրագիր» ռազմավարական փաստաթղթերում։
2. Էներգախնայողության խրախուսման և արդիական վերականգնող էներգետիկայի զարգացումը էապես կարող է նպաստել տարածքային զարգացմանը՝ տարածաշրջանային և համայնքային մակարդակում ունենալով այնպիսի դրսևորումներ, ինչպիսիք են՝ տնտեսական ակտիվության խթանումը, էներգետիկ առումով անկախությունն ու էներգամատակարարման հուսալիությունը, բնապահպանական օգուտները, նոր տեխնոլոգիաների տարածման խթանումը, համայնքների ներգրավվածությունը որոշումների կայացմանը և համապատասխան կարողությունների զարգացումը։
3. Ըստ 2022 թ․ ՏՏԿԱՀ-ի արդյունքների՝ 2022 թ․ երկրի կտրվածքով տնային տնտեսությունների ջեռուցման հիմնական աղբյուրը հանդիսացել է բնական գազը (տնային տնտեսությունների շուրջ 64 տոկոս), որին հաջորդել են փայտը (24.5 տոկոս) և էլեկտրաէներգիան (22.2 տոկոս)։ Այդուհանդերձ, այս բաշխումը էապես տարբերվում է քաղաք/գյուղ կտրվածքով՝ քաղաքային բնակավայրերում 2022 թ․ ջեռուցման նպատակներով տնային տնտեսությունների շուրջ երեք-քառորդը (73.3 տոկոս) ապավինել է գազին, մինչդեռ գյուղական բնակավայրերում տնային տնտեսությունների մեծ մասի համար (54.4 տոկոս) ջեռուցման հիմնական աղբյուր է հանդիսացել փայտը։ Համանման պատկեր է արձանագրում նաև ՀՀ 2022 թ․ մարդահամարի հիմնական արդյունքների վերլուծությունը։ Համաձայն այդ տեղեկատվության՝ գյուղական բնակավայրերում տնային տնտեսությունների 42.6 տոկոսի համար ջեռուցման հիմնական միջոց է հանդիսացել փայտով ջեռուցող վառարանը, իսկ 13 տոկոսի համար՝ փայտով աշխատող ջեռուցման անհատական համակարգը։
4. Միջնաժամկետ և, հատկապես, երկարաժամկետ հատվածներում նման վիճակի կայունությունը խնդրահարույց է՝ նկատի ունենալով, մի կողմից՝ ներմուծվող վառելիքից նշանակալի կախվածությունը, մյուս կողմից՝ բնապահպանական առումով ռիսկի մեծ աստիճանը։ Այս առումով, ինչպես արդիական վերականգնվող էներգետիկայի (արևային, հողմային, գեոթերմալ) զարգացումը, այնպես էլ էներգախնայողությանն ուղղված միջոցառումները միջնաժամկետ և երկարաժամկետ հատվածներում կարող են էապես նպաստել ձևավորված իրավիճակի բարելավմանը և դրա կայունության ապահովմանը։
5. **Ռազմավարական թիրախները և քաղաքականության հիմնական ուղղությունները։** Տարածքային զարգացման ռազմավարության համատեքստում ՀՀ կառավարությունը այս ուղղությամբ թիրախավորելու է՝
6. ջեռուցման նպատակներով բնական գազի և փայտի՝ էլեկտրական էներգիայով փոխարինման խրախուսումը՝ մասնավորապես, ապահովելով առանձին տարածքներում արդիական վերականգնվող էներգետիկայի զարգացման դյուրինությունը․
7. համայնքների մակարդակով էներգախնայող տեխնոլոգիաների զարգացման և ներդրման խրախուսումը ինչպես համայնքային, այնպես էլ մասնավոր (անհատական) ներդրումային նախաձեռնությունների շրջանակում։
8. Էներգետիկ անվտանգության ավելացման և ներմուծվող հանածո վառելիքից կախվածության նվազեցման, ինչպես նաև բնապահպանական նկատառումներից ելնելով՝ արդիական վերականգնվող էներգետիկ հզորությունների ընդլայնման և դրանց տեխնիկական կենսունակության ապահովման ուղղությամբ իրականացվելիք քայլերին զուգընթաց, ՀՀ կառավարությունը կիրառելու է ուղղակի և անուղղակի կարգավորման (օրինակ՝ սակագնային քաղաքականություն) գործիքակազմ՝ միտված ժամանակի ընթացքում էլեկտրական էներգիայի՝ էներգիայի այլ տեսակների համեմատ օգտագործման տարածվածությունը ընդլայնելու ուղղությամբ։ Դա, մասնավորապես, դրսևորվելու է բնակչության և առևտրական սպառողների շրջանում էլեկտրական սարքավորումների օգտագործման խթանմանն ուղղված միջոցառումների նախագծմամբ և իրացմամբ։
9. ՀՀ կառավարությունը սահմանափակելու, իսկ ժամանակի ընթացքում հնարավորինս ձեռնպահ է մնալու էներգետիկայի (և, ընդհանրապես, լայն իմաստով, ենթակառուցվածքների) ոլորտում պետական սուբսիդավորման պրակտիկայից, որն, ըստ էության, համապատասխան ազդակներ տրամադրելով տնտեսվարողներին, խեղաթյուրում է տնտեսական գործունեությունը և երկարաժամկետ հատվածում կարող է հանգեցնել կառուցվածքային լուրջ խնդիրների։
10. Էներգաարդյունավետության շինարարական նորմերի լրամշակմանը զուգընթաց՝ ՀՀ կառավարությունը խթանելու և ֆինանսապես աջակցելու է համայնքների կողմից էներգախնայող տեխնոլոգիաներ և լուծումներ ներառող ներդրումային նախաձեռնությունները (օրինակ՝ հանրային շենքերի ջերմամեկուսացման միջոցառումներ, հանրային տրանսպորտային ենթակառուցվածքի բարելավում և այլն)։ Այս համատեքստում, ՀՀ կառավարությունը նախատեսում է հատուկ ֆինանսական աջակցության մեխանիզմներ կիրառել էներգաարդյունավետ անհատական բնակարանաշինության ոլորտում, ինչը, մի կողմից, կնպաստի էներգախնայողությանը, իսկ մյուս կողմից՝ համապատասխան տեխնոլոգիաների և գործելակերպի տարածմանը։
11. ՀՀ կառավարությունը շարունակելու է էլեկտրամոբիլների տարածվածության ընդլայմանն ուղղված խթանիչ միջոցառումների իրականացումը (ներառյալ՝ հարկային արտոնությունների տրամադրման գործող պրակտիկան)։ Տարածքային զարգացման համատեքստում կարևորվելու է, մասնավորապես, էլեկտրամոբիլների լիցքավորման ցանցի ընդլայնումը երկրի ողջ տարածքում (հատկապես՝ մայրուղիներին), որի ապահովման միջոցներից է լինելու պետություն-մասնավոր հատված գործընկերության մեխանիզմի ներդրումը:
12. Ստորև բերվող աղյուսակը ամփոփում է հիմնական թիրախային ցուցանիշները և դրանց գծով թիրախները՝

|  | **Ցուցանիշ** | **Չափի միավոր** | **2022** | **2026** | **2028** | **2030** |
| --- | --- | --- | --- | --- | --- | --- |
|  |  |  | *Բազային արժեք* | *Թիրախ* | *Թիրախ* | *Թիրախ* |
|  |  |  |  |  |  |  |
| Թ3.4.1 | Տնային տնտեսությունների շրջանում Էլեկտրական էներգիայի տարածվածությունը որպես ջեռուցման հիմնական աղբյուր (երկրի կտրվածքով էլեկտրական էներգիան որպես ջեռուցման հիմնական աղբյուր մատնանշած տնային տնտեսությունների մասնաբաժինը) | տոկոս | 22 | 25 | 30 | 35 |
| Թ3.4.2 | Փայտի տարածվածությունը գյուղական բնակավայրերում որպես ջեռուցման հիմնական աղբյուր (փայտը որպես ջեռուցման հիմնական աղբյուր մատնանշած գյուղական բնակավայերի տնային տնտեսությունների մասնաբաժինը) | տոկոս | 55 | 50 | 45 | 35 |

## Կոշտ կենցաղային թափոնների կառավարումը

1. **Իրավիճակի վերլուծություն։** Կոշտ կենցաղային թափոնների բարելավված կառավարումը էական նշանակություն ունի երկրի և տարածքների կայուն զարգացման համար: Պատշաճ աղբահանությունը և հավաքված աղբի տեղակայումը զգալի դրական բնապահպանական, առողջապահական, տնտեսական և սոցիալական ազդեցություն ունի համայնքների բնակչության կյանքի որակի բարելավման վրա և, հակառակը՝ կոշտ կենցաղային թափոնների շարունակաբար ոչ պատշաճ կառավարումը լուրջ վտանգներ է պարունակում շրջակա միջավայրի և մարդու առողջության համար։
2. Չնայած վերջին տարիների զգալի առաջընթացին, ներկայումս, ՀՀ-ում աղբահանության մակարդակը համայնքերի գերակշիռ մասում չի կարելի բավարար համարել: Որպես կանոն, աղբը հավաքվում է բաց աղբամաններում: Աղբամաններից բեռնատարներ է բարձվում բահերի միջոցով: Բեռնատարների զգալի մասը բաց թափքով է, ինչի արդյունքում, աղբը տեղափոխելիս այն ցրվում է մեծ տարածությունների վրա: Աղբահանության ամբողջականությունը բացակայում է զգալի թվով համայնքներում, որտեղ այդ ծառայությունը հասանելի չէ համայնքի ողջ բնակչությանը: Խնդիրն առավել լուրջ է գյուղական բնակավայրերում: Արդյունքում` կենցաղային աղբը համայնքի ընդհանուր օգտագործման տարածքների` այդ նպատակով հատուկ սահմանված կամ նախատեսված տեղերում և համայնքի կամ օպերատորի տրամադրած տարողություններում` աղբամաններում կամ կոնտեյներներում, աղբախցերում պահելու փոխարեն, անկանոն կերպով թափվում է համայնքի մերձակա տարածքներում կամ նույնիսկ ոռոգման ջրանցքներում: Աղբահանության հաճախականությունը ևս խնդիր է: Չնայած ՀՀ օրենսդրությամբ[[26]](#footnote-26) սահմանված պահանջներին՝ զգալի թվով համայնքներում աղբահանության սահմանված հաճախականությունը փոքր է կամ հաստատված ժամանակացույցը խախտվում է, ինչի արդյունքում ընդհանուր օգտագործման տարածքներում աղբի կուտակումը ստեղծում է հակասանիտարական և ոչ էսթետիկ իրավիճակ:
3. Հավաքված աղբը տեղադրելու հարցում խնդիրներն ավելի լուրջ են: Ըստ գնահատականների, Հայաստանում գործում է շուրջ 300 աղբավայր: Աղբավայրերը, որպես կանոն, արտոնագրված չեն, քարտեզագրված չեն, նրանց սահմանները հստակ չեն, աղբավայրերում տեղադրվող աղբի ծավալներն ու բաղադրությունը հայտնի չեն: Աղբավայրերից մեծամասնությունում որևէ կառավարում չի իրականացվում կամ իրականացվում է խիստ սահմանափակ ծավալով կամ ոչ բավարար որակով:
4. Չնայած աղբահանության ծառայությունների մատուցումը ամբողջովին համայնքային գործառույթ է, այնուհանդերձ, մի շարք օբյեկտիվ պատճառներով առանց պետական համակարգված աջակցության կոշտ կենցաղային թափոնների կառավարման զգալի բարելավվում դժվար է ակնկալել, մասնավորապես՝
5. նույնիսկ համայնքների խոշորացումից հետո առանձին վերցրած համայնքի համար կոշտ կենցաղային թափոնների կառավարման համակարգի ստեղծումը չի կարող արդյունավետ լինել և կարող է հանգեցնել ծառայությունների զգալի թանկացման․
6. կոշտ թափոնների կառավարման արդյունավետ համակարգի ստեղծումը ենթադրում է զգալի միանվագ կապիտալ ծախսեր։ Միաժամանակ, նկատի ունենալով համակարգի հիմնական միջոցների ներկայիս անմխիթար վիճակը և համայնքների ֆինանսական ռեսուրսների խիստ սահմանափակությունը (մասնավորապես, պայմանավորված այն հանգամանքով, որ ներկայիս բյուջետային օրենսդրությամբ համայնքները չեն կարող փոխառու միջոցներ ներգրավվել։[[27]](#footnote-27)), համայնքների կողմից այդ ծախսերի ապահովումը գրեթե անհնար է։
7. Ներկայումս ավարտական փուլում է գտնվում Կոտայքի և Գեղարքունիքի մարզրերում իրականացվող «Կոտայքի և Գեղարքունիքի մարզերի կոշտ կենցաղային թափոնների կառավարման ծրագիրը» (այսուհետ` ԿԳԹԿԾ), որի շրջանակներում ՎԶԵԲ-ի արտոնյալ ֆինանսավորմամբ նախատեսվում է կառուցել ԵՄ ստանդարտներին համապատասխան սանիտարական աղբավայր և ներդնել աղբահանության արդյունավետ համակարգ: ԿԳԹԿԾ-ի շրջանակներում ներդվող կոշտ կենացաղային թափոնների կառավարման համակարգը սպասարկելու է երկու մարզերի 16 խոշորացված համայնքների 16 քաղաքային բնակավայրերում և 154 գյուղական բնակավայրերում բնակվող շուրջ 490 հազար մարդու (ՀՀ մարզերի բնակչության շուրջ 25 տոկոս)։
8. ԿԳԹԿԾ նախնական արդյունքներով կարելի է արձանագրել՝
9. կոշտ կենցաղային թափոնների արդյունավետ համակարգի ներդրման համար անհրաժեշտ է մասնագիտական կազմակերպությունների ներգրավմամբ վերլուծել ու վիզուալ նկարագրել թափոնների առաջացման պատկերը, հիմնական ենթակառուցվածքների տեղադիրքն ու աղբահանության օպտիմալ երթուղիները, ինչպես նաև աղբավայրերի, փոխաբեռնման կայանների, տրանսպորտային միջոցների, տեխնիկայի, կադրերի ու ներդրումների մասով կարիքները՝ կապիտալ ներդրումների և շահագործման ծախսերի պահանջը․
10. տեխնիկա-տնտեսական ուսումնասիրությունների հիման վրա պետք է մշակել ներդրումային ծրագրեր, որոնք ընդունելի կլինեն միջազգային ֆինանսական կազմակերպությունների կողմից արտոնյալ ֆինանսավորում ստանալու առումով․
11. նոր համակարգի ներդրմամբ ոչ միայն կընդլայնվի ծառայությունների մատուցման ընգրկվածությունը և զգալիորեն կբարելավվի ծառայությունների մատուցման որակը, այլ դա կհանգեցնի նաև համայնքային ծախսերի խնայողությունների։ Այսպես, համաձայն ԿԳԹԿԾ գնահատականների, նոր համակարգի շահագործման ամբողջական ծախսերը (ներառյալ հիմնական միջոցների ամորտիզացիան) կկազմեն տարեկան շուրջ 2 մլրդ դրամ, այն դեպքում երբ, Կոտայքի և Գեղարքունիքի 2022 թվականի համայնքային բյուջեներով աղբահանության համար նախատեսված է եղել շուրջ 2.5 մլրդ դրամ։ Այդպիսով, հաշվի առնելով որ ներկայումս համայնքային բյուջեներով աղբահանության համար նախատեսվող ծախսերը կազմում են շուրջ 9 մլրդ դրամ (առանց քաղաք Երևանի), կարելի եզրահանգել, որ հանրապետության բոլոր մարզերում նմանատիպ համակարգերի ներդրման հետևանքով ընդհանուր համայնքային բյուջեների ծախսերի տարեկան խնայողությունները կարող են կազմել 1.5-ից 2 մլրդ դրամ՝ ծառայությունների ընդգրկվածության ընդլայնման և որակի բարելավման պայմաններում։
12. Կոշտ կենցաղային թափոնների արդյունավետ կառավարման համակարգերի հիմնական սկզբունքներից է ծախսածածկման սկզբունքը՝ աղբ գեներացնողը պետք է վճարի աղբահանության և աղբի տեղադրման ծախսերը։ Այս սկզբունքի հետ միասին կիրառվում է նաև ծառայությունների մատչելիության սկզբունքը, համաձայն որի ըստ միջազգային չափանիշների, աղբահանության ծառայությունների վճարները չպետք է գերազանցեն անձի և/կամ տնային տնտեսության տնօրինվող եկամտի մեկ տոկոսը։ Այս առումով, եթե հիմք վերցվի ԿԳԹԿԾ-ի գնահատականները, համաձայն որոնց Կոտայքի և Գեղարքունիքի մարզերում աղբահանության ծառայությունների ամբողջական ծախսածածկման գինը կազմում է ամսական 344 դրամ մեկ շնչի հաշվով, ապա հանրապետության տնային տնտեսությունների գրեթե 80 տոկոսի համար այս գինը կլինի մատչելի[[28]](#footnote-28)։ Այնուհանդերձ, ներկայումս ինչպես Կոտայքի և Գեղարքունիքի մարզերում, այնպես և ամբողջ հանրապետությունում աղբահանության վճարները զգալիորեն ցածր են վարձավճարների առավելագույն մակարդակից և չեն ծածկում նույնիսկ ծառայությունների մատուցման ընթացիկ ծախսերը՝ առանց ֆոնդային բյուջեի ծախսումների։ 2022 թվականին համայնքային բյուջեներով նախատեսվել է ստանալ շուրջ 6.4 մլրդ դրամ եկամուտ աղբահանության վճարներից, որը կազմում է վարչական բյուջեով պլանավորված աղբահանության ծախսերի մոտ 42 տոկոսը՝ Երևանում ծախսածածկման մակարդակը կազմել է շուրջ 52 տոկոս, իսկ մարզրերում՝ 33 տոկոս։
13. Խնդրահարույց է նաև աղբահանության վճարների հավաքագրման ներկայիս համակարգը, որը որպես կանոն հիմնված է կանխիկ հավաքագրումների վրա՝ ըստ գրանցված բնակիչների թվաքանակի։ Պետական ներդրումային և աջակցության ծրագրի շրջանակներում համայնքների հետ կքննարկվի վճարումների առցանց համակարգերի համատարած կիրառման հնարավորությունները՝ բացառելու կանխիկ վճարումների ավանդական գործելաոճը։
14. Բացի դրանից՝ կուսումնասիրվի աղբահանության վճարների մի քանի նոր մոտեցումների կիրառման իրագործելիությունը և նպատակահարմարությունը, մասնավորապես՝
15. ֆիզիկական անձանց համար կիրառել սեփականության իրավունքով իրենց պատկանող անշարժ գույքի մակերեսի հիմքով հաշվարկված աղբահանության վճարները։ Այս մոտեցումը ունի երեք հիմնական առավելություն՝ ավելի հստակ է, աղբահանության վճարը հաշվարկվում է անկախ գրանցումից կամ բնակվելու փաստից և, վերջապես, այն մոտարկում է անձի բարեկեցության մակարդակը․
16. ֆիզիկական անձանց համար աղբահանության վճարները գանձել գույքահարկի հետ միասնական համակարգով։ Նման մոտեցումը կավելացնի աղբահանության վճարների կատարման կարևորության ընկալումը քաղաքացիների մոտ։
17. Հաշվի առնելով ուսումնասիրության արդյունքները՝ ըստ անհրաժեշտության, կմշակվի համապատասխան օրենքներում և այլ իրավական ակտերում փոփոխություններ ու լրացումներ կատարելու մասին փաթեթ, որը հնարավորություն կընձեռի բազմազանեցնել աղբահանության վճարների սահմանման և գանձման մեխանիզմները։
18. **Ռազմավարական թիրախներ։** Նկատի ունենալով իրավիճակի վերլուծությամբ վերհանված խնդիրները և հաշվի առնելով ԿԳԹԿԾ փորձը՝ **կ**ոշտ կենցաղային թափոնների կառավարման ոլորտում ռազմավարությունը թիրախավորում է բոլոր մարզերում ներդնել ԵՄ չափանիշներին համապատասխանող աղբահանության ինտեգրված համակարգեր հետևյալ փուլայնությամբ՝ մինչև 2028 թ․՝ 6 մարզ, մինչև 2030 թ․` 10 մարզ։ Համակարգերի ներդրման ընդհանուր արժեքը գնահատվում է 20-25 մլրդ դրամ։
19. Ստորև բերվող աղյուսակը ամփոփում է հիմնական թիրախային ցուցանիշը և դրա գծով թիրախները՝

|  | **Ցուցանիշ** | **Չափի միավոր** | **2022** | **2028** | **2030** |
| --- | --- | --- | --- | --- | --- |
|  |  |  | *Բազային արժեք* | *Թիրախ* | *Թիրախ* |
| Թ3.5.1 | ԵՄ չափանիշներին համապատասխանող աղբահանության ինտեգրված համակարգեր ներդրած մարզերի թիվը | Մարզերի թիվը | 2 | 6 | 10 |

1. **Քաղաքականությունը և նախատեսվող միջոցառումները։** Համայնքներում կոշտ կենցաղային թափոնների կառավարման բարելավման ուղղությամբ նախատեսվում է իրականացնել հետևյալ հիմնական միջոցառումները՝
2. ԿԳԹԿԾ օրինակով հանրապետության բոլոր բնակավայրերում (բացի Երևան քաղաքից, Գեզարքունիքի և Կոտայքի մարզերից) աղբահանության ինտեգրված համակարգի ներդրման նպատակով, մասնագիտական կազմակերպությունների ներգրավմամբ, վերլուծվելու ու վիզուալ նկարագրվելու են թափոնների առաջացման պատկերը, հիմնական ենթակառուցվածքների տեղադիրքն ու աղբահանության օպտիմալ երթուղիները, ինչպես նաև աղբավայրերի, փոխաբեռնման կայանների, տրանսպորտային միջոցների, տեխնիկայի, կադրերի ու ներդրումների մասով կարիքները․
3. վերլուծությունների հիման վրա մշակվելու են համապատասխան ներդրումային ծրագրեր՝ միջազգային ֆինանսական կազմակերպությունների կողմից ընդունելի չափանիշերով։ Այս աշխատանքները նախատեսվում իրականացնել 2025-2026 թվականներին, որոնց ընդհանուր արժեքը գնահատվում է 0.8-1.2 մլրդ դրամ․
4. առաջիկա տասը տարիների ընթացքում փակվելու կամ վերակառուցվելու հանրապետության բոլոր չարտոնագրված աղբավայրերը։
5. նախաձեռնվելու են համապատասխան օրենսդրական փոփոխություններ, որոնք հնարավորություն կտան համայնքներին և միջհամայնքային միավորումներին ինքնուրույն սահմանել աղբահանության վարձավճարները, դրանց գանձման մեխանիզմը (այդ թվում՝ գույքահարկի հետ միասնական համակարգով) և իրականացնել աղբավայրերի կառավարումը։

# Հանրային կառավարումը և ինստիտուցիոնալ զարգացումը

## Հանրային վարչական բնույթի ծառայությունները

1. **Իրավիճակի վերլուծություն:** Համայնքների կողմից բնակչությանը մատուցվում են տարաբնույթ ծառայություններ։ Հիմնական ծառայություններից մի քանիսին (նախադպրոցական կրթություն, սոցիալական աջակցություն, աղբահանություն) վերաբերող հարցերը քննարկվել են սույն ռազմավարության այլ բաժիններում։ Սույն բաժինը նվիրված է վարչական բնույթի ծառայություններին, մասնավորապես՝ ընդհանուր բնույթի վարչական ծառայություններ, քաղաքաշինության և կոմունալ տնտեսության բնագավառներում ծառայություններ, քաղաքացիների և տնտեսավարող սուբյեկտների իրավունքներին վերաբերող ծառայություններ և հողօգտագործման բնագավառում ծառայություններ։
2. Վարչական բնույթի ծառայությունները առանցքային դեր են խաղում երկրի սոցիալ-տնտեսական զարգացման համատեքստում՝ նկատի ունենալով այն հանգամանքը, որ դրանք ուղղակիորեն անդրադառնում են հասարակության բոլոր շերտերի վրա: Ներկայումս հանրային ծառայությունների մատչելիությունը դեռևս ունի որոշակի սահմանափակումներ, որոնք պայմանավորված են ինչպես ենթակառուցվածքային և տեխնոլոգիական զարգացման անհամաչափություններով, այնպես էլ համատեղելիության ու հասանելիության հետ կապված խնդիրներով:
3. Համայնքներում, հատկապես տարածքային առումով խոցելի համայնքներում, բնակչության շրջանում վարչական բնույթի ծառայությունների հասանելիությունը կարող է բարելավվել թվայնացման և էլեկտրոնային կառավարման մեթոդների լայն տարածմամբ։ Մյուս կողմից, այս ծառայությունների որակը, ժամանակին արձագանքելու և մոնիտորինգի համակարգերի առկայությունը նույնպես կարող են մեծացնել ընդհանուր արդյունավետությունը։
4. **Ռազմավարական թիրախներ։** ՀՀ կառավարությունը քաղաքականությունն ու գործողությունները միտված են լինելու՝
5. հանրային ծառայությունների որակի բարելավմանը և մատչելիության մեծացմանը՝ թվային տեխնոլոգիաների տարածվածության ընդլայնման միջոցով,
6. տարածքային կառավարման և տեղական ինքնակառավարման մարմինների և ծառայողների կարողությունների զարգացմանը՝ ժամանակակից տեխնոլոգիաների կիրառմամբ,
7. սպասարկման ժամանակի կրճատմանը և ծառայությունների թափանցիկության ավելացմանը։
8. Ստորև բերվող աղյուսակը ամփոփում է հիմնական թիրախային ցուցանիշները և դրանց գծով թիրախները՝

|  |  |  |  |  |  |  |
| --- | --- | --- | --- | --- | --- | --- |
| **Ցուցանիշ** | **Չափի միավոր** | **ԲՏ[[29]](#footnote-29)** | **2026** | **2028** | **2030** | **Չափման մեթոդաբանություն** |
| Հանրային ծառայությունների մատչելիության մակարդակ | տոկոս |  | 80 | 85 | 90 | **Հարցումների տվյալներ**: Համայնքներում տարեկան հարցումներ՝ գնահատելու հանրային ծառայությունների մատչելիությունը։ Արդյունքները կդասակարգվեն «հեշտ», «միջին» և «դժվար» հասանելիության խմբերով։ Դիտարկվող ցուցանիշը կարտացոլի այն մարդկանց համամասնությունը, որոնք մատնանշել են ծառայությունների «հեշտ» հասանելիություն։ |
| Թվայնացված ծառայությունների մասնաբաժին | տոկոս | 40 | 60 | 75 | 90 | **Թվային ծառայությունների գրանցում**: Կառավարական թվային համակարգի տվյալների միջոցով կհաշվարկվի թվայնացված ծառայությունների մասնաբաժինը ընդհանուր ծառայությունների թվում։ Հաշվետվությունները կներկայացվեն տարեկան կտրվածքով։ |
| Ծառայությունների օգտատերերի բավարարվածության մակարդակ | տոկոս | 60 | 75 | 85 | 90 | **Օգտատերերի բավարարվածության հարցումներ**: Ծառայության մատուցումից հետո իրականացված հարցումների միջոցով օգտատերերը կգնահատեն իրենց բավարարվածությունը (1-5 սանդղակով): Կբերվի այն օգտատերերի տոկոսի հարաբերակցությունը, որոնք նշել են 4 և ավելի։ |

## Արդարադատության իրացման տարածքային անհամաչափությունների մեղմումը

1. **Իրավիճակի նկարագրությունը**։ ՀՀ դատարանների շենքերի նկարագրերը միմյանցից էապես տարբերվում են թե՛ ճարտարապետական, թե՛ ֆունկցիոնալ առումով։ Դատարանների շենքերը տարիներ շարունակ կառուցվել և/կամ վերակառուցվել են առանց միասնական չափանիշների և տրամաբանության, որի արդյունքում առկա են միջազգային չափանիշներին դրանց համապատասխանության առումով։ Այս համատեքստում, արդարադատության և քաղաքաշինական ոլորտների խնդիրների շարքում է Հայաստանի Հանրապետությունում դատարանների շենքերի նախագծաճարտարապետական չափանիշների և միասնական ստանդարտների բացակայությունը: Սահմանված չափանիշները վերաբերում են միայն դատավորի աշխատասենյակի և դատական նիստերի դահլիճի կահավորմանը, որոնք ոչ միշտ է հնարավոր լինում պահպանել՝ դատարանների շենքերի ներկայիս նախագծերի պատճառով:
2. Հայաստանը ժառանգել է դատարանների շենքերի այնպիսի պորտֆել, որոնք շատ դեպքերում չեն համապատասխանում իրենց նպատակային նշանակությանը։ Այդ շենքերի մի մասն ի սկզբանե կառուցված է եղել այլ նպատակների համար (դպրոցներ, գործարաններ և այլն) և այժմ ՀՀ դատարանները տեղաբաշխված լինելով թվով 38 շենքերում՝ ունեն արդիականացման առաջնային կարիք: Ըստ այդմ՝ դատարանների շենքերի ներկա վիճակն ազդում է իրականացվող արդարադատության արդյունավետության ու որակի վրա, դրանով իսկ՝ լրացուցիչ խնդիրներ հարուցելով տարածքային համաչափ զարգացման առումով։
3. **Ռազմավարական թիրախները և քաղաքականության հիմնական ուղղությունները։** Տարածքային զարգացման ռազմավարության համատեքստում արդարադատության իրացման ուղղությամբ թիրախավորվելու է անկախ շահառուի գտնվելու վայրից երկրի ողջ տարածքում միասնական պայմանների ապահովումը և այդ նպատակով դատական ենթակառուցվածքների զարգացման ուղղությամբ բարեփոխումների նախաձեռնումն ու իրականացումը:
4. Առկա խնդիրների լուծման մոտեցումներից մեկը հանդիսանալու է դատական մարմինների գործառութային խնդիրներին և գործունեության առանձնահատկություններին համապատասխանող ճարտարապետաշինարարական և արդարադատության իրականացման միասնական պայմանների ապահովումը, որն անկախ օգտվողի գտնվելու վայրից, համարժեքորեն կնպաստի ոչ միայն դատական ծառայությունների մատուցման որակի բարելավմանը, այլ նաև դատական համակարգի գրավչության և դրա նկատմամբ հանրության վստահության բարձրացմանը՝ հանգեցնելով ոչ միայն Երևանում, այլև՝ ՀՀ բոլոր մարզերում որակյալ և պրոֆեսիոնալ կադրերի անխոչընդոտ ներգրավմանը և դատական ծառայությունների մատուցման գործընթացներում սոցիալական արդարության և հավասարության սկզբունքների իրացմանը։
5. Մշակելով և ներդնելով դատարանների միասնական ճարտարապետական ստանդարտներ՝ ՀՀ կառավարությունը ապահովելու է բոլոր մարզերում մատչելի, գործուն և արդյունավետ արդարադատություն իրականացնելուն պատրաստ դատարանների առկայությունը: Սա, իր հերթին, կոնկրետ կնպաստի արդարադատության և իրավաբանական օգնության հասանելիության և մատչելիության անհավասարության մեղմանը, հատկապես՝ հեռավոր մարզերի և խոցելի համայնքների (օրինակ՝ սահմանամերձ բնակավայրեր) բնակիչների համար։
6. Դատական համակարգի ստանդարտացմանն ուղղված քայլերը կերաշխավորեն, որ ՀՀ բոլոր դատարանները բավարարեն անվտանգության և մատչելիության նվազագույն պահանջներին, կապահովեն, որ դատարանների դահլիճները կահավորված լինեն միատեսակ չափանիշներին համապատասխանող անհրաժեշտ հարմարություններով և տեխնոլոգիաներով՝ անկախ դրանց գտնվելու վայրից: Օրինակ, չափորոշիչները ենթադրելու են դատարանների շենքերում ժամանակակից հաղորդակցման գործիքների ներդրում, սպասման համապատասխան տարածքների և հաշմանդամություն ունեցող անձանց համար մատչելի հարմարությունների ապահովում: Նման հետևողականությունն իր վերջնարդյունքում կնպաստի Հայաստանում ավելի հուսալի և արդար դատական համակարգի կայացմանը՝ բարձրացնելով հանրային վստահությունը դատական համակարգի և նրա գործունեության նկատմամբ, ինչն իր դրական ազդեցությունը կունենա տարածքային համաչափ զարգացման և արդարադատության մատչելիության բարելավման վրա:
7. Նկատի ունենալով, որ «Ուշացած արդարադատությունը մերժված արդարադատություն է» (“Justice delayed is justice denied”), ժամանակին իրականացված արդարադատությունը և վեճերի ավելի արագ ու արդյունավետ լուծումը, մասնավորապես, կնպաստի արդարադատության համակարգի նկատմամբ հասարակության վստահության բարձրացմանը և երկրում ներդրումային միջավայրի բարելավմանը՝ հաշվի առնելով, որ կայացած, մատչելի, արդյունավետ և թափանցիկ դատական համակարգն ընկալվում է որպես սեփականության իրավունքի պաշտպանության, պայմանագրերի կատարման, ձեռնարկատիրության համար անհրաժեշտ նախապայման։

## Համայնքային ֆինանսների կառավարումը

1. **Իրավիճակի վերլուծություն։** Հայաստանի տեղական ինքնակառավարման մարմինները բախվում են մի քանի հիմնական ֆինանսական սահմանափակումների, որոնք խոչընդոտում են տեղական ինքնակառավարման մարմինների կողմից ծառայությունների մատուցման հնարավորությունները և տեղական ինքնակառավարման մարմինների լիազորությունները արդյունավետ իրականացումը։ Այդ սահմանափակումները պայմանավորված են կառուցվածքային խնդիրներով, սահմանափակ ռեսուրսներով և կենտրոնական իշխանությունից կախվածությամբ: Ստորև ներկայացված են հիմնական ֆինանսական մարտահրավերները․
2. *Սահմանափակ եկամուտների ստեղծման հնարավորություն:* Հայաստանի տեղական ինքնակառավարման մարմինները ունեն սահմանափակ լիազորություններ սեփական եկամուտներ գեներացնելու հարցում: Նրանք հիմնականում կախված են կենտրոնական իշխանությունից ստացվող փոխանցումներից, որոնք ներառում են դրամաշնորհները և սուբվենցիաները՝ կազմելով համայնքների բյուջեների եկամուտների գերակշիռ մասը: Տեղական հարկային եկամուտները, օրինակ՝ գույքահարկը, հաճախ անբավարար են հարկերի ցածր դրույքաչափերի, հավաքագրման մեխանիզմների անարդյունավետության և գույքի հնացած գնահատման համակարգերի պատճառով։
3. Կենտրոնական իշխանությունից կախվածություն: Քանի որ տեղական ինքնակառավարման մարմինները գեներացնում են փոքր մեծությամբ սեփական եկամուտներ, նրանք զգալիորեն կախված են պետական փոխանցումներից: Այս փոխանցումներն ընդգրկում են համահարթեցման դրամաշնորհները: Թեև այդ միջոցները նպաստում են համայնքների միջև ֆինանսական անհավասարակշռության կարգավորմանը, այդպիսի փոխանցումներից ուժեղ կախվածությունը սահմանափակում է տեղական իշխանությունների ֆինանսական ինքնավարությունը՝ նվազեցնելով նրանց կարողությունը տեղական հատուկ կարիքները արդյունավետ կերպով բավարարելու հարցում։
4. *Հարկերի հավաքագրման և վարչարարության անարդյունավետություն:* Հայաստանում տեղական հարկերի վարչարարության համակարգը, ընդհանուր առմամբ, զարգացած չէ: Շատ համայնքներ բախվում են տեղական հարկերի, ինչպիսիք են՝ հողի հարկի և գույքահարկի հավաքագրման դժվարություններին: Այս անարդյունավետությունն ավելի է սրվում հնացած կադաստրային տվյալներով և ժամանակակից վարչական գործիքների բացակայությամբ, ինչը հանգեցնում է զգալի չհավաքագրված եկամուտների: Սա նպաստում է բազմաթիվ տեղական ինքնակառավարման մարմինների թույլ ֆինանսական վիճակին։
5. *Սահմանափակ ֆինանսական ինքնավարություն:* Հայաստանի տեղական ինքնակառավարման մարմիններն ունեն սահմանափակ վերահսկողություն իրենց կողմից սահմանվող հարկերի տեսակների և դրույքաչափերի վրա: Սա սահմանափակում է նրանց կարողությունը՝ հարմարեցնելու վարվող հարկային քաղաքականությունը տեղական պայմաններին և կարիքներին: Բացի այդ, կենտրոնական իշխանության կարգավորիչ սահմանափակումները՝ կապված ծախսային առաջնահերթությունների հետ, էլ ավելի են նվազեցնում տեղական իշխանությունների ֆինանսական ճկունությունը։
6. *Բյուջետային սահմանափակումներ և պարտքի սահմանափակումներ:* Տեղական ինքնակառավարման մարմինները սահմանափակ մուտք ունեն փոխառությունների համար: Թեև փոխառությունները կարող են լինել երկարաժամկետ ներդրումների ֆինանսավորման գործիք, կոշտ կանոնակարգերը և վարկունակության բացակայությունը խոչընդոտում են համայնքներին օգտվել արտաքին ֆինանսական աղբյուրներից, ինչպիսիք են վարկերը կամ պարտատոմսերը: Սա սահմանափակում է նրանց՝ լայնամասշտաբ ենթակառուցվածքային նախագծեր ֆինանսավորելու կամ արտակարգ իրավիճակներին արձագանքելու կարողությունը։
7. *Ռեսուրսների անհավասար բաշխում համայնքների միջև:* Հայաստանի համայնքների միջև կան ֆինանսական կարողությունների մեծ տարբերություններ՝ ավելի մեծ քաղաքային կենտրոններն, օրինակ՝ Երևանը, սովորաբար ավելի լավ վիճակում են, քան փոքր, գյուղական բնակավայրերի գերակշռմամբ համայնքները: Մասնավորապես, գյուղական համայնքները բախվում են եկամտային անբավարար բազային և բավարար միջոցների բացակայությանը՝ հիմնական ծառայություններ մատուցելու համար, ինչը հանգեցնում է ծառայությունների մատուցման տարածաշրջանային անհավասարությունների։ Ֆինանսական սահմանափակումները խոչընդոտում են Հայաստանի տեղական ինքնակառավարման մարմինների ֆինանսական ինքնավարությունն ու համայնքների կարիքներին արձագանքելու դրանց կարողությունը: Բացի այդ, Հայաստանի տեղական ինքնակառավարման մարմինները բախվում են նաև տեղական ծառայությունների ծախսերի փոխհատուցման ցածր մակարդակի հետ կապված լուրջ խնդիրների: Այս հարցն էլ ավելի է սրում նրանց ֆինանսական դժվարությունները և խոչընդոտում է հիմնական ծառայությունների արդյունավետ մատուցումը։
8. *Տեղական ծառայությունների ծախսերի փոխհատուցման ցածր մակարդակ:* Հայաստանի շատ համայնքներ դժվարանում են ապահովել իրենց կողմից մատուցվող ծառայությունների՝ ինչպես, օրինակ, աղբահանություն, հանրային տրասնպորտ, ջրամատակարարում և կոյուղու ծառայությունների ծախսերի լիարժեք վերականգնումը։ Մեկից ավելի գործոնների հետևանքով՝ ներառյալ անհամապատասխան գնային մեխանիզմները, տնային տնտեսությունների ցածր եկամուտները և ծառայությունների մատուցման անարդյունավետությունը, համայնքները հաճախ չեն կարողանում ծածկել այս ծառայությունների գործառնական ծախսերը օգտագործողների վճարների կամ սակագների միջոցով։

Հաճախ աղբահանության կամ ջրամատակարարման ծառայությունների համար սահմանված սակագները ոչ միայն էականորեն ցածր են ծառայությունների իրական արժեքից, այլ նաև փաստացի գանձումները թերակատարվում են տարեց տարի։ Արդյունքում, տեղական ինքնակառավարման մարմինները ստիպված են լինում կամ ապավինել կենտրոնական կառավարության կողմից տրամադրվող աջակցությանը, կամ այլ բյուջետային հատկացումներից միջոցներ հատկացնել այս ծախսերի ծածկման համար։ Ծախսերի փոխհատուցման ցածր աստիճանը հավելյալ ճնշում է գործադրում տեղական բյուջեների վրա՝ սահմանափակելով համայնքների կարողությունը ներդրումներ կատարելու ծառայությունների բարելավման, ենթակառուցվածքների պահպանման և ընդլայնման համար:

Բացի այդ, ցածր եկամուտ ունեցող տնային տնտեսությունները հաճախ չեն կարողանում վճարել այս ծառայությունների դիմաց, և տեղական ինքնակառավարման մարմինները խուսափում են բարձրացնել վճարները՝ սոցիալական և քաղաքական բացասական արձագանքներից խուսափելու համար։ Սա հանգեցնում է թերֆինանսավորման և ծառայությունների վատթարացման շղթայական ռեակցիայի, որտեղ անբավարար եկամուտները խանգարում են ծառայությունների որակի բարելավմանը, ինչն, իր հերթին, նվազեցնում է բնակիչների պատրաստակամությունը՝ վճարելու այս ծառայությունների դիմաց:

Ծառայությունների ծախսերի վերականգնման ցածր մակարդակը լուրջ խնդիր է, որը ազդում է ինչպես տեղական ինքնակառավարման մարմինների ֆինանսական կայունության, այնպես էլ քաղաքացիներին մատուցվող կարևոր ծառայությունների որակի վրա: Այս մարտահրավերը հաղթահարելու համար անհրաժեշտ կլինեն ծառայությունների գնագոյացման բարեփոխումներ, ծառայությունների մատուցման արդյունավետության բարձրացում, ինչպես նաև թիրախային սուբսիդիաների տրամադրում՝ պաշտպանելու խոցելի խմբերին՝ միաժամանակ ապահովելով, որ տեղական ինքնակառավարման մարմինները կարողանան ծածկել իրենց ծառայությունների ծախսերը․

1. *Բիզնեսների ներգրավման ցածր մոտիվացիա։* Հայաստանի տեղական ինքնակառավարման մարմիններն ունեն սահմանափակ մոտիվացիա նոր բիզնեսներ ներգրավելու և տնտեսական գործունեությունը խթանելու ուղղությամբ, քանի որ եկամտային հարկը և շահութահարկը, որոնք ձևավորվում են տեղական մակարդակում, փաստացի ուղղվում են պետական բյուջե՝ առանց տեղական համայնքների բյուջեներին որևէ մասհանումների[[30]](#footnote-30)։ Թեև գործարարության ընդլայնումը նպաստում է համայնքների սոցիալական և տնտեսական բարեկեցությանը, հարկային մուտքերի կենտրոնացումը պետական բյուջեում տեղական ինքնակառավարման մարմինների մոտ նվազեցնում է խթանները՝ ակտիվորեն զբաղվելու նոր բիզնեսների ներգրավմամբ:

Հաշվի առնելով, որ տեղական բյուջեների մեծ մասը կախված է կենտրոնական կառավարության փոխանցումներից և սահմանափակ տեղական հարկերից (օրինակ՝ գույքահարկ և հողի հարկ), համայնքները սահմանափակ մոտիվացիա ունեն աշխատատեղեր ստեղծող և տնտեսական գործունեությունը խթանող բիզնեսներ ներգրավելու հարցում։ Ներկայիս համակարգը չի խրախուսում տեղական իշխանություններին զարգացնել տեղական տնտեսական միջավայրը, քանի որ այդ ջանքերի ֆինանսական օգուտները հիմնականում կենտրոնանում են պետական մակարդակում և չեն հասնում համայնքներին: Այս խնդիրը խոչընդոտում է տեղական ինքնակառավարման մարմինների կողմից տնտեսական զարգացման խթանմանը, ինչը, իր հերթին, բացասաբար է անդրադառնում տեղական տնտեսական ակտիվության և ներդրումային հոսքերի վրա։

1. *Բյուջետային միջոցների բաշխման (ալոկացիոն) և տեխնիկական արդյունավետություն։* Հայաստանի տեղական ինքնակառավարման մարմինների բյուջետային ծախսերում խնդիր է նաև բյուջետային միջոցների բաշխման (ալոկացիոն) և տեխնիկական արդյունավետությունը։ Տեղական ինքնակառավարման մարմիններում բյուջետային միջոցների բաշխման և օգտագործման արդյունավետությունը հաճախ ցածր է, ինչը հանգեցնում է ֆինանսական ռեսուրսների անարդյունավետ ծախսման Բաշխման (ալոկացիոն) արդյունավետության առումով՝ հաճախ բյուջետային միջոցները չեն բաշխվում ըստ համայնքների առաջնահերթ կարիքների, այլ հիմնվում են քաղաքական կամ բյուրոկրատական սկզբունքների վրա: Արդյունքում, համայնքային այնպիսի խնդիրներ, ինչպիսիք են ենթակառուցվածքների բարելավումը կամ ծառայությունների մատուցման որակի բարձրացումը, մնում են չլուծված կամ լուծվում են սահմանափակ միջոցներով։ Տեխնիկական արդյունավետության առումով՝ տեղական ինքնակառավարման մարմինները հաճախ բախվում են կառավարման և ռեսուրսների օգտագործման հետ կապված խնդիրների: Նվազագույն արդյունավետությունը դրսևորվում է այնպիսի ոլորտներում, ինչպիսիք են պետական գնումները, ենթակառուցվածքների զարգացումը և ծառայությունների մատուցումը։ Օրինակ՝ տեղական մակարդակում հաճախ բացակայում են համապատասխան մեխանիզմներ, որոնք կօգնեն խուսափել ռեսուրսների վատնումից, ինչպես նաև ժամանակակից կառավարման գործիքներ, որոնք անհրաժեշտ են ծախսերի արդյունավետության բարձրացման համար: Բյուջետային միջոցների ոչ օպտիմալ բաշխումն ու տեխնիկական անարդյունավետությունը խոչընդոտում են տեղական ինքնակառավարման մարմինների՝ իրենց ֆինանսական սահմանափակ ռեսուրսներն առավելագույնս արդյունավետ օգտագործելու ունակությունը՝ սահմանափակելով համայնքների զարգացման հեռանկարները։
2. **Քաղաքականությունը և նախատեսվող միջոցառումները։** Այս առումով, ՀՀ կառավարության քաղաքականության հիմնական ուղղությունները ներառելու են՝
3. *Համայնքների բյուջետային ինքնավարության բարձրացումը։* Տեղական ինքնակառավարման մարմինների բյուջետային ինքնավարության մակարդակը բարձրացվելու է՝ թույլ տալով ավելի մեծ վերահսկողություն սեփական եկամուտների գեներացման հարցերում՝ ներառյալ տեղական հարկերի տեսակների և դրույքաչափերի ավելացման հնարավորության տրամադրումը, ինչպես նաև նոր, տեղական եկամուտների աղբյուրների ներմուծումը՝ ընդլայնելով համայնքների՝ սեփական կարիքների բավարարման հնարավորությունները։ Համայնքների ֆիսկալ ինքնավարության մակարդակի ավելացման հիմնական ուղղություններն են լինելու՝

ա) hամայնքային ծառայությունների ինքնածախսածածկման՝ ներառյալ կապիտալի փոխհատուցման մակարդակի ավելացումը.

բ) ագրոարդյունաբերատեխնոլոգիական գոտիներից (ԱԱՏԳ) ստացվող եկամուտները․

գ) պետություն-համայնք-մասնավոր գործընկերության շրջանակներում իրականացվող ծրագրերից կոնցեսիոն և այլ տիպի վճարները․

դ) եկամտային հարկի, շահութահարկի և բնապահպանական վճարների գումարներից համայնքների բյուջեներ կատարվող մասհանումների նոր համակարգի մշակումը և կիրառումը.

1. *Հարկային վարչարարության բարելավումը։* Հարկերի հավաքագրման գործընթացների արդիականացումը և արդյունավետության բարձրացումը կխթանի տեղական եկամուտների ավելացումը: Սա կարող է իրականացվել թվային գործիքների ներդրմամբ, կադաստրային տվյալների արդիականացմամբ և հարկային կառավարման կարողությունների բարձրացմամբ: Բացի այդ, հարկային հավաքագրման մեխանիզմների թափանցիկության և հաշվետվողականության ապահովումը կնպաստի հարկատուների վստահության բարձրացմանը․
2. Ծախսերի *բաշխման (ալոկացիայի) մեխանիզմների վերանայումը։* Անհրաժեշտ է բարելավել բյուջետային միջոցների բաշխման (ալոկացիայի) մեխանիզմները, որոնք ավելի լավ կարտացոլեն տեղական կարիքներն ու զարգացման առաջնահերթությունները: Դա, մասնավորապես, ներառելու է համայնքների կարիքների գնահատման և ռազմավարական պլանավորման հիման վրա բյուջետային որոշումների կայացման պրակտիկայի ներդրում և ամրապնդում, որը կապահովի ռեսուրսների օպտիմալ բաշխումը համայնքային ծառայությունների և ենթակառուցվածքների բարելավման նպատակով․
3. *Ծախսերի արդյունավետության բարելավումը:* Տեխնիկական արդյունավետությունը կարող է բարձրացվել՝ տեղական մակարդակում կիրառելով ժամանակակից կառավարման գործիքներ և լավագույն փորձեր: Սա ներառում է պետական գնումների համակարգի բարելավումը, կառավարման հաշվետվողականության բարձրացումը և ռեսուրսների օգտագործման օպտիմալացումը: Արդյունավետության մոնիտորինգի մեխանիզմների ներդրումը կօգնի տեղական ինքնակառավարման մարմիններին հետևել ծախսերի նպատակահարմարությանը և համապատասխանությանը.
4. *Ֆինանսական պլանավորման երկարաժամկետ ռազմավարությունների զարգացումը:* Խրախուսվելու է երկարաժամկետ ֆինանսական պլանավորման ռազմավարությունների պրակտիկան, որը միտված կլինի համայնքների զարգացման հեռանկարներին և տնտեսական կայունությանը: Այդպիսի պլանավորումը կօգնի տեղական ինքնակառավարման մարմիններին ավելի լավ գնահատել իրենց եկամուտներն ու ծախսերը՝ ապահովելով ֆինանսական կանխատեսելիություն և կայունություն.
5. *Համայնքների ֆինանսական կարողությունների ամրապնդումը:* Հատուկ շեշտադրվելու են ֆինանսական պլանավորման, կառավարման և հաշվետվողականության ոլորտներում տեղական ինքնակառավարման մարմինների կարողությունների բարձրացման ուղղված աջակցող գործողությունները՝ ներառյալ համապատասխան վերապատրաստումները, կրթական ծրագրերը և խորհրդատվական աջակցությունը, որոնք կնպաստեն բարելավել բյուջետային պլանավորման և ծախսերի վերահսկման հարցերում տեղական ինքնակառավարման մարմինների հմտությունները․
6. *Հանրային մասնակցության խթանումը:* Անհրաժեշտ միջոցառումներ են ձեռնարկվելու բյուջետային գործընթացներին քաղաքացիների մասնակցությունը խթանելու ուղղությամբ՝ նպաստելով բյուջետային հատկացումների և բնակչության կարիքներին դրանց ուղղվածության համապատասխանության ավելացմանը։ Հանրային լսումների, քննարկումների և առաջարկությունների ներկայացման մեխանիզմների կիրառումը կօգնի համայնքների բնակիչներին ներգրավվել բյուջետային որոշումների կայացման գործընթացում, ինչը կբարձրացնի բյուջեի թափանցիկությունն ու հաշվետվողականությունը:
7. Այս բարեփոխումները և քաղաքական միջոցառումները կարևոր դեր կխաղան Հայաստանում տեղական բյուջեների պլանավորման և կատարողականի բարելավման հարցում՝ նպաստելով համայնքների ֆինանսական կայունությանը և զարգացմանը։
8. **Ռազմավարական թիրախներ։** Համայնքային ֆինանսների կառավարման ոլորտում ՀՀ կառավարությունը թիրախավորում է՝
9. ֆիսկալ ինքնավարության ամրապնդումը և տեղական բյուջետային ծրագրերի կատարելագործումը․
10. համայնքների ֆինանսական ռեսուրսների կառավարման արդյունավետության բարձրացումը․
11. ներդրումների խթանումը՝ տեղական զարգացման նպատակով։
12. Ստորև բերվող աղյուսակը ամփոփում է հիմնական թիրախային ցուցանիշները և դրանց գծով թիրախները՝

|  |  |  |  |  |  |  |
| --- | --- | --- | --- | --- | --- | --- |
| **Ցուցանիշ** | **Չափի միավոր** | **ԲՏ** | **2026** | **2028** | **2030** | **Չափման մեթոդաբանություն** |
| Ֆիսկալ ինքնավարության մակարդակ | տոկոս | 50 | 55 | 60 | 70 | **Բյուջետային տվյալների վերլուծություն**: Հաշվարկվում է որպես համայնքային բյուջեների ընդամենը եկամուտներում սեփական աղբյուրներից (հարկեր, վճարներ) ստացված եկամուտների մասնաբաժին՝ արտահայտած տոկոսներով։ |
| Համայնքային բյուջետային ծախսերի արդյունավետություն | տոկոս | 65 | 75 | 80 | 85 | **Արդյունավետության աուդիտներ**: Տարեկան կամ երկամյա աուդիտներ՝ գնահատելու համայնքային բյուջեների արդյունավետությունը։ Արդյունավետությունը կչափվի բյուջետային ծախսերի և դրանց արդյունքում իրականացված ծրագրերի համեմատությամբ։ |
| Կառուցվածքային ներդրումների մասնաբաժին | տոկոս | 30 | 45 | 55 | 65 | **Կապիտալ ծախսերի վերահսկում**: Համայնքների բյուջեների վերլուծություն՝ ընդհանուր ծախսերի կառուցվածքում կապիտալ ծախսերի մասնաբաժինը (տոկոսներով) հաշվարկելու նպատակով (օրինակ՝ ենթակառուցվածքներ, կրթություն)։ |

## Տարածքային կառավարման և տեղական ինքնակառավարման ինստիտուցիոնալ կարողությունների հզորացումը

1. Տարածքային կառավարման և տեղական ինքնակառավարման համակարգերի կարողությունները պահանջում են շարունակական զարգացում և բարեփոխումներ, որոնք նպատակ ունեն ամրապնդել տարածքային կառավարման և տեղական ինքնակառավարման մարմինների ինստիտուցիոնալ հզորությունները: Հատկապես կարևոր է խթանել տեղական իշխանությունների արդյունավետությունը՝ բարձրացնելով նրանց կարողությունները ծրագրերի իրականացման և կառավարման ոլորտներում։
2. Տարածքային կառավարման և տեղական ինքնակառավարման արդյունավետության մակարդակի վրա զգալի ազդեցություն ունի կառավարման որոշումների ընդունման համար համապատասխան տեղեկատվության առկայությունը և որակը: Այդպիսով, տեղեկատվության ստացման, վերլուծության և փաստարկված որոշումների կայացման կարողությունների զարգացումը, ի լրումն ինստիտուցիոնալ կարողությունների հզորացման ավանդական ոլորտների՝ ֆինանսական կառավարում, բյուջեի պլանավորում, ծրագրային բյուջետավորում, ֆիսկալ և տնտեսական ազդեցությունների գնահատում և պետական գնումներ, կարող է էականորեն նպաստել կառավարման արդյունավետության ավելացման վրա: Նախատեսվում է, 2025-2026 թվականներին արդեն իսկ մշակված կարիքների գնահատման մեթոդաբանության հիման վրա, վեր հանել կարողությունների զարգացման հիմնական ուղղությունները և առաջնահերթությունները, ինչպես նաև մշակել վերապատրստման տարեկան ծրագրեր և գնահատել դրանց իրականացման համար անհրաժեշտ պետական ֆինանսական աջակցության ծավալները։
3. **Ռազմավարական թիրախներ։** Տարածքային կառավարման և տեղական ինքնակառավարման ինստիտուցիոնալ կարողությունների հզորացման ուղղությամբ ՀՀ կառավարությունը թիրախավորում է՝
4. տեղական ինքնակառավարման արդյունավետության և թափանցիկության բարձրացումը․
5. ինստիտուցիոնալ կարողությունների հզորացումը՝ ներառյալ ֆինանսների և բյուջեի կառավարման ոլորտներում․
6. տեղական մակարդակում կառավարման տեղեկատվական և թվային համակարգերի ներդրումը։
7. Ստորև բերվող աղյուսակը ամփոփում է հիմնական թիրախային ցուցանիշները և դրանց գծով թիրախները՝

| **Ցուցանիշ** | **Չափի միավոր** | **ԲՏ** | **2026** | **2028** | **2030** | **Չափման մեթոդաբանություն** |
| --- | --- | --- | --- | --- | --- | --- |
| Տեղական ինքնակառավարման արդյունավետության մակարդակ | տոկոս | 60 | 70 | 80 | 85 | **Արդյունավետության վերանայում**: Օգտագործել տեղական ինքնակառավարման գնահատման չափանիշներ, օրինակ՝ արձագանքի արագությունը, քաղաքականությունների իրականացումը, ծրագրերի ավարտման աստիճանը (տոկոս)։ Արդյունավետությունը կվերանայվի կիսամյակային հաշվետվությունների միջոցով։ |
| Տեղական ինստիտուտների կողմից թվային կառավարման համակարգերի օգտագործում | տոկոս | 50 | 65 | 75 | 85 | **Թվային ենթակառուցվածքների հաշվետվություններ**: Հետևել տեղական կառավարման թվային համակարգերի (օրինակ՝ բյուջեի կառավարման համակարգեր, առցանց ծառայություններ) կիրառմանը։ Տարեկան կկատարվի օգտագործված համակարգերի գնահատական՝ համեմատելով ներուժի հետ։ |
| Տեղական բյուջեի կառավարման թափանցիկության մակարդակ | տոկոս | 55 | 70 | 80 | 90 | **Թափանցիկության աուդիտներ**: Հանրային աուդիտների միջոցով կգնահատվի տեղական բյուջեների թափանցիկությունը։ Դիտարկվող ցուցանիշը կհաշվարկվի թափանցիկության այնպիսի չափանիշների համապատասխանության հիման վրա, ինչպիսիք են, օրինակ՝ բյուջետային հատկացումների հրապարակումը, հանրային քննարկումները և քաղաքացիական մասնակցությունը։ |
| Տարեկան հաստատված ծրագրերով վերապատրաստված անձանց քանակը՝ կուտակային | մարդ | 500 | 1500 | 2500 | 6000 |  |

*Ծանոթագրություն․ Ներկայացվող չափման մեթոդաբանությունները հիմնվում են ինչպես որակական, այնպես էլ քանակական տվյալների հավաքման մեթոդների վրա, ներառյալ՝ հարցումները, աուդիտը, արդյունավետության վերանայումները և թվային ու բյուջետային համակարգերի վերլուծությունը։ Այս մեթոդները հնարավորություն կտան ապահովել պատշաճ մշտադիտարկում և գնահատում՝ նպաստելով հանրային կառավարման բարելավման և ինստիտուցիոնալ զարգացման ուղղությամբ 2030 թվականի համար սահմանված նպատակների և թիրախների ապահովմանը։։*

# Ռազմավարության իրականացման մոնիտորինգը և գնահատումը

1. Ռազմավարության և սահմանված միջոցառումների իրականացման մշտադիտարկումը պարբերական և կանոնավոր կերպով ապահովելու առումով խիստ կարևորվում է ՀՀ տարածքային կառավարման և ենթակառուցվածքների նախարարությունում ռազմավարության մոնիտորինգի և գնահատման համակարգի ձևավորումը։ Այն հնարավորություն է ընձեռելու հետևելու սահմանված նպատակների և դրանց գծով թիրախների ապահովման առաջընթացին, բացահայտելու ռազմավարության իրականացման ընթացքում առկա խնդիրները և նախանշելու այդ խնդիրների հաղթահարման հնարավոր ուղղությունները, ինչպես նաև, անհրաժեշտության դեպքում, մշակելու սահմանված թիրախների վերանայման վերաբերյալ առաջարկություններ։
2. Նախատեսվում է, որ ռազմավարության իրականացման մոնիտորինգը կրելու է շարունակական բնույթ՝ ներառելով ռազմավարության ողջ ժամանակահատվածը։
3. Ռազմավարության իրականացման ընթացքում մշակվելու են երկու տիպի հաշվետվություններ՝
4. ռազմավարության իրականացման մոնիտորինգի ընթացիկ հաշվետվություններ և/կամ տեղեկանքներ,
5. ռազմավարության իրականացման առաջընթացի գնահատման զեկույցներ։
6. Ռազմավարության իրականացման առաջընթացի գնահատման զեկույցները պատրաստվելու են 2-3 տարի պարբերությամբ, որոնք հիմք են հանդիսանալու ռազմավարության թարմացման և/կամ ռազմավարությունում համապատասխան ճշգրտումներ իրականացնելու համար։
7. Ռազմավարության իրականացման առաջընթացի գնահատման համատեքստում խիստ կարևորվում է տարածքային վիճակագրության բարելավումն ու զարգացումը։ Ըստ այդմ, նախատեսվում է փուլային կերպով ապահովել ըստ բոլոր (միավորված) համայնքների հիմնական սոցիալ-տնտեսական ցուցանիշների հասանելիությունն ու մատչելիությունը։ Այդ նպատակով, մասնավորապես, նախատեսվում է համապատասխան ճշգրտումներ կատարել ՀՀ վիճակագրական կոմիտեի ծրագրերում և հրապարակումների ցանկում, որոնք կնախատեսեն սոցիալ-տնտեսական հիմնական ցուցանիշների հասանելիությունը ինչպես ըստ մարզերի, այնպես էլ ըստ միավորված համայնքների դեզագրեգացմամբ։
8. Տեղեկատվության նման դեզագրեգացումը և դրա մատչելիության ապահովումը հնարավորություն կտան ավելի հստակ գնահատական տալ տարածքային զարգացմանն առնչվող խնդիրներին՝ ապահովելով դրանց լուծմանն ուղղված քաղաքականության և միջոցառումների տեղեկատվահեն և առավել փաստարկված բնույթը։

1. Անվավեր է ճանաչվել Հայաստանի Հանրապետության կառավարության 2021 հոկտեմբերի 21-ի N 1728-Ն որոշմամբ։ [↑](#footnote-ref-1)
2. Թեյլի ինդեքսը հաշվարկվում է հետևյալ բանաձևով՝

   որտեղ՝

   – տարածքների (մարզեր և քաղաք Երևան) մեկ շնչի հաշվով ՀՆԱ-ի միջին մեծությունն է,

   Xi – i-րդ տարածքի մեկ շնչի հաշվով ՀՆԱ–ի ցուցանիշն է,

   N – տարածքների քանակն է։ [↑](#footnote-ref-2)
3. 2025-2026 թթ․՝ ԱԱՏԳ-ների ձևավորման և առաջխաղացման ծրագրի մշակման փուլ։ [↑](#footnote-ref-3)
4. ՏԱԽ-ը բաղկացած է առնվազն երեք բնակավայրից։ ՏԱԽ-ի աշխարհագրական ծածկույթի յուրաքանչյուր բնակավայրի բնակչությունը չի գերազանցում ՏԱԽ-ի ընդհանուր բնակչության 1/3-ը, իսկ յուրաքանչյուր բնակավայր ներառված է միայն մեկ ՏԱԽ-ում։ ՏԱԽ-ն ունի առնվազն 10,000 և առավելագույնը՝ 100,000 բնակչություն։ Բացի այդ, 10,000 -ից քիչ բնակչություն ունեցող քաղաքային բնակավայրերը կարող են դառնալ ՏԱԽ-ի անդամ։ [↑](#footnote-ref-4)
5. Համաթվի ձևավորման հիմքում ընկած է այն գաղափարը, որ որևէ երկրում ծնված երեխան՝ իր արտադրողական ներուժը հասուն տարիքում իրացնելու համար պետք է հնարավորություն ունենա հասնել այդ տարիքին՝ կուտակելով այդ ներուժը գիտելիքների և առողջության տեսքով։ [↑](#footnote-ref-5)
6. Աղբյուրը՝ World Bank. 2020. The Human Capital Index 2020 Update: Human Capital in the Time of COVID-19. World Bank, Washington, DC.։ [↑](#footnote-ref-6)
7. Աղբյուրը՝ ՀՀ վիճակագրական կոմիտե՝ «Հայաստանի ժողովրդագրական ժողովածու», 2015-2022 թթ․ հրապարակումներ և «Հայաստանի Հանրապետության մարզերը և Երևան քաղաքը թվերով, 2023»։ [↑](#footnote-ref-7)
8. Աղբյուրը՝ «Հայաստանի ժողովրդագրական ժողովածու», 2015-2022 թթ․ հրապարակումներ։ [↑](#footnote-ref-8)
9. Աղբյուրը՝ ՀՀ վիճակագրական կոմիտե՝ «Հայաստանի ժողովրդագրական ժողովածու», 2015-2022 թթ․ հրապարակումներ և «Հայաստանի Հանրապետության մարզերը և Երևան քաղաքը թվերով, 2023»։ [↑](#footnote-ref-9)
10. Աղբյուրը՝ ՀՀ վիճակագրական կոմիտե՝ «Հայաստանի ժողովրդագրական ժողովածու», 2015-2022 թթ․ հրապարակումներ և «Հայաստանի Հանրապետության մարզերը և Երևան քաղաքը թվերով, 2023»։ [↑](#footnote-ref-10)
11. Աղբյուրը՝ ՀՀ վիճակագրական կոմիտե՝ «Հայաստանի ժողովրդագրական ժողովածու», 2015-2022 թթ․ հրապարակումներ։ [↑](#footnote-ref-11)
12. Աղբյուր՝ «ՀՀ սոցիալական վիճակը 2022 թ․-ին» և «ՀՀ մարզերը և Երևան քաղաքը թվերով, 2021 թ․», ՀՀ վիճակագրական կոմիտե։ [↑](#footnote-ref-12)
13. Աղբյուր՝ «ՀՀ սոցիալական վիճակը 2022 թ․-ին», ՀՀ վիճակագրական կոմիտե։ [↑](#footnote-ref-13)
14. Աղբյուր՝ «ՀՀ սոցիալական վիճակը 2022 թ․-ին», ՀՀ վիճակագրական կոմիտե։ [↑](#footnote-ref-14)
15. Աղբյուրը՝ ՀՀ ԿԳՄՍՆ գնահատման եվ թեստավորման կենտրոնի կայք՝  http://www.atc.am/files/verlucutyunner/2021/Avartakan\_9-rd%20dasaran.pdf [↑](#footnote-ref-15)
16. Աղբյուրը՝ «ՀՀ սոցիալական վիճակը 2022 թ․-ին», ՀՀ վիճակագրական կոմիտե [↑](#footnote-ref-16)
17. Աղբյուրը՝ «ՀՀ սոցիալական վիճակը 2022 թ․-ին», ՀՀ վիճակագրական կոմիտե։ [↑](#footnote-ref-17)
18. Աղբյուրը՝ «ՀՀ սոցիալական վիճակը 2022 թ․-ին», ՀՀ վիճակագրական կոմիտե [↑](#footnote-ref-18)
19. Աղբյուրը՝ «ՀՀ սոցիալական վիճակը 2022 թ․-ին», ՀՀ վիճակագրական կոմիտե։ [↑](#footnote-ref-19)
20. Բարձրագույն կրթության մակարդակի գնահատման համար օգտագործվում է նաև համախառն ընդգրկվածության ցուցանիշը։ Հայաստանում այս ցուցանիշը 2022-2023 ուսումնական տարվա համար կազմել է 53.4 տոկոս, որը զգալիորոն ցածր է ինչպես ՏՀԶԿ երկրների, այնպես էլ Եվրոպայի և կենտրոնական Ասիայի երկրների համապատասխան ցուցանիշների մակարդակից՝ համապատասխանաբար՝ 79 և 80 տոկոս։ [↑](#footnote-ref-20)
21. Ուսանողների թվաքանակով։ [↑](#footnote-ref-21)
22. Երկու բարձրագույն կրթություն ունեցող ուսուցիչները պետք է խնայեն իրենց եկամուտների շուրջ 50 տոկոսը։ [↑](#footnote-ref-22)
23. Գնահատականները իրականացված են Բոստոնի Ֆեդերալ Բանկի կողմից իրականացված հետազոտության համար օգտագործված մեթոդաբանությամբ։ Ըստ այդ հետազոտության՝ ԱՄՆ-ում ֆիսկալ փոխհատուցման գործակիցը կազմել է 10.5 տոկոս (աղբյուրը՝ "The Fiscal Impacts of College Attainment", Philip A. Trostel, NEPPC Working Papers 07-2, Federal Reserve Bank of Boston): [↑](#footnote-ref-23)
24. ՏՀԶԿ՝ 17 տոկոս, Իռլանդիա՝ 36 տոկոս, Լեհաստան՝ 18 տոկոս, Լատվիա՝ 22 տոկոս, Սլովակիա՝ 14 տոկոս, Հունգարիա 20 (աղբյուրը՝ Education at a Glance 2019: OECD Indicators - © OECD 2019)։ [↑](#footnote-ref-24)
25. Համեմատականի համար ՏՀԶԿ երկրների միջին ցուցանիշը (IRR) կազմում է 17 տոկոս, ԵՄ ՝ 15 տոկոս: Աղբյուր՝ Education at a Glance 2019: OECD Indicators, OECD (2019)։ [↑](#footnote-ref-25)
26. «Աղբահանության և սանիտարական մաքրման մասին» ՀՀ օրենքի 10-րդ հոդվածի և ՀՀ կառավարության 2007 թվականի հոկտեմբերի 4-ի N 1161-Ն որոշման N 1 հավելվածի 2-րդ կետի 1-ին ենթակետ։ [↑](#footnote-ref-26)
27. Եթե նույնիսկ համայնքները ունենային փոխառու միջոցների ներգրավման իրավասություն, դրանք կլինեին շատ ավելի թանկ, քան պետության կողմից ներգրավվող ռեսուրսները։ [↑](#footnote-ref-27)
28. 2022 թվականին ամենացածր 3-րդ դեցիլի մեկ շնչին ընկնող միջին ամսական եկամուտը կազմել է 39.8 հազար դրամ (աղբյուրը՝ 2022թ. ՏՏԿԱՀ)։ [↑](#footnote-ref-28)
29. ԲՏ՝ բազային տարի, որը հիմնականում լինելու է 2025 թվականը, եթե ավելի վաղ տարվա համար տվյալները բացակայում են։ [↑](#footnote-ref-29)
30. Ներկայումս, համաձայն ՀՀ օրենսդրության, այս մասհանումների տոկոսային հարաբերակցությունները սահմանվում են յուրաքանչյուր տարվա պետական բյուջեի մասին օրենքով։ Իրականում վերջին քսան տարիներին այս նորմը չի կիրառվում։ Նույնիսկ, եթե այս նորմը կիրառվի, այն չի կարող լինել համայնքերի եկամուտների ավելացման կայուն աղբյուր, քանի որ պետական բյուջեի մասին օրենքը համայնքների վերհասկողությունից դուրս է։ [↑](#footnote-ref-30)